
predgovor 


Često i mnogo se govori o vladavini prava u društvu, o pravnoj drža¬ 
vi, o pravno uređenim ljudskim zajednicama, i si. Doista, ne može biti 
skladne i prosperitetne zajednice ako u njoj ne postoje, i ako se ne obdr- 
žavaju odredbe ili zakoni koji uređuju funkcioniranje ili djelovanje 
društvenih institucija vlasti na dobro cijele zajednice i svakog njezina 
člana; ne može biti zadovoljnog i uspješnog društva ako ne postoje, ili 
ako se ne obdržavaju zakoni, odredbe i odluke koje na pravedan način 
raspoređuju i uređuju dužnosti ili obveze pojedinaca i skupina prema 
široj društvenoj zajednici i njezinu opčem dobru; ne može biti zadovolj¬ 
nih pojedinaca i članova društvene zajednice ako nema, ili ako se ne 
poštuju odredbe i zakoni koji na učinkovit način štite dostojanstvo sva¬ 
kog člana zajednice i njegova temeljna i druga osobna prava i slobode te 
koji osiguravaju potrebne uvjete za osobni rast čovjeka i za međusobne 
skladne odnose unutar društvene zajednice. 

Sve to u velikoj mjeri vrijedi i za Crkvu, božansko-ljudsku ustanovu, po 
svom cilju i sredstvima nadnaravnu i duhovnu zajednicu, ali sastavljenu 
od ljudi sa svim njihovim osobinama, težnjama i potrebama. I makar da 
ima i onih koji smatraju da su Crkvi za njezino postojanje ipostignuče ci¬ 
lja dovoljna duhovna i božanska sredstva, a da djelovanje Crkve i njezinih 
članova i odnose unutar Crkve treba nadahnjivati i uređivati ljubav, a ne 
zakoni, valja imati pred očima i istaknuti da Crkvu tvore ljudi sa svim 
svojim slabostima i ograničenjima, i da su joj, stoga, potrebni također 
zakoni koji reguliraju izvršavanje vlasti i obnašanje službi u Crkvi, i koji 
usmjeravaju vanjsko ponašanje njezinih članova. 

Činjenica je da Crkva ima svoj pravni sustav i kanonsko pravo: za¬ 
kone, odredbe, propise, koji joj omogućuju i olakšavaju da svoje poslanje u 

svijetu vrši uspješno i pomažu da se u njoj održava i da vlada red i sklad. A 
da bi se postiglo dobro koje se njima želi postići, zakone, odredbe i propise 
treba obdržavati; da bi ih se moglo obdržavati, mora ih se poznavati. 

Poznavanje crkvenoga prava potrebno je prije svega posvećenim služi- 
teljima i klericima koji u Crkvi vrše različite službe i obnašaju vlast. Stoga 
oni koji se odluče za klerički stalež, tijekom svoga redovitog studija bave 
se i proučavanjem crkvenoga prava, kako bi se u vršenju crkvenih službi 
znali po njemu ravnati i djelovati. Međutim, i obični vjernici, u čiju 
korist se crkvene službe, osobito dušobrižničke, obavljaju, imaju u Crkvi 
svoje mjesto i odgovarajuća prava i obveze, regulirane također crkvenim 
pravom, ali je to pravo njima uglavnom slabo poznato. Istina, kod nas se 
u pojedinim periodičnim novinama i drugim publikacijama povremeno 
izlažu i tumače neka pravna pitanja ili na njih daju odgovori, ali nekoga 
sustavnog prikaza pravnih normi koje su za obične vjernike važne i koje 
ih mogu zanimati, kod nas nema. To je razlog da sam se odlučio sastaviti 
ovaj Vodič kroz crkveno pravo za vjernike. 

Svrha ovog Vodiča je da se vjernicima dadne informacija o pitanji¬ 
ma ili stvarima s kojima se najčešće susreću. Nastojao sam biti kratak, 
a pritom dovoljno jasan. Stoga su u najviše slučajeva pojedine pravne 
odredbe izložene sažeto i jednostavnim riječima, a u zagradi je naznačeno 
o kojem se kanonu Zakonika kanonskog prava radi. Rjeđe sam pravio 
manje uvode i davao kraća objašnjenja. 

Smatram da će ovaj Vodič biti vjernicima i čitateljima koristan, da 
se upoznaju barem s osnovnim i važnijim odredaba crkvenog Zakonika 
koje se na njih odnose, kako bi se prema njima i ponašali, a osobito kako 
bi razumjeli zašto pastiri duša ili župnici od njih nekada nešto traže, 
zašto postupaju onako kako postupaju, i zašto nekim njihovim željama 
ili molbama ne mogu udovoljiti. 


Autor 




Prvo poglavlje 
CRKVA I NJEZINO 
KANONSKO PRAVO 


Crkva je božanska i ljudska ustanova 

Crkva se u teologiji definira na različite načine. Poznata je, i bila 
je općenito prihvaćena definicija teologa Bellarmina (1542-1621), 
prema kojoj je Crkva skup ljudi ujedinjenih ispovijedanjem iste 
kršćanske vjere i zajedništvom u istim sakramentima, pod upravlja¬ 
njem zakonitih pastira a osobito Rimskoga biskupa. Kraća definicija 
glasi: Crkva je zajednica vjernika ustanovljena od Isusa Krista, u njoj 
se i po njoj ljudi spašavaju i postižu vječni život. Drugi vatikanski 
sabor u dogmatskoj konstituciji o Crkvi razvija i produbljuje nauku 
o Crkvi. Za nju kaže daje ustanovljena od Isusa Krista, daje uređena 
na ovom svijetu kao društvo, da je novi Božji narod i mistično Tijelo 
Kristovo; da je složena stvarnost, sastavljena od božanskog i ljud¬ 
skog elementa; da je duhovna i nadnaravna zajednica vjere, ufanja i 
ljubavi i sakrament spasenja, ali i da je vidljivi organizam i društvo 
sastavljeno od hijerarhijskih organa (usp. LG 8). 




Crkvi, zajednici krštenih vjernika, potrebno je pravo 

Crkva, kao zemaljska i vidljiva ljudska zajednica vjernika kršćana, 
ima svoje vidljivo vodstvo, i ono ima zadaću i odgovarajuću vlast 
u vođenju vjerničkog Božjeg naroda. To vodstvo i vršenje vlasti u 
Crkvi trebaju biti uređeni na način da se omogućuje uspješno ostva¬ 
rivanje cilja kojeg Crkva ima po božanskom ustanovljenju, te da u 

njoj svi njezini članovi mogu uživati duhovna dobra koja u Crkvi 
postoje, i koja im ona treba posredovati. 

Crkva, koja je božanska i ljudska ustanova, za postizanje svoga 
cilja, a to je posvećenje i spasenje ljudi, i za vršenje svoga poslanja 
na ovome svijetu tj. naviještanje i širenje Božjega kraljevstva, ima 
na raspolaganju i služi se božanskim sredstvima. To su objavljena 
Božja riječ, kojom je prosvijetljena, i božanske milosti, kojima se 
pročišćava i posvećuje. Ali kao vidljivi organizam i zajednica sastav¬ 
ljena od ljudi, da bi u njoj vladali usklađeni odnosi i da bi mogla 
uspješno djelovati u ostvarivanju svoga cilja, služi se i ljudskim sred¬ 
stvima, potrebnim svakoj ljudskoj zajednici, bilo profanoj ili svje¬ 
tovnoj bilo vjerskoj. Među ta sredstva, uz unutarnje ustrojstvo i or¬ 
ganizaciju s odgovarajućim strukturama upravljanja i vlasti, spadaju 
pravne odredbe koje uređuju vanjsko ponašanje i djelovanje Crkve i 
njezinih članova. 

U Crkvi - zajednici vjernika kršćana - svaki njezin član ima svo¬ 
je dostojanstvo i osobna, ljudska i vjernička prava, koja se moraju 
poštivati, štititi i promicati; ima i dužnosti i obveze koje treba ispu¬ 
njavati. A da bi se jedno i drugo postiglo, uz druge čimbenike, tome 
pridonose razborito sastavljeni i vjerno obdržavani zakoni. Crkvi su, 
stoga, potrebni zakoni; potrebno joj je pravo; i nužno je da također u 
Crkvi bude ‘vladavina prava, shvaćena u najboljem značenju te riječi, 
da pravo bude samo djelotvorno i prikladno sredstvo za ostvarivanje 
najviših ciljeva, nadnaravnog i duhovnog dobra, poštujući načelo: da 
spasenje duša u Crkvi uvijek bude vrhovni zakon, kako se to naglašava 
i u zadnjoj odredbi sadašnjeg Zakonika kanonskog prava {kan. 1752). 

Hijerarhijsko ustrojstvo Crkve i njezino upravljanje dijelom je 
određeno od samoga utemeljitelja Crkve, Isusa Krista, a dijelom je 
nastajalo tijekom povijesti odlukom mjerodavne crkvene vlasti. Isto 
tako se i ponašanje ljudi uopće, i posebice ponašanje i djelovanje 
vjernika kršćana, ravna najprije božanskim zakonima, te zakonima i 
odredbama donesenim od mjerodavne crkvene vlasti. 

Crkva i njezino kanonsko pravo 




Ono što naređuju božanski zakoni tzv. prirodnog ili naravnog pra¬ 
va, upisano je u srca ljudi, kako kaže sv. Pavao (usp. Rim 2,15), i lju¬ 
di to spoznaju svojim nepomućenim razumom; a odredbe pozitivnog 
Božjeg prava objavljene su ljudima i sadržane su posebno u Svetom 
pismu. Dakako, božansko pravo i zakoni sadrže opće i načelne 
odredbe o moralnom ponašanju ljudi, odnosno pripadnika Crkve 
kao Božjega naroda Crkve, a detaljnije odredbe o tome, koje traže 
konkretne prilike i potreba Crkve, i koje sačinjavaju tzv. kanonsko ili 
crkveno pravo, donosi mjerodavna crkvena vlast, a to su papa i opći 
sabor za cijelu Crkvu, a krajevni sabori različitog ranga i biskupi za 
svoje mjesne Crkve. 


Crkva ima vlastiti Zakonik kanonskoga prava 

Crkva je svoje pravo kroz povijest razvijala i prilagođavala potre¬ 
bama i prilikama vremena. Posljednja reforma kanonskog prava 
izvršena je donošenjem novog Zakonika kanonskog prava, a bila je 
potaknuta svakako u novije vrijeme naglim i velikim promjene u 
svijetu i u ljudskom društvu uopće, pa i u Crkvi, i na nju je značajno 
utjecao Drugi vatikanski sabor sa svojim raspravama i usvojenim 
dokumentima. 


Odluku da se pristupi preuređenju kanonskog prava Crkve donio 
je papa Ivan XXIII. god. 1959., a na izradi Zakonika, po odluka¬ 
ma papa Pavla VI. i Ivana Pavla II., radilo je na izravan način oko 
320 osoba, razvrstanih u 14 studijskih skupina, stručnih u pravu 
i u različitim teološkim i drugim disciplinama. Među članovima 
tih studijskih skupina nalazili su se kardinali, nadbiskupi i biskupi, 
svećenici, redovnici i redovnice i svjetovnjaci ili laici, a rad se odvi¬ 
jao u nekoliko faza i trajao je skoro 20 godina. Već sami ti podaci 
pokazuju koliko je preuređenje crkvenoga prava shvaćeno ozbiljno 
i koliko je to bio težak zadatak. Nakon što je rad priveden kraju i 
papa Ivan Pavao II. pripremljeni nacrt razmotrio, početkom 1983. 
godine novi je Zakonik kanonskog prava svojom vrhovnom vlašću 

potvrdio i svečano proglasio te naredio da ima obvezujuću snagu za 
cijelu latinsku ili rimokatoličku Crkvu. 

Uz taj Zakonik, postoji također i Zakonik kanona istočnik Crkava, 
koji je Ivan Pavao II. proglasio 1990., a kojim se cjelovito uređuje 
disciplina tzv. sjedinjenih istočnih Crkava, ili istočnih Crkava koje 
su u potpunom zajedništvu s Katoličkom crkvom i s Rimskom Apo¬ 
stolskom Stolicom. 


U ovom Vodiču riječ je samo o kanonskom pravu latinske ili rimo¬ 
katoličke Crkve. Sadašnji Zakonik kanonskog prava razdijeljen je u 7 
knjiga, a ovdje, kao posebno važne, ističem tri, u kojima se nalaze 
odredbe o Božjem narodu, tj. općenito o vjernicima kršćanima i 
njihovu sranju i ulozi u Crkvi, o posvećenim službenicima ili klerici¬ 
ma, o hijerarhijskom uređenju i organizaciji Crkve i nosiocima vlasti 
upravljanja u njoj, i o ustanovama posvećenog života i družbama 
apostolskog života (knj. 2.); zatim o naučiteljskoj službi Crkve (knj. 
3.); i posvetiteljskoj službi Crkve (knj. 4). Druge knjige sadrže opće 
odredbe nomotehničke naravi (knj. 1.); odredbe o vremenitim 
crkvenim dobrima (knj. 5.); o kaznenim mjerama u Crkvi (knj. 6.) i 
o sudskim postupcima (knj. 7.). 

Drugo poglavlje 

KANONSKI ILI PRAVNI STATUS 
VJERNIKA U CRKVI 


Zakonik kanonskog prava kaže da se čovjek krštenjem pritjelovlju- 
je Kristovoj Crkvi i postaje u njoj osoba, s dužnostima i pravima koja 
su kršćanima vlastita, uzimajući, dakako, u obzir njihov položaj, ako 
su u crkvenom zajedništvu i ako to ne priječi zakonito donesena 
kaznena mjera {kan. 96). 


Krštene osobe subjekti prava i njihove dužnosti u Crkvi 

Svaki čovjek već samim začećem dobiva svoju osobnost i pravni 
subjektivitet, tj. postaje subjekt ili nosilac temeljnih prava i obveza; 
isto tako svaki čovjek rađanjem pripada nekoj društvenoj zajedni¬ 
ci i u njoj, snagom pozitivnih zakona, stječe određena prava i ve¬ 
zan je određenim dužnostima, makar da se odmah ne može služiti 
svim pravima i nije sposoban za obavljanje dužnosti. Analogno 
tome, i vjernici kršćani i pripadnici novoga Božjeg naroda, postavši 
članovima Crkve, postaju u njoj pravni subjekti i nosioci određenih 
općih prava i dužnosti, te posebnih prava i dužnosti koje određuje 
kanonsko pravo. 

Članom Crkve se postaje krštenjem; njime se postaje osobom u 
Crkvi i stječe se pravna osobnost u crkvenom ili kanonskom pogledu, 
tj. postaje se subjektom ili nositeljem prava i dužnosti koje postoje 
u Crkvi, i koje su vlastite kršćanima. Ali nije svaki kršćanin dionik 
svih, i jednakih prava i dužnosti. Iz činjenice da je Crkva po svom 

božanskom utemeljenju uređena hijerarhijski, prava i dužnosti nisu 
jednaki za sve kršćane, nego se razlikuju prema tome koju službu 
netko vrši i u kakvom stanju se nalazi u Crkvi. Osim toga neka 
se prava ograničavaju ili gube ako netko nije u punom zajedništvu 
Crkve ili otpadne od Crkve, ako bude kažnjen nekom kaznom koja 
za sobom povlači smanjenje ili gubitak određenih prava, ili nameće 
posebne obaveze. 

Kad se govori o pravnoj osobnosti, kako u društvu tako i u Crkvi, 
da se izbjegne nejasnoća, treba razlikovati samu radikalnu sposob¬ 
nost za neko pravo od izvršavanja ili korištenja toga prava. 


Osobine i okolnosti koje utječu na služenje pravima 
i na ispunjavanje obveza u Crkvi 


Nakon što je u Zakoniku izražen načelan stav o stjecanju pravne 
osobnosti krštenjem, a koje krštenik ne može nikada u životu biti 
lišen potpuno, kao što ni krsni biljeg nikada ne može biti izbrisan, 
navode se neke objektivne okolnosti koje su vezane uz krštenu osobu 
i koje mogu utjecati na služenje nekim pravom ili na izvršavanje 
nekih dužnosti. 


Zakonik pravi razliku među krštenicima prema dobi, pa ih dijeli 
na punoljetne, koje su navršile 18 godina, i koje mogu u potpunosti 
vršiti svoja prava, i maloljetne, ispod te dobi, koje u vršenju svojih 
prava ostaju podložne vlasti roditelja ili skrbnika, izuzev u onome 
u čemu božanski zakon ili kanonsko pravo izuzima maloljetne oso¬ 
be ispod njihove vlasti; a među maloljetnima razlikuje djecu prije 
navršene sedme godine, koja nisu još došla do dovoljne uporabe 
razuma, pa stoga nisu odgovorna za svoje vlastite čine i ne podliježu 
obvezama koje nameće crkveni zakon, i mlade iznad sedme godine, 
za koje se drži da imaju dovoljnu uporabu razuma i da ih obvezuju 
crkveni zakoni, osim kada se za određene obveze traži viša dob (usp.: 
kan. 97, § 1-2 i 98, § 1-2). 

Korištenje nekih prava i ispunjavanje određenih obveza vezano 
je uz prebivalište (mjesto stalnog stanovanja) i boravišta (mjesto 
privremenog stanovanja) u biskupiji i u župi, ili uz mjesto trenut¬ 
nog boravka. Zakonik određuje i načine kako se stječe prebivalište i 
boravište, bilo biskupijsko bilo župsko. Ti načini su, za stjecanje pre¬ 
bivališta: boravljenje na području neke biskupije ili župe, spojeno s 
nakanom da se ondje ostane trajno, ili boravljenje koje je potrajalo 
punih pet godina; a za stjecanje boravišta: boravljenje na području 
neke biskupije ili župe, spojeno s nakanom da se ondje ostane tri 
mjeseca, ili boravljenje koje je stvarno potrajalo tri mjeseca {kan. 
102, §1-3). 

Prebivalište ili boravište je za svakoga važno, jer time stječe svo¬ 
jeg župnika i mjesnog ordinarija {kan. 107, § 1), dok je za lutalice 
župnik i ordinarij onaj u mjestu u kojem lutalica trenutačno boravi 
{kan. 107, § 2). 

Čovjek je individuum, pojedinac, ali je i svojim rođenjem i svo¬ 
jim cjelokupnim životom na različite načine i u različitoj mjeri ve¬ 
zan i oslonjen na nekoga drugog. Važno je u određenim slučajevima 
jesu li pojedine osobe koje sudjeluju u nekom zajedničkom poslu ili 
pravnom činu u odnosu ili povezane međusobno krvnim srodstvom 
i tazbinom. Zato je bilo potrebno da se odgovarajućim odredbama 
u kanonskom pravu precizira kako nastaje i kako se računa krvno 
srodstvo i tazbina. 

Krvno srodstvo je krvna veza koja postoji između osoba koje po¬ 
tječu iz istoga korijena. Ta krvna veza nije jednaka za sve osobe, jer 
su neke rođene jedna iz druge, i među njima postoji krvno srodstvo 
u pravoj liniji ili lozi, a druge su rođene iz nekog zajedničkog ko¬ 
rijena, bližeg ili daljeg, ali ne jedna iz druge, i među tim osobama 
postoji krvno srodstvo u pobočnoj liniji ili lozi. U pravoj liniji su, 
dakle, srodni oni koji se nalaze u nizu osoba rođenih jedna od druge, 
npr.: sin/kći i otac/majka; unuk/a i djed/baka; praunuk/a i pradjed/ 
prabaka, itd.; a srodne su u pobočnoj liniji one osobe koje imaju 

zajedničkog nekoga od predaka, npr.: brat i sestra (zajednički su im 
otac i majka), djeca od braće i sestara (zajednički su im djedovi i ba¬ 
ke), njihova djeca (zajednički su im pradjedovi i prabaka), itd. 

Udaljenost krvnog srodstva se računa prema stupnjevima ili kolje¬ 
nima {kan. 108, $ 1). U pravoj liniji neke ili određene osobe su 
srodne o onom stupnju ili koljenu koliko između njih ima rađanja, 
odbivši korijen, tj. osobe ili osobu od koje je netko rođen {kan. 108, $ 
2), pa su prema tome: otac/majka i sin/kći krvno srodni u 1. stupnju 
prave linije; djed/baka i unuk/unuka su krvno srodni u 2. stupnju 
prave linije, itd. A u pobočnoj liniji ili lozi osobe su krvno srodne 
u onom stupnju ili koljenu koliko od njih prema zajedničkom ko¬ 
rijenu ima rađanja u obje njihove linije ili loze, odbivši zajednički 
korijen, tj. pretka od kojeg su neke osobe rođene {kan. 108, § 3). 
Po tom računanju brat i sestra, ili dva brata, ili dvije sestre krvno 
su srodni u 2. stupnju pobočne linije; tetka i bratić/bratična, ujak i 
sestrić/sestrična, stric i sinovac/sinovica krvno su srodni u 3. stupnju 
pobočne linije; djeca od brata i sestre, od dva brata ili od dvije sestre 
krvno su srodni u 4. stupnju ili koljenu pobočne linije, itd. 

Tazbina ili svojta veza je koja se uspostavlja valjanom ženidbom, i 
postoji između muža i ženinih krvnih srodnika te između žene i krv¬ 
nih srodnika muževljevih {kan. 109, $ 1). I tazbina može biti u pra¬ 
voj i u pobočnoj liniji, zavisno od toga u kojoj je liniji srodan muž, 
odnosno žena sa svojom rodbinom. U kojoj se udaljenosti tazbine 
nalaze dvije osobe, računa se stupnjevima ili koljenima, i muž je u 
tazbini s rodbinom svoje žene u jednakoj liniji i stupnju u kojem je 
njegova žena u krvnom srodstvu sa svojom rodbinom, a žena je u 
tazbini s rodbinom muževom u liniji i u koljenu u kojem je muž u 
krvnom srodstvu sa svojom rodbinom {kan. 109, § 2). 

Kanonsko pravo pridaje važnost ustanovi usvojenja, izvršenog pre¬ 
ma odredbama građanskih zakona, tako da se usvojena djeca smatra¬ 
ju kao djeca onih koji su ih usvojili, što znači s jednakim kanonskim 
učincima kao da se radi o naravnoj djeci svojih roditelja {kan. 110). 

Usvojenjem se uspostavlja odnos između usvojitelja i usvojenika koji 
se naziva zakonskim srodstvom. 

Katolička crkva je po svojoj nauci i ustrojstvu u osnovi jedna i 
jedinstvena, ali se po bogoslužnom obredu i nekim osobitostima 
crkvene discipline razlikuje u rimokatoličku ili latinsku Crkvu, 
odnosno zapadnu, i u grkokatoličku ili Crkvu istočnog obreda. 
Crkva istočnog obreda se grana u više tzv. sjedinjenih istočnih Cr¬ 
kava različitog obreda, a to su: aleksandrijski, armenski, antiohijski, 
kaldejski i bizantski, koji se često naziva i grčki. Ovdje je vrijedno 
napomenuti da kod nas grkokatolici pripadaju bizantskom obredu, 
a da se u bogoslužju služe staroslavenskim jezikom. 

Naprijed je rečeno da se krštenjem postaje pripadnikom Kristove 
Crkve. Ali krštenjem se postaje i članom neke od obrednih Crkava. 
Koje? Prema odredbi kanonskog prava, dijete koje se krsti pripada 
latinskoj ili rimokatoličkoj Crkvi ako su njegovi roditelji pripadnici 
te Crkve; ako oba roditelja ne pripadaju latinskoj Crkvi, dijete pri¬ 
pada latinskoj Crkvi ako se oba roditelja slože da se dijete krsti u toj 
Crkvi; a ako se roditelji u tome ne slože, dijete treba krstiti u onoj, 
i pribraja se onoj obrednoj Crkvi kojoj pripada otac djeteta (kan. 
111, § 1). Kad se krštenje podjeljuje osobi koja je navršila 14 godina, 
ona sama može odabrati u kojoj će se obrednoj Crkvi krstiti, i toj 
Crkvi po krštenju pripada (kan. 111, § 2). Kanonsko pravo predviđa 
i mogućnost te način da se nakon krštenja promijeni obredna Crkva 
u kojoj je netko kršten i kojoj po krštenju pripada (kan. 112), ali o 
tom nije moguće ovdje opširnije govoriti. 

Vidjet ćemo iz daljnjeg izlaganja, na konkretnim primjerima, od 
kolike je važnosti: je li netko navršio 7 godina ili nije; je li osoba 
punoljetna ili maloljetna; gdje ima prebivalište ili boravište; je li i 
u kakvoj je rodbinskoj ili tazbinskoj vezi s nekim drugim; kojem 
obredu unutar Crkve pripada, i si. 

Treće poglavlje 

TEMELJNA JEDNAKOST 
I SLUŽITELJSKA ILI 
FUNKCIONALNA RAZLIKA 
MEĐU VJERNICIMA 


Pritjelovljenje vjernika Kristu i njihovo 
dioništvo u Kristovoj službi 


Zakonik kanonskog prava ovako sažima teološku nauku o identi¬ 
tetu vjernika kršćana i o njihovu položaju i službama ili zadaćama: 
Vjernici su oni koji su krštenjem pritjelovljeni Kristu, sazdani u 
Božji narod i zbog toga su, postavši na svoj način dionici Kristove 
svećeničke, proročke i kraljevske službe, pozvani da, svaki prema 
svojem položaju, vrše poslanje koje je Bog povjerio Crkvi da ga ispu¬ 
ni u svijetu {kan. 204, $ 1). 


Po božanskom ustanovljenju, Crkvu sačinjavaju dvije glavne sku¬ 
pine: obični vjernici, koji se nazivaju i laici, i posvećeni službenici, koji 
se u pravu nazivaju i klerici {kan. 207, § 1). Oba ta naziv su grčkog 
porijekla; prvi označuje narod i osobe koje su u Crkvi obilježene 
biljegom sakramenta krštenja, a drugi označuje krštene osobe koje 
su primile također sakrament svetog reda, barem đakonat. Među 
laicima i klericima ima vjernika koji se Bogu posvećuju na pose¬ 
ban način prihvaćanjem i obdržavanjem evanđeoskih savjeta čistoće, 
siromaštva i poslušnosti {kan. 207, §2), i oni pripadaju redovničkim 
ili svjetovnim ustanovama posvećenog života, ili družbama apostol¬ 
skog života. 

U odredbi Zakonika koju sam na početku sažeto citirao skreće se, 
zapravo, pozornost na nauk - posebno Drugog vatikanskog sabora 
u Dogmatskoj konstituciji o Crkvi i u Dekretu o apostolatu laika 
- o krštenju kao temelju i bitnoj odrednici našeg povezivanja s Kri¬ 
stom i ucjepljenja u Krista; o Crkvi kao zajednici ljudi koju Bog čini 
svojom, i u kojoj i po kojoj se ostvaruje Božja volja i Božji planovi; 
o sudjelovanju svih vjernika u službi Krista kao svećenika, učitelja i 
vođe; o sveopćem poslanju na spašavanju svijeta koje je povjereno 
Crkvi i o odgovornosti koja leži na svakom vjerniku u izvršavanju 
toga poslanja. 

Kristovu svećeničku, proročku i kraljevsku službu prvenstveno 
i na poseban način vrše posvećeni službenici, klerici, tj. biskupi 
kao nasljednici prvih Isusovih učenika, apostola, zatim prezbiteri i 
đakoni, kao njihovi suradnici i pomoćnici. Ali na svoj način u vrše¬ 
nju tih službi: svećeničke - čašćenja Boga i posvećivanja samoga sebe 
i stvorenoga svijeta, proročke - navješćivanja i svjedočenja u svi¬ 
jetu božanskih istina i Božjih zakona, kraljevske - vršenja različitih 
crkvenih službi i zaduženja koja su usmjerena, i svode se na služenje 
Kristovom tijelu i njegovim udovima, imaju udjela i svi drugi vjer¬ 
nici, laici. O vršenju tih službi i zadaća u Crkvi i svijetu bit će više 
riječi kasnije. Ovdje valja samo naglasiti da Zakonik podcrtava dva 
temeljna načela koja na pravnom planu karakteriziraju crkveno us¬ 
trojstvo: načelo bitne jednakosti dostojanstva svih krštenika, i načelo 
različitosti djelovanja, i ta načela određuju pravni položaj osoba unu¬ 
tar kanonskog poretka. 




Jednakost kršćana u dostojanstvu i 
u sudioništvu u poslanju Crkve 

Suvremeni civilizirani svijet je već odavno dosegao svijest o uro¬ 
đenoj jednakosti svih ljudi u dostojanstvu i u temeljnim pravima, 
što je potvrđeno u Općoj deklaraciji o pravima čovjeka Generalne 
skupštine OUN-a. Novina je za Katoličku crkvu da se u sadašnjem 

Temeljna jednakost i služiteljska ili funkcionalna razlika među vjernicima 


Zakoniku govori o jednakosti svih kršćana, pa se kaže da među nji¬ 
ma postoji potpuna jednakost u pogledu njihova dostojanstva, ute¬ 
meljenog na krštenju, po kojem se svi duhovno preporađaju u dje¬ 
cu Božju i postaju, kako smo već rekli, članovi Crkve kao novoga 
Božjeg naroda. 

Osim te temeljne jednakosti u dostojanstvu, postoji među krš¬ 
ćanima jednakost i s obzirom na njihovu pozvanost na vršenje sve¬ 
ćeničke, proročke i kraljevske službe u Crkvi i svijetu, s tim da svatko 
u izgradnji Kristova Tijela i u poslanju Crkve sudjeluje na sebi svoj¬ 
stven način i prema svojem životnom položaju i različitosti službe 
koju ima {kan. 208). 

Načelo jednakosti među kršćanima u dostojanstvu i u djelovanju, 
preuzeto u Zakonik iz dogmatske konstitucije o Crkvi 2. vatikan¬ 
skog sabora (LG, 32), dolazi kao uvod za niz kanona u kojima su 
naznačena osnovna prava i dužnosti svih kršćana. Da su određena 
prava zajednička svim kršćanima, proizlazi upravo iz toga što su jed¬ 
naki u osobnom dostojanstvu djece Božje, koje se temelji na sakra¬ 
mentu krštenja; a da su im dužnosti u osnovi jednake, proizlazi iz 
toga što su svi jednako pozvani da šire Kraljevstvo Božje u svijetu i 
da pridonose rastu i životu Crkve. 

Osnovna jednakost svih kršćana nije ipak u svakom pogledu 
potpuna. Ona se proteže na sve ono što je zajedničko vjernicima 
kao takvim, i što obilježava njihov status kršćana; a različitost me¬ 
đu kršćanima dolazi od posebnog statusa ili staleža kleričkog, redov¬ 
ničkog ili laičkog, kojem netko pripada. 


Različitost u pogledu položaja i službe 
koju netko u Crkvi obnaša 

Makar da su svi kršćani jednaki u svom dostojanstvu djece Božje, 
i makar da svi sudjeluju u Kristovoj svećeničkoj, proročkoj i kraljev¬ 
skoj službi, ne žive svi u jednakim uvjetima; ne posjeduju svi jednaku 

osposobljenost i nisu svi jednako stručni i prikladni za vršenje bilo 
koje službe u Crkvi. Dakako da različite situacije, potrebe i uvjeti traže 
i odgovarajući pristup, različit način djelovanja i različita primjerena 
sredstva. 

Ne mogu svi djelovati na isti način i ne stoje svima na raspolaga¬ 
nju jednaka sredstva. U tom pogledu drugačiji je način vršenja općeg 
svećeništva svih kršćana od vršenja minisferijalnog svećeništva onih 
koji su primili sveti svećenički red; drugačija su sredstva s kojim se 
služe jedni ili drugi; drugačija je i vlast koja je skopčana s različitim 
službama u Crkvi. 

U bitnome, dakle, postoji jednakost među kršćanima. A postojeće 
razlike među laicima i klericima vezane su uz specifičan položaj i 
službu koju netko obnaša. 




30 




vodic.indd 30 


6.1.2007 14:48:12 




ČETVRTO POGLAVLJE 

OPĆE DUŽNOSTI I PRAVA 
SVIH PRIPADNIKA 
KATOLIČKE CRKVE 
I POSEBICE VJERNIKA LAIKA 


Danas se vrlo mnogo govori o temeljnim ili osnovnim ljudskim 
pravima i građanskim slobodama. Ide se za tim da ih se spozna i 
definira, a zatim promiče i zaštiti. Pitanje ljudskih prava ključno je 
za razvitak i uspostavljanje demokratskog poretka u državama i u 
svijetu, i postaje predmetom i civilizacijskom baštinom kako broj¬ 
nih međunarodnih dokumenata - od Opće deklaracije o pravima 
čovjeka, koju je 10. prosinca 1948. usvojila Generalna skupština 
Ujedinjenih naroda, do najnovijih povelja, konvencija i deklaracija o 
pravima različitih skupina osoba, donesenih na različitim forumima 
i od različitih tijela međunarodne zajednice, osobito za Europu od 
KESS-a, odnosno OSCE-a - tako i mnogih državnih ustava i nacio¬ 
nalnih zakonodavstava. 


Dakako da je pitanje temeljnih ljudskih prava i građanskih sloboda 
od prvorazredne važnosti također za Katoličku crkvu i u Crkvi. Ona 
se i sama pridružuje svima drugima koji pokušavaju upotpuniti listu’ 
tih prava i sloboda, i koji se zalažu oko njihove zaštite i poštivanja. 
Razumljivo je posebno zauzimanje Crkve za priznavanje, poštivanje i 
zaštitu tih prava i sloboda kad se radi o katoličkim vjernicima. 

U zakonodavstvu Crkve se ne nabrajaju opća ljudska prava i slo¬ 
bode. Ali se u sadašnjem Zakoniku, po prvi put, nabrajaju prava, a 

također i dužnosti, svih članova Crkve, bez obzira na njihovu podje¬ 
lu na klerike, redovnike i laike, i navode se posebno prava običnih 
vjernika ili laika. 

Ukratko ćemo ovdje prikazati opće dužnosti ili obveze i prava 
svih vjernika kršćana ili pripadnika Kristove Crkve. 


Obveza čuvanja crkvenog zajedništva, obavljanja 
vjerničkih dužnosti i poslušnosti svetim pastirima 


U zajednicu novog Božjeg naroda, Crkvu, potpuno su uključeni 
oni kršteni vjernici koji prihvaćaju i ispovijedaju cjelovitu kršćansku 
vjeru, primaju njezinu organizaciju i sva sredstva spasenja u njoj 
ustanovljena. U vidljivom ustrojstvu Crkve združuju se s Kristom, 
koji njom upravlja po vrhovnom svećeniku i biskupskom zboru, 
vezama ispovijedanja vjere, sakramenata i crkvene uprave. Tako uči 
Drugi vatikanski sabor u dogmatskoj konstituciji o Crkvi (LG 14), a 
kratko ponavlja crkveni Zakonik kanonskog prava {kan. 205). 


Krist je predao apostolima i njihovim nasljednicima, papi i bisku¬ 
pima, vlast i zadaću da nauku koju je on objavio izlažu i tumače, i 
da njegovu Crkvu, kao zajednicu vjernika, vode i njom upravljaju. 
To istodobno znači i da pripadnici Crkve trebaju prihvaćati i ispo¬ 
vijedati nauku koju im ovlašteni pastiri i sveti službenici izlažu, i 
da se trebaju podložiti njihovoj vlasti upravljanja. To učenje Crkve 
ponavlja i Drugi vatikanski sabor u dogmatskoj konstituciji o Crkvi 
(LG 25 i 37), a sažima ga i Zakonik u odredbi koja glasi: Ono što 
sveti pastiri, budući da predstavljaju Krista, izjave kao učitelji vjere 
ili odrede kao upravitelji Crkve, to vjernici, svjesni svoje odgovor¬ 
nosti, treba da slijede s kršćanskom poslušnošću {kan. 212, § 1). 


Crkva je potrebna ljudima, da u njoj i po njoj lakše i sigurnije 
postignu svoje spasenje. Ali je za postizanje spasenja potrebno posta¬ 
ti članom Crkve, što se ostvaruje po sakramentu krštenja, te ostati u 
punom crkvenom zajedništvu. Puno zajedništvo s Crkvom iskazuje 

se ispovijedanjem iste vjere ili nauka koji je Krist navijestio, prima¬ 
njem i dioništvom u istim sredstvima milosti, sakramentima, koje je 
on ustanovio, i prihvaćanjem i podlaganjem crkvenoj vlasti koju je 
on na zemlji uspostavio da u njegovo ime upravlja Crkvom. 

Dosljedno tome, zajedništvo s Crkvom, nakon krštenja i ulaska 
u Crkvu, kida se i povređuje bilo potpunim odbacivanjem istina krš¬ 
ćanske vjere ili otpadništvom, bilo odbacivanjem i nijekanjem nekih 
od kršćanskih istina ili krivovjerjem, bilo nepriznavanjem vlasti i 
uskraćivanjem podložnosti vrhovnom svećeniku Rimskom biskupu 
ili papi ili raskolništvom (kan. 751). 

Nije dovoljno, dakle, samo krštenjem postati članom Crkve, ne¬ 
go je nužno također biti u punom crkvenom zajedništvu. Zakonik 
o tome određuje: Vjernici su obvezni, i svojim načinom djelovanja, 
uvijek čuvati zajedništvo s Crkvom (kan. 209, § 1); a za povredu toga 
zajedništva bilo otpadništvom od vjere ili apostazijom, bilo krivo¬ 
vjerjem ili herezom, bilo raskolništvom ili shizmom, predviđene su 
kaznene sankcije. 

Kidanje crkvenog zajedništva se, dakako, ne svodi samo na otvore¬ 
no formalno i izričito nijekanje kršćanske vjere i vjerskih istina, bo¬ 
žanskog ustanovljenja sakramenata i njihovih milosnib učinaka, te 
nepriznavanja vlasti upravljanja u Crkvi. Zajedništvo s Crkvom se 
potvrđuje i čuva, odnosno povređuje i kida načinom vjerskog života 
i djelovanjem. 

Crkva pruža ljudima sredstva potrebna za njihovo spasenje. A 
oni koji postanu članovima Crkve, stječu u njoj određena prava, 
ali su vezani i određenim dužnostima. Neke dužnosti su zajedničke 
svim vjernicima, a neke su vezane uz posebni stalež i pripadnost 
određenoj kategoriji vjernika, npr. uz klerički, redovnički ili uz laički 
stalež; zatim se dužnosti odnose na opću Crkvu, čiji su članovi, i na 
mjesne Crkve kojima na osnovi prebivališta ili boravišta pripadaju. 
S obzirom na ispunjavanje tih dužnosti, Zakonik određuje: Neka 
vjernici s velikom brižljivošću obavljaju dužnosti koje imaju prema 

Crkvi, i općoj i partikularnoj, kojoj prema pravnim propisima pri¬ 
padaju {kan. 209, $ 2). 

Posebne dužnosti prema općoj Crkvi utvrđene su Zakonikom 
kanonskog prava i odredbama najviše crkvene vlasti, a prema par- 
tikularnim Crkvama dijelom su određene Zakonikom , a dijelom ih 
određuje mjerodavna mjesna crkvena vlast. 


Obveza provođenja svetoga života 
i stalnog posvećivanja Crkve 


Kršćani pritjelovljeni Kristu, koji time postaju udovi mističnog 
Kristova Tijela, Crkve, moraju se i kao pojedinci i kao zajednica 
suobličavati Kristu. I kao što je Krist svet, moraju i kršćani, njego¬ 
vi učenici, težiti za svetošću i provoditi život u skladu s njegovom 
evanđeoskom naukom i božanskom voljom. Moralna je, ali i pravna 
obveza i dužnost svih vjernika upotrijebiti sve svoje snage u ostva¬ 
rivanju osobne svetosti provođenjem kreposna života i pristupanjem 
izvorima milosti, sakramentima, koji već samim tim pridonose i 
posvećivanju cijele crkvene zajednice; dužni su obavljati čine koji su 
izravno usmjereni na posvećivanje Crkve i tome pridonose. Zakonik 
u tom smislu kaže: Svi vjernici moraju, prema svojem položaju, po¬ 
svetiti svoje snage provođenju sveta života te promicanju rasta Crkve 
i njezina stalnog posvećivanja {kan. 210). 


Nisu, ipak, svi vjernici pozvani na jednaku svetost, i nije jednaka 
obaveza, niti svi pridonose rastu i posvećivanju Crkve na isti način. 
Svatko provodi svet život prema svom položaju i u vlastitom staležu, 
a tako isto sudjeluje u promicanju rasta Crkve i njezina posvećivanja. 
Različit je, prema tome, posvećeni život običnih vjernika ili laika, 
a različit redovničkih osoba i klerika. Također je u promicanju ra¬ 
sta Crkve i njezina posvećivanja drukčija uloga vjernika, a drukčija 
svetih pastira ili crkvenih službenika koji predvode Crkvu; također je 
drukčiji i način kako to ostvaruju jedni, a kako drugi. 

Dužnost i pravo sudjelovanja i suradnje svih kršćana u 
izgradnji Kristova Tijela - Crkve 

Krist je osnovao Crkvu kao sakrament sveopćeg spasenja ili spa¬ 
senja svega ljudskog roda. Naviještanje o putu i sredstvima spasenja, 
koje je Krist započeo, za što je ovlastio, i što je dao kao zadatak svo¬ 
jim prvim učenicima, apostolima, a s njih je to prešlo na apostolske 
nasljednike - biskupe, i njihove suradnike - prezbitere ili svećenike, 
postalo je sveopći poziv i poslanje. 

Slijedom nauke Drugog vatikanskog sabora iz Dogmatske kon¬ 
stitucije o Crkvi i iz Dekreta o misijskoj djelatnosti Crkve, Zakon¬ 
ik kanonskog prava govori zasebno o zadaći evangelizacije i širenja 
božanske poruke spasenja koja je za cijelu Crkvu povjerena papi i 
biskupskom zboru, a za partikularne ili mjesne Crkve svakom bisku¬ 
pu pojedinačno {kan. 756), zatim u vlastitom okruženju prezbiteri¬ 
ma i đakonima {kan. 757), članovima ustanova posvećenog života 
{kan. 758), kao i vjernicima laicima {kan. 759). Ali u nizu općih 
prava i dužnosti u Crkvi, Zakonik navodi također da svi Kristovi 
vjernici imaju dužnost i pravo nastojati da božanska poruka spasenja 
sve više i više dopire do svih ljudi svih vremena i svega svijeta {kan. 
211 ). 


Pravo i dužnost apostolskog djelovanja 

Budući da među članovima Crkve, kako smo već ranije vidjeli, 
postoji jednakost s obzirom na dostojanstvo i djelovanje, i budući da 
su svi pozvani da sudjeluju u poslanju Crkve, Zakonik kaže da svatko 
od vjernika ima pravo i svojim pothvatima promicati ili podupirati 
apostolsko djelovanje, a ne samo onima koje usmjerava i nad kojim 
vrši nadzor crkvena hijerarhija, i to svatko prema svojem staležu i 
položaju {kan. 216). 

Pod apostolskim djelovanjem na koje su pozvani svi vjernici pod¬ 
razumijeva se: svako djelovanje koje je usmjereno u prvom redu 

na to da se svijetu otkriva i prenosi Kristova radosna vijest i da im 
se posreduje njegova milost; zatim djela ljubavi i milosrđa, koja 
odražavaju Kristovu ljubav prema čovjeku i kojima se svjedoči pri¬ 
padnost Kristu i raspoznaju njegovi učenici. 

Vezano uz tu dužnost i pravo, Zakonik o vjernicima laicima kaže 
da su po sakramentima krštenja i potvrde određeni za vršenje apo- 
stolata u Crkvi, te da imaju opću obvezu i pravo, kako pojedinačno 
tako i povezani u društva, da rade na tome da svi ljudi upoznaju i 
prihvate božansku poruku spasenja, poglavito u onim okolnostima 
u kojima ne mogu djelovati biskupi ili svećenici, i u kojima samo 
preko vjernika laika ljudi mogu čuti evanđelje i upoznati Krista 
( kan. 225, § 1). 

Dakako da će se laici uključivati, bilo u suradnji s posvećenim 
službenicima bilo samostalno, u apostolat koji svojom vlašću uređu¬ 
je, usmjerava i nadzire hijerarhija, a vršit će i različite vidove i djela 
apostolata koja nisu pridržana samo svetim pastirima. Laici su na 
vršenje apostolata osobito obvezani u nedostatku svetih pastira, ili 
ako su oni u svom djelovanju onemogućeni. 

Kao posebna dužnost laika i njihov specifičan apostolat navodi se 
obveza da svatko, prema svojem položaju i obazirući se na nauk koji 
izlaže crkveno učitelj stvo, evanđeoskim duhom prožima i usavršuje 
poredak vremenitih stvari, te da obavljanjem također svjetovnih po¬ 
slova i zadaća svjedoči za Krista {kan. 225, $ 2). 

Laici, da bi živjeli po kršćanskom nauku, i da bi taj nauk 
i sami mogli naviještati i braniti, te da bi mogli vršiti djela 
apostolata koja su njima svojstvena, ili surađivati u apostolatu 
posvećenih službenika u Crkvi, imaju obvezu i pravo da nauče 
kršćanski nauk {kan. 229, § 1), zatim pravo pohađati preda¬ 
vanja i stjecati potpunije znanje u svetim znanostima koje se 
izučavaju na crkvenim učilištima, te na njima postizati akadem¬ 
ske stupnjeve {kan. 229, § 2); a oni koji su stekli potrebnu izob¬ 
razbu, i imaju druga svojstva koja ih čine prikladnim, mogu od 

mjerodavne crkvene vlasti dobiti odobrenje i da poučavaju u 
svetim znanostima (kan. 229, $ 3). 


Pravo vjernika na duhovnu pomoć 
i dužnost pastira da im je pružaju 

Svim kršćanima, da bi mogli provoditi život dostojan djece Božje 
i Kristovih učenika, služe duhovna dobra i pomaže milost Božja. 
Duhovna dobra su, u prvom redu, objavljena Božja riječ, sadržana 
u Svetom pismu i predaji, i sakramenti, a oni su znakovi i sredstva 
kojima se izražava i jača vjera, iskazuje štovanje Bogu i ostvaruje 
posvećenje ljudi. Zakonik kaže da vjernici imaju pravo primati od 
svetih pastira pomoć iz duhovnih dobara Crkve, osobito iz Božje 
riječi i sakramenata (kan. 213). 

Subjektivnom pravu svakog vjernika kršćanina na duhovna do¬ 
bra odgovara dužnost duhovnih pastira i posvećenih službenika u 
Crkvi da naviještaju i tumače Božju riječ i da vjernicima kršćanima 
dijeli i posreduje duhovna dobra koja su Crkvi povjerena. Dakako 
da Božju riječ treba naviještati svakome i posvuda, ali nema svaki 
vjernik kršćanin apsolutno pravo na duhovna dobra, konkretnije da 
se sakramenti podjeljuju svakome na njegovo traženje ili prema nje¬ 
govoj želji. Sakramente mogu tražiti, i sveti službenici u Crkvi mogu 
sakramente dijeliti samo onima koji ispunjavaju određene uvjete, 
odnosno koji su za sakramente pravo raspoloženi. 


Pravo vjernika na vlastiti obred i duhovni život 

Već smo vidjeli da unutar Katoličke crkve postoje dva osnovna ob¬ 
reda: rimokatolički i grkokatolički. Prema tome se ijedan dio Crkve 
naziva rimokatolička ili latinska, a drugi istočna ili grkokatolička Crk¬ 
va. One imaju svoje posebne načine obavljanja bogoštovlja, vlastite 
zakone i disciplinu, i vlastite oblike duhovnoga života, ali su obje, 

kako kaže Drugi vatikanski sabor u Dekretu o istočnim katoličkim 
Crkvama, jednake dostojanstvom (OE 3). 

Vjernici koji pripadaju kojemgod od navedenih obreda i dijelova 
Kristove Crkve imaju pravo štovati Boga na način koji su odobrili 
mjerodavni zakoniti crkveni pastiri, i mogu slijediti oblik duhovnog 
života koji je svojstven tom crkvenom obredu i u skladu je s crkve¬ 
nom naukom {kan. 214). 

Dok se na izričit način proglašava pravo vjernika na vlastiti obred 
i oblik duhovnog života, neizravno se ukazuje na dužnost crkvenih 
pastira da im to omoguće. Na više mjesta u Zakoniku se određuje 
kako dijecezanski biskupi i drugi sveti službenici trebaju postupati 
da bi udovoljili toj svojoj dužnosti. 


Pravo i sloboda teološkog istraživanja i objavljivanja 

Svi vjernici, i klerici i laici, koji se bave izučavanjem svetih znano¬ 
sti bilo samostalno ili na učilištima, imaju punu slobodu istraživanja i 
iznošenja vlastitog mišljenja i spoznaja u onome u čemu su stručnjaci, 
ali čuvajući pri tome dužno poštovanje prema crkvenom učiteljstvu 
{kan. 218). To poštovanje i podložnost crkvenom učiteljstvu tiče se 
poklada vjere, a to znači da nije slobodno ili dopušteno, protivno 
naučavanju tog učiteljstva, nijekati neku proglašenu vjersku istinu, 
ili proglašavati nešto vjerskom istinom mimo tog učiteljstva. 


Pravo vjernika da svetim pastirima iznose svoje potrebe 
i vlastito mišljenje 

Crkva nije demokratska zajednica, u kojoj bi vjernici, kao njezini 
članovi, imali ravnopravan udio u odlučivanju i upravljanju. Ona je 
hijerarhijski uređena zajednica, i cjelokupnu vlast u njoj imaju i vrše 
papa i opći sabor na razini cijele Crkve, a biskupi na razini mjesnih 
Crkava. Svi vjernici, međutim, mogu slobodno crkvenim pastirima 

i nadležnoj crkvenoj vlasti iznositi svoje želje i potrebe, osobito du¬ 
hovne (kan. 212, § 2). Razumljivo, to znači i da su crkveni pastiri i 
nadležna crkvena vlast dužni uzeti u razmatranje molbe koje im se 
upućuju, a udovoljit će im ako su opravdane i ukoliko je moguće. 

Iako nemaju vlasti odlučivanja u Crkvi, vjernici o različitim pita¬ 
njima mogu imati svoje osobno mišljenje. Poštuje se u Crkvi sloboda 
misli, pa se kaže da vjernici, prema svome znanju, stručnosti i ugledu 
koji uživaju, imaju pravo, a nekad to može biti i njihova dužnost, da 
svetim pastirima iznesu svoje mišljenje o određenim stvarima koje su 
na dobrobit Crkve. Također svoje mišljenje mogu priopćiti i drugim 
vjernicima, ali tako da se ne povrijedi cjelovitost vjere i ćudoređa kao 
i poštovanje prema svetim pastirima, te pazeći na zajedničku korist i 
dostojanstvo osoba (kan. 212, § 3). 

Glede vršenja prava na vlastito mišljenje, postavljene su određene 
granice. Tako nema slobode u iznošenju vlastitog mišljenja ako bi se 
njime povređivale istine vjere ili ćudorednost; iznošenje vlastitog mi¬ 
šljenja treba služiti općem dobru; kod iznošenja vlastitog mišljenja 
ne smije se povređivati dostojanstvo drugih osoba. 


Pravo i sloboda udruživanja i zborovanja 

Jedno od temeljnih ljudskih prava je i pravo na udruživanje, kako bi 
se lakše postigao neki cilj. To se pravo priznaje i vjernicima unutar Crkve. 
Slobodno im je osnivati i voditi društva za dobrotvorne ili nabožne 
ciljeve, ili za promicanje kršćanskog poziva u svijetu, te održavati sastan¬ 
ke radi zajedničkog postignuća tih ciljeva (kan. 215). Temelj toga prava 
je naravni, ukoliko je čovjek po svojoj naravi društveno biće, i nadnarav¬ 
ni, ukoliko je vjernicima udruživanje u neko društvo nužno ili barem 
korisno za vršenje poslanja koje je svim vjernicima u Crkvi zajedničko. 

Pravo vjernika na udruživanje odnosi se na osnivanje tzv. privatnih 
vjerničkih društava. Njih vjernici osnivaju slobodnim odlučivanjem, 
i u odnosu na crkvenu vlast su u velikoj mjeri neovisna; podložni 

su samo nadzoru mjerodavne crkvene vlasti, i ona se ima brinuti za 
čuvanje cjelovitosti vjere i ćudoređa, i da se u crkvenu stegu ne bi 
uvukla kakva zloupotreba {kan. 305, $ 1). 

U Crkvi postoje i javna vjernička društva, koja osniva zakonita 
crkvena vlast i kojoj su ta društva u svemu podložna, a imaju posebne 
ciljeve po svojoj naravi pridržane crkvenoj vlasti {kan. 301, § 1). 


Pravo i dužnost kršćanskog odgajanja 

Svi koji su krštenjem pritjelovljeni Kristu i učinjeni Božjim naro¬ 
dom i pripadnicima Crkve, dužni su provoditi dosljedan kršćanski 
život, tj. sukladan Kristovoj nauci i svom položaju preporođene Božje 
djece. A da bi kršćanski živjeli, u tom smislu trebaju biti formirani, 
odnosno poučeni i odgojeni. Odatle proizlazi da vjernici, budući da 
su krštenjem pozvani živjeti u skladu s evanđeoskom naukom, imaju 
pravo na kršćanski odgoj, kako bi se valjano pripravili da postignu 
zrelost ljudske osobe te ujedno da spoznaju otajstva spasenja i da žive 
po njima {kan. 217). Taj odgoj uključuje izgrađivanje zrele ljudske 
osobnosti, stjecanje potrebnog znanja iz kršćanskog nauka, usvajanje 
duhovnih vrednota i osposobljavanje za djela apostolata. 


Pravu vjernika na kršćanski odgoj odgovara dužnost da im se ta¬ 
kav odgoj pruža. U prvom redu dužnost je kršćanskih roditelja da se 
brinu za kršćanski odgoj svoje djece {kan. 226, §2). To je i posebna 
zadaća Crkve, odnosno svetih pastira koji vrše različite dušobrižničke 
službe, te crkvenih odgojno-obrazovnih ustanova različitog stupnja 
koje su i utemeljene s tim ciljem. O tim zadaćama govori se u Za¬ 
koniku i posebno na više mjesta. 


Pravo na zaštitu dobroga glasa i privatnosti 

Svaki čovjek ili osoba ima pravo da se poštuje njegovo ljudsko 
dostojanstvo i osobna čast. Iz toga proizlazi etičko načelo da treba 

čuvati dobar glas drugoga i poštivati tuđu intimu ili privatnost, a 
Zakonik određuje da nikome nije dopušteno nezakonito naškoditi 
dobrom glasu koji netko ima, niti povrijediti pravo bilo koje osobe 
da štiti svoju intimu i privatnost {kan. 220). 

Pravo na zaštitu dobrog glasa nije apsolutno, i onomu tko je svojim 
nečasnim javnim ponašanjem sam povrijedio svoje ljudsko dostojanstvo 
i okaljao osobnu čast, on gubi pravo na zaštitu dobrog glasa, tako da se o 
izvršenju nekog zlodjela, ako to traži opće dobro, može obavijestiti koga 
treba, i na način koji je primjeren. Time bi, eventualno, netko mogao 
izgubiti dobar glas, ako ga još ima, ali se njegovu dobrom glasu ne bi 
naškodilo nezakonito, a štitilo bi se veće i opće dobro. 

A što se tiče zaštite privatnosti i sfere nečije intimnosti, to pravo 
je apsolutno nepovredivo, i nije nikada dopušteno iznositi i širiti glas 
o stanju i činima iz nečijeg sasvim privatnog života. 


Pravo vjernika laika na slobodu u zemaljskim 
ili vremenitim stvarima 

Već smo vidjeli da se laici u vršenju apostolata trebaju zauzimati 
za prožimanje i usavršavanje poretka vremenitih stvari evanđeoskim 
duhom. Vjernici, članovi Crkve su i članovi društvene zajednice ili 
države, i kao takvi trebaju se, zajedno s drugima, angažirati također 
na stvaranju pravednog društvenog uređenja i na promicanju općeg 
dobra. 

U Pastoralnoj konstituciji Drugog vatikanskog sabora o Crkvi u 
suvremenom svijetu govori se o tome dosta opširno (GS 43), a sabor¬ 
sku nauku Zakonik sažima u odredbu po kojoj vjernici laici imaju 
pravo da im se u zemaljskim stvarima prizna ona sloboda koja pripada 
svim građanima; a vjernici laici, služeći se tom slobodom, trebaju se 
brinuti da svoje djelovanje prožmu evanđeoskim duhom, te da budu 
pozorni na nauk koji izlaže crkveno učiteljstvo, i da u otvorenim pi¬ 
tanjima ne iznose svoje mišljenje kao nauk Crkve {kan. 227). 

Tom odredbom vjernicima laicima se od strane crkvene vlasti 
priznaje pravo na slobodno djelovanje u svjetovnim stvarima. Ali 
njom se, isto tako, želi istaknuti da i društvena vlast treba priznati 
i poštivati pravo laika kršćana da se aktivno i ravnopravno sa svima 
drugima angažiraju u cjelokupnom javnom životu vlastite društvene 
zajednice. Iako su vjernici laici u tom angažiranju i djelovanju 
neovisni od crkvene vlasti, trebaju ipak voditi računa posebno o so¬ 
cijalnom nauku crkvenog učiteljstva i o gledanju toga učiteljstva na 
postojeće i moguće društvene poretke i državna uređenja. 


Dostupnost crkvenih službi laicima 

U Crkvi, vezano za njezinu zadaću poučavanja, posvećivanja i 
upravljanja, postoje službe strogo kleričke, koje se mogu povjeravati 
i koje mogu vršiti samo oni koji su primili odgovarajući sveti red 
(đakonat, prezbiterat i biskupstvo); postoje također crkvene službe 
u širem smislu, među koje spadaju i one za koje nije potrebno imati 
vlast svetoga reda, pa ih mogu vršiti i laici. Jedan od najvidljivijih 
utjecaja nauka Drugog vatikanskog sabora na reformirano crkveno 
zakonodavstvo, sadržanog osobito u Dogmatskoj konstituciji o Crk¬ 
vi (LG 30-38), pokazuje se u brojnim odredbama koje predviđaju 
suradnju laika s hijerarhijom u zadaćama poučavanja, posvećivanja i 
upravljanja u Crkvi, i omogućuju da se laici postavljaju na određene 
crkvene službe. 


O tome Zakonik najprije određuje: Laici koji se nađu prikladni¬ 
ma sposobni su da ih sveti pastiri uzmu za one crkvene službe i zada¬ 
će koje mogu vršiti prema pravnim propisima {kan. 228, § 1). Radi 
se svakako o nekleričkim službama uz koje nije vezana vlast svetog 
reda i vlast upravljanja. 

Ima u Crkvi više službi koje nisu strogo kleričke, na koje se, pre¬ 
ma novom Zakoniku, mogu postaviti laici. A ima i nekih kleričkih 
službi upravljanja, u kojima laici mogu pružati pomoć i surađivati 
s crkvenim pastirima. O tome kanonska odredba glasi: Laici koji se 

odlikuju potrebnim znanjem, razboritošću i čestitošću, prikladni su 
da kao stručnjaci ili savjetnici, i u vijećima prema pravnoj odredbi, 
pružaju pomoć crkvenim pastirima (kan. 228, § 2). 

Uz te, opće odredbe, postoje i posebne koje predviđaju mogućnost 
da se laike muškarce, po propisanom bogoslužnom obredu, uzme u 
stalnu službu čitača i akolita; da i muškarci i ženske osobe mogu biti 
određeni da privremeno vrše službu čitača u bogoslužnim činima, 
zatim da u tim činima obavljaju službu tumača i pjevača te, ako i 
nisu čitači ili akoliti, da mogu obavljati službu riječi, predvoditi u 
bogoslužnim molitvama, krstiti i dijeliti svetu pričest (kan. 230, $ 
1-3). U nedostatku svećenika i đakona može ih se također postaviti 
da u župi pastoralno djeluju, izuzev u obavljanju čina za koje se traži 
sveti red (kan. 517, $ 2), pa i da u ime Crkve prisustvuju sklapanju 
ženidbe (kan. 1112, § 1-2). 


Pravo laika na doličnu plaću za službu u Crkvi 

Laici kojima se povjeri neka služba u Crkvi, da navedem barem 
neke, npr.: vjeroučitelja, predavača ili nastavnika i profesora na crkve¬ 
nim učilištima, kancelara i bilježnika u biskupijskoj kuriji, ekonoma i 
člana ekonomskog vijeća, crkvenog suca, promicatelja pravde i brani¬ 
telja ženidbene veze na crkvenim sudištima, sakristana i orguljaša, ne 
moraju tu službu vršiti besplatno, i imaju pravo na doličnu plaću. Pra¬ 
vednost traži da se svakome dadne adekvatna naknada za rad i usluge 
koje nekome čini. To vrijedi i za službe u Crkvi. 

Oni koji obavljaju neki posao ili vrše službu, zaslužuju odgovara¬ 
juću plaću, osim ako ih ne žele vršiti besplatno. U tom pogledu 
Zakonik određuje da laici imaju pravo na doličnu, svojem položaju 
prikladnu plaću, kojom će moći, uz obdržavanje propisa svjetovnog 
prava, dolično udovoljavati svojim potrebama i potrebama obitelji; 
isto tako, imaju pravo da im se na prikladan način zajamči socijalno 
i zdravstveno osiguranje (kan. 231, § 2). 

Dakako, tome pravu laika odgovara obveza nadležne crkvene 
vlasti da se brine i osigura laicima da svoje pravo uistinu mogu i 
ostvarivati. 


Dužnost materijalnog pomaganja Crkve 
i promicanja društvene pravde 


Crkva je po svom cilju i sredstvima prvenstveno duhovna i vrhu¬ 
naravna zajednica. Ali ona ima i drugotnih, vremenitih ciljeva, i 
potrebna su joj za ostvarivanje tih ciljeva materijalna sredstva. Ta 
joj sredstva služe za različite njezine aktivnosti i pothvate, za uzdr¬ 
žavanje onih koji u Crkvi obnašaju različite službe, te za pomoć i 
djela milosrđa onima koji su u potrebi. Do tih sredstava dolazi na 
dopuštene načine koji su uobičajeni i dostupni i drugima. 


Crkva se u svojim potrebama oslanja posebno na dobrovoljne 
doprinose vjernika. Međutim, Zakonik navodi i da je obveza svih 
vjernika da pomažu Crkvi u njezinim potrebama, da bi imala 
što joj treba za bogoštovlje, za djela apostolata i dobrotvornosti 
i za dolično uzdržavanje službenika {kan. 222, § 1). Toj obvezi 
vjernici, a radi se jednako o svim članovima Crkve, klericima i 
laicima, mogu udovoljavati na različite načine, tako: davanjem 
priloga za određene namjene, darivanjem nekretnina i pokret¬ 
nih dobara, oporučnom ostavštinom, i sh, koji ovise od slobodne 
odluke pojedinih vjernika. Ali davanja Crkvi mogu biti i obve¬ 
zatna, proizlaziti naime iz odredaba crkvene vlasti o doprinosu 
vjernika prigodom ili za obavljanje određenih čina i za usluge 
administracijskog uredovanje. 


Svojim doprinosima Crkvi vjernici podupiru njezinu karita¬ 
tivnu aktivnost i inicijative. Ali ih Crkva podsjeća i potiče, a Za¬ 
konik obvezuje, da se također i osobno zauzimaju za promicanje 
društvene pravde i da pomažu siromasima iz svojih dobara i pri¬ 
hoda {kan. 222, § 2). 

Služenje vlastitim pravima i poštivanje prava drugih 

Nije moguća, i ne bi mogla valjano funkcionirati nijedna zajedni¬ 
ca, pa ni Crkva, u kojoj se prava njezinih članova ne bi i ostvarivala, 
ili u kojoj bi svatko tražio samo svoja prava, a ne bi vršio i dužnosti 
i ispunjavao obveze koje postoje. Zakonik kanonskog prava , stoga, 
određuje: U vršenju svojih prava vjernici i pojedinačno i okupljeni 
u društvima moraju voditi računa o zajedničkom dobru Crkve, o 
pravima drugih i o svojim dužnostima prema drugima {kan. 223, 
§ 1). Znači da služenje pravima koja vjernici imaju, bilo da se radi 
o klericima ili laicima, ima i svoja ograničenja, a njih predstavljaju: 
opće dobro, zatim prava drugih, kao i dužnosti prema drugima. 

Prava, na koja se u pređašnjoj odredbi misli, nisu samo opća ili svim 
vjernicima zajednička, nego još više posebna, koja nekomu pripadaju 
iz posebnog naslova. Isto tako ne misli se samo na opće dužnosti svih 
vjernika, nego i na posebne, koje na nekoga spadaju zbog službe na 
koju je u Crkvi postavljen ili koja mu je u Crkvi povjerena. O tim 
posebnim pravima i posebnim dužnostima bit će kasnije više govora. 

Opće dobro je u nekim stvarima ispred pojedinačnih interesa i 
individualnih prava. Subjektivnom pravu jedne osobe da nešto čini 
ili propušta, posjeduje ili traži kao svoje, može se suprotstavljati jed¬ 
nako pravo neke druge osobe. Može netko imati, s jedne strane, 
pravo nešto učiniti, a s druge strane dužnost da to ne čini, ili pravo 
da nešto ne čini, i dužnost da to učini. Sto u danom slučaju ima 
prednost ili veću snagu, posebno pravo jedne ili druge osobe, nečije 
pravo ili njegova dužnost, nije moguće riješiti jednom općom nor¬ 
mom. Zato je u naprijed navedenoj odredbi Zakonika i kazano da 
vjernici, i pojedinačno i okupljeni u društvima, moraju voditi računa 
ne samo svatko o svom osobnom pravu i dobru, nego i o pravu i do¬ 
bru opće i mjesne Crkve kojoj pripada; ne samo o svom pravu i do¬ 
bru, nego i o pravu i dobru nekog drugog vjernika; i ne samo o svom 
pravu na nešto u Crkvi, nego i o svojoj dužnosti u nečemu i prema 
nekome u Crkvi. U krajnjoj liniji to znači da svaki vjernik mora biti 

u stanju u određenim situacijama odreći se svoga individualnog i 
parcijalnog prava u korist prava svoje šire ili uže crkvene zajednice i 
radi postignuća ili zaštite nekog zajedničkog i općeg dobra; odreći se 
svoga subjektivnog prava u korist subjektivnog prava nekoga drugog; 
ispuniti dužnost i nešto učiniti, umjesto poslužiti se svojim pravom 
i od toga se suzdrži. 


Navedena odredba je upravljena na svakog vjernika i označava 
kako vjernici sami trebaju uređivati svoje ponašanje u korištenju 
vlastitih prava i u ispunjavanju svojih dužnosti. Ali kako se u tom 
pogledu mogu lako događati odstupanja, postoji i odredba koja kaže 
da crkvenoj vlasti pripada da uredi, imajući na umu zajedničko do¬ 
bro, vršenje prava koja su vlastita vjernicima {kan. 223, § 2). 


Čovjek, pa tako i vjernik, sklon je tome da stvari tumači sebi u 
prilog. Zato je potrebno da postoji netko tko će voditi brigu, i tko će 
moći, kad je to potrebno, autoritativno prosuditi i odrediti što traži 
opće dobre Crkve; koje i čije je pravo jače; kada neko i nečije pravo 
mora ustupiti mjesto njegovoj dužnosti. Takva vlast i organi vlasti 
postoje na razini opće Crkve, kao i pojedinih mjesnih Crkava. Na 
njih, dakle, spada da se brinu kako bi svatko uživao prava koja mu 
pripadaju, bilo opća bilo posebna, i da ga drugi u tome ne ometa, 
te da se u ostvarivanju tih prava ima uvažavati zajedničko ili opće 
dobro vjernika i Crkve. 


Pravna zaštita vjernika 

Načelni stavovi i pozitivne odredbe o pravima vjernika u Crkvi 
ne bi imali potpune snage i učinka ako se ne bi predvidjela i osigu¬ 
rala također odgovarajuća efikasna sredstva za zaštitu i ostvarivanje 
vlastitih prava. A takvo sredstvo je, prema Zakoniku, mogućnost da 
vjernici na mjerodavnom crkvenom sudu traže ostvarivanje ili zašti¬ 
tu vlastitih prava, i da, prema pravnim normama, ta prava na sudu 
brane {kan. 221, § 1). 

Opće dužnosti i prava svih pripadnika Katoličke crkve i posebice vjernika laika 


Vjernici se zaštićuju i time što, ako ih mjerodavna vlast pozove 
na sud, trebaju biti suđeni prema propisima prava koje treba primje¬ 
njivati pravično (kan. 221, § 2). Konačno, ako vjernici u nečemu 
pogriješe, ne mogu biti samovoljno kažnjavani kanonskim kaznama, 
nego samo uz obdržavanje zakonskih odredaba (kan. 221, $ 3), bilo 
u pogledu samog vođenja kaznenog postupka, bilo u pogledu vrste 
i težine kazne. 

Govorit ćemo u daljnjem izlaganju i o nekim posebnim vjerničkim 
pravima i dužnostima u Crkvi, te kako se određena prava i dužnosti 
imaju provoditi u djelo. 

Peto poglavlje 
VJERNIČKA DRUŠTVA 
ILI UDRUGE 


Crkva od samoga svog početka postoji i djeluje kao sveopća za¬ 
jednica Božjega naroda, kao društvo religiozne i duhovne naravi i 
svrhunaravnog karaktera. U okviru Crkve, zajednice svih krštenih 
vjernika, formirale su se i postoje manje strukturalne zajednice, par- 
tikularne ili mjesne Crkve, biskupije i župe. A uz njih nastajala su 
kroz povijest različita vjernička društva, udruge, organizacije, sa za¬ 
sebnim vlastitim svrhama, ciljevima i zadacima. Takvih društava i 
organizacija bilo je i na ovim prostorima, ali su u bivšoj državi za¬ 
branjivana, i nestalo ih je. Sada, kad su društveno-političke prilike 
promijenjene, takva društva i udruge ponovno nastaju. 

Moglo bi se dosta toga reći o potrebi i važnosti vjerničkih društava 
i o njihovoj ulozi u vršenju poslanja Crkve. O tome ovdje neće biti 
govora, nego ću, u najkraćim crtama, prikazati što o osnivanju i po¬ 
stojanju vjerničkih društava u Crkvi određuje sadašnji Zakonik ka¬ 
nonskog prava. 


Pravo vjernika na udruživanje 

Polazeći od toga da pravo udruživanja i zbora spada među temelj¬ 
na ljudska prava, i vjernici u Crkvi mogu slobodno osnivati i voditi 
društva za nabožne i dobrotvorne svrhe i za promicanje kršćanskog 
poziva u svijetu {kan. 215). Kad govori općenito o vjerničkim dru¬ 
štvima, Zakonik ističe kako u Crkvi postoje društva, različita od 

ustanova posvećenog života (redovničkih i svjetovnih) i družba apos¬ 
tolskog života, u kojima vjernici zajedničkim djelovanjem teže nje¬ 
govanju savršenijeg života, promicanju javnog bogoštovlja i vršenju 
djela pobožnosti, širenju kršćanskog nauka i pothvatima evangeli¬ 
zacije, djelima dobrotvornosti, te prožimanja vremenitog reda krš¬ 
ćanskim duhom. (kan. 298, § 1). Vjernike se potiče da cijene takva 
društva (kan. 327), te da se učlanjuju osobito u ona društva koja je 
mjerodavna crkvena vlast ili osnovala, ili pohvalila, ili preporučila 
(kan. 298, §2). 

Osnivanje i vrste vjerničkih društava 

Vjernici mogu svojim dogovorom samostalno odlučivati i slobod¬ 
no osnivati društva da bi postizali neku od naprijed navedenih svrha, 
i takva društva se nazivaju privatnim (kan. 299, $ 1 i 2). Neka društva 
ipak vjernici ne mogu osnivati samoinicijativno, nego ih može osno¬ 
vati samo mjerodavna crkvena vlast, a to su društva koja bi imala za 
cilj ili svrhu prenošenje kršćanskog nauka u ime Crkve, ili promi¬ 
canje javnog bogoštovlja, ili neku drugu svrhu čije je ostvarivanje po 
svojoj naravi pridržano crkvenoj vlasti. Crkvena vlast može osnivati 
vjernička društva i radi postizanja druge koje duhovne svrhe (kan. 
301, § 1 i 3). Društvo koje svojom odlukom osnuje crkvena vlast 
naziva se javnim vjerničkim društvom (kan. 116, § 1 i 301, § 3). 

Naziv društva se odabire u skladu s njegovom svrhom (kan. 304, 
$ 2), ali ne može nositi naziva ‘katoličko’ ako ne dobije pristanka 
mjerodavne crkvene vlasti (kan. 300). 

Vjerničko društvo može biti osnovano unutar neke biskupije 
(biskupijsko), biskupske konferencije (nacionalno), i za neko šire 
područje ili za cijelu Crkvu (međunarodno). Dijecezanski biskup je 
mjerodavan za osnivanje javnog biskupijskog društva; za nacionalno 
javno vjerničko društvo mjerodavna je dotična biskupska konferen¬ 
cija; a za osnivanje međunarodnog javnog vjerničkog društva mjero¬ 
davna vlast je Sveta Stolica (kan. 312, $ 1). 


Vjernička društva ili udruge 




Statuti i pravni status vjerničkih društava 

Svako vjerničko društvo, bilo javno bilo privatno, mora imati 
svoj statut u kojem trebaju biti naznačeni svrha ili zadatak društva, 
mjesto njegova sjedišta ili uprave, tijela i način upravljanja, način i 
uvjeti učlanjivanja, te način i sredstva ostvarivanja svrhe ili djelova¬ 
nja (kan. 304, $ 1). Ako se radi o javnom vjerničkom društvu, nje¬ 
gov statut, kao i svaku promjenu, treba odobriti crkvena vlast koja 
je osnovala društvo (kan. 314). Da bi u Crkvi bilo priznato neko 
privatno vjerničko društvo, njegov statut treba crkvena vlast pregle¬ 
dati (kan. 299, § 3). 


Vjernička društva mogu imati pravnu osobnost ili biti subjekti 
prava u Crkvi, ali i ne moraju. Javna društva, kao i udružba više 
javnih društava, samom odlukom mjerodavne crkvene vlasti o njiho¬ 
vu osnivanju ili ustanovljenju uspostavljaju se kao pravne osobe, 
sposobne da budu nosioci prava i obveza u Crkvi (kan. 313; usp. 
kan. 114, § 1). Privatna vjernička društva nemaju pravne osobno¬ 
sti po samom utemeljenju, i kao takve nisu subjekt obveza i prava. 
Mogu, ipak, pravnu osobnost dobiti izričitom odlukom mjerodavne 
crkvene vlasti (kan. 116, §2). Za davanje pravne osobnosti bisku¬ 
pijskom privatnom vjerničkom društvu mjerodavan je dijecezanski 
biskup; nacionalnom privatnom vjerničkom društvu pravnu osob¬ 
nost daje biskupska konferencija; a međunarodnom privatnom dru¬ 
štvo pravnu osobnost daje Sveta Stolica (kan. 322, § 1). Nijedno 
privatno vjerničko društvo ne može steći pravnu osobnost ukoliko 
mjerodavna crkvena vlast ne odobri (nije dovoljno da samo pregleda) 
njegov statut, s tim da samo pregledavanje ili odobrenje statuta, bez 
izričite odluke da se društvu podjeljuje pravna osobnost, ne mijenja 
pravnu narav dotičnog društva (kan. 117 i 322, § 2). 


Podložnost vjerničkih društava nadzoru crkvene vlasti 

Sva vjernička društva, i javna i privatna, podložna su nadzoru 
mjerodavne crkvene vlasti, a to je dijecezanski biskup za biskupijska 

51 




vodic.indd 51 


6.1.2007 14:48:13 




VODIČ KROZ CRKVENO PRAVO ZA VJERNIKE 

društva, biskupska konferencija za nacionalna društva, a Sveta Stolica 
za međunarodna vjernička društva. Ta vlast ima dužnost i pravo da, 
prema odredbi prava i statuta, nadgleda dotična društva, pazi da se 
u njima čuva cjelovitost vjere i ćudoređa, te da se u crkvenu stegu ne 
bi uvukle kakve zloporabe {kan. 305, § 1 i 323, § 1 ). Mjerodavnoj 
crkvenoj vlasti također pripada, poštujući vlastitu samostalnost privat¬ 
nih društava, bdjeti i brinuti se da se izbjegne rasipanje snaga i da se 
vršenje apostolata usmjeri na zajedničko dobro {kan. 323, §2). 


Samostalnost u donošenju odredaba i 
u upravljanju vremenitim dobrima 

Zakonito osnovana vjernička društva, bilo javna bilo privatna, 
mogu, sukladno pravu i statutima, donositi odredbe koje se tiču sa¬ 
mog društva, održavanja sastanaka, biranja ili postavljanja voditelja i 
drugih dužnosnika i upravitelja vremenitih dobara {kan. 309). 

Ukoliko nije određeno nešto drugo, javno vjerničko društvo 
upravlja svojim vremenitim dobrima pod višim vodstvom crkvene 
vlasti mjerodavne za osnivanje društva {kan. 319, $ 1). Privatna vjer¬ 
nička društva slobodno upravljaju imovinom koju posjeduju prema 
propisima vlastitih statuta, a pravo je mjerodavne vlasti da nadgleda 
upotrebljavaju li se dobra za svrhe društva, ili za nabožne svrhe u 
koje su im možda darovana {kan. 325, § 1-2). 


0 


Ukidanje vjerničkih društava 

Javna vjernička društva može ukinuti ista crkvena vlast koja ih je 
i osnovala, a također i vlast viša od nje {kan. 320, § 1-2). Privatna 
vjernička društva prestaju postojati nestankom članova, a mogu biti 
ukinuta i odlukom samog društva, na način predviđen njegovim sta¬ 
tutom. Može ih ukinuti i mjerodavna crkvena vlast, ako je njegovo 
djelovanje postalo štetno za Crkvu, za njezino naučavanje i stegu, ili 
ako je na sablazan vjernicima {kan. 326, § 1). 

Kod nas postoje razna vjernička društva, udruge i organizacije, ali 
je veliko pitanje koje su od njih formalno i zakonito ustanovljene. 
Moralo bi se, u svjetlu važećih kanonskih propisa, provesti ispiti¬ 
vanje o svakom društvu koje pretendira da bude vjerničko i u Crkvi 
priznato, te poduzeti što je nužno da se osigura zakonitost posto¬ 
janja i djelovanja tih društava, posebno onih koja žele da imaju, i 
da im se prizna pravna osobnost, koja bi imala učinak također na 
građanskom području. 

ŠESTO POGLAVLJE 

SUDJELOVANJE LAIKA 
U VRŠENJU CRKVENE VLASTI 
I CRKVENIH SLUŽBI 


Isus Krist je apostole i druge učenike odabrao i ovlastio za navije- 
štanje evanđelja i za posvećivanje Božjeg naroda, a dao im je i vlast 
upravljanja Božjim narodom i njegovom Crkvom. Ta zadaća i odgo¬ 
varajuća vlast je prešla i na njihove nasljednike - biskupe, na čelu 
s papom, te dijelom na prezbitere i đakone. U Zakoniku kanon¬ 
skog prava se kaže da su za vlast upravljanja, koja u Crkvi postoji 
po božanskom utemeljenju i naziva se također vlast jurisdikcije, 
sposobni, po odredbi pravnih propisa, oni koji su obilježeni svetim 
redom {kan. 129, § 1). Također se određuje da samo klerici mogu 
dobiti službe za čije vršenje je potrebna vlast reda ili vlast crkvenog 
upravljanja {kan. 274, $ 1). Međutim, kako su i laicima dostupne u 
Crkvi određene službe poučavanja i posvećivanja, tako im se mogu 
povjeravati i neke administrativne službe, kao i službe na području 
izvršne i sudbene vlasti. 


Laici u službama za koje nije potrebna vlast 
svetog reda niti crkvena vlast upravljanja 

O podjeljivanju crkvenih službi općenito, a to je svaka zadaća traj¬ 
no ustanovljena bilo božanskom bilo crkvenom uredbom, koja se 
vrši u duhovnu svrhu (usp. kan. 145, § 1 ) Zakonik kaže za laike koji 
se nađu sposobnima da su prikladni da ih posvećeni pastiri uzmu za 

one crkvene službe i zadaće koje mogu vršiti prema pravnim propi¬ 
sima {kan. 228, § 1). 


Nema tako nikakve smetnje, dapače, da obični vjernici, muškarci 
i ženske osobe, vrše u crkvama službu sakristana, orguljaša i zboro- 
vođe; da vode humanitarno-karitativne ustanove ili da rukovode crk¬ 
venim mass-medijima (tisak, radio, televizija), i da u tim ustanova¬ 
ma rade. Tako se u biskupskoj kuriji može laicima povjeriti služba 
kancelara, na kojeg spada primanje i čuvanje dopisa upućenih bi¬ 
skupskom ordinarijatu, zatim briga da se na njih odgovori, te da se 
sastave i otpreme potrebni spisi kurije {kan. 482, $ 1); zatim služba 
bilježnika, čija je dužnost pisanje različitih spisa i isprava, kao i vjer¬ 
no bilježenje, prema odredbi zakona, svega što se u određenim situa¬ 
cijama ili u pogledu određenih čina događa, te izdavanje spisa ili 
isprava onima koji ih zakonito traže, i potvrđivanje da se prijepisi 
određenih isprava slažu s izvornikom {kan. 483, § 1 i kan. 484). 


Kancelara i bilježnika imenuje dijecezanski biskup, a moraju biti 
na dobru glasu i besprijekorni {kan. 483, § 2). 


Svaka biskupija treba imati ekonoma, kojeg imenuje dijecezanski 
biskup, a čija je zadaća, pod vlašću biskupa, brinuti se o biskupijskim 
vremenitim dobrima. Služba ekonoma se može povjeriti laicima, 
muškarcima i ženama, samo se traži se da budu stručni u ekonomiji 
i da se nadasve odlikuju poštenjem {kan. 494, § 1). 


Prema odredbi Zakoniku, laici koji se odlikuju potrebnim znanjem, 
razboritošću i čestitošću prikladni su da kao stručnjaci ili savjetnici, ili 
kao članovi određenih vijeća, prema pravnoj odredbi, pomažu crkvenim 
pastirima {kan. 228, § 2). Pastiri Crkve mogu i trebaju pitati mišljenje 
laika u stvarima osobito vremenitog reda, u kojima su oni stručni. 


Laici u ekonomskim i pastoralnim vijećima 

Pastiri duša se u svom pastoralnom djelovanju i u upravljanju 
vremenitim dobrima služe pomoću i suradnjom vjernika, muških 

i ženskih. Uz neformalne oblike suradnje i pomoći, postoje i oblici 
predviđeni i određeni crkvenim pravom. 

Zakonik posebno govori o članstvu laika u biskupijskom ekonom¬ 
skom vijeće {kan. 492, § 1 ) i župskom ekonomskom vijeće {kan. 
537), zatim o biskupijskom pastoralnom vijeću {kan. 512, $ 1 ) i 
župskom pastoralnom vijeću {kan. 536, $ 1), u kojima se s klericima 
nalaze i laici, nekada u većini. 


a) Biskupijsko i župsko pastoralno vijeće 

Dušobrižničku službu u Crkvi vrše posvećeni služitelji, ali u tome 
svoju pomoć, na razini bilo biskupija bilo župa, pružaju i drugi vjer¬ 
nici, laici. Oni mogu pomoći u programiranju i organiziranja dušo¬ 
brižništva osobito putem tzv. pastoralnih vijeća. Osnivanje tih vijeća 
u svakoj biskupiji preporučio je Drugi vatikanski sabor u Dekretu o 
pastirskoj službi biskupa (CD 27), a prema novom Zakoniku kanon¬ 
skog prava ta su vijeća obavezna {kan. 511). 


Biskupijsko pastoralno vijeće se sastoji od klerika, članova ustano¬ 
va posvećenog života i osobito od laika, muških i ženskih, izabranih 
na način kako odredi dijecezanski biskup, ili od njega imenovanih. 
Članovi tih vijeća se trebaju odlikovati čvrstom vjerom, dobrim po¬ 
našanjem i razboritošću, a trebaju biti tako odabrani da se u njima 
ogleda cijeli Božji narod koji tvori biskupiju, kako u pogledu razli¬ 
čitih krajeva tako i socijalnih položaja i zanimanja, kao i udjela kojeg 
imaju u apostolatu {kan. 512, § 1-3). 


Zadaća je biskupijskog pastoralnog vijeća, koje ima samo savjeto¬ 
davni glas, da pod biskupskom vlašću istražuje i prosuđuje ono što se 
odnosi na pastoralni rad u biskupiji te da o tome predlaže praktične 
zaključke {kan. 511 i 514). 


Zakonik predviđa mogućnost osnivanja također župskih pastoral¬ 
nih vijeća, sa župnikom na čelu, čija bi zadaća bila da pomažu u una¬ 
pređivanju pastoralne djelatnosti u župama. Odluku o prikladnosti 

osnivanja pastoralnih župskih vijeća donosi dijecezanski biskup. U 
župsko pastoralno vijeće, koje ima samo savjetodavni glas, ulazili bi 
vjernici odabrani prema odredbi dijecezanskog biskupa te svi oni 
koji snagom svoje službe sudjeluju u pastoralnoj brizi za župu {kan. 
536, § 1-2). 


b) Biskupijsko i župsko ekonomsko vijeće 

U svrhu boljeg upravljanja biskupijskim vremenitim dobrima, u 
svakoj biskupiji treba postojati ekonomsko vijeće kojemu predsjeda 
biskup ili koga on ovlasti. Ta se vijeća sastoje od barem troje vjerni¬ 
ka, imenovanih od biskupa, a trebaju biti stručni u ekonomiji kao i 
u svjetovnom pravu, i odlikovati se poštenjem {kan. 492, § 1). 


Zadaća ekonomskog vijeća je da, sukladno normama općeg prava 
i odredbama donesenim od dijecezanskog biskupa, pomaže općenito 
biskupu i ekonomu u upravljanju vremenitim dobrima, a posebno 
da svake godine, prema uputama dijecezanskog biskupa, pripravi 
predračun primitaka i izdataka koji se predviđaju za sveukupno up¬ 
ravljanje biskupijom u idućoj godini, kao i da, pošto završi godina, 
potvrdi račun ostvarenih primitaka i izdataka {kan. 493). 


Ekonomsko vijeće treba postojati i u svakoj župi da župniku 
pomaže u upravljanju župnim vremenitim dobrima. Osim prema 
općem pravu, župno ekonomsko vijeće se ravna i prema odredbama 
posebnog statuta donesenog od dijecezanskog biskupa. Članove to¬ 
ga vijeća čine vjernici odabrani ili određeni prema tom statutu {kan. 

537). 


Pri biskupskim ordinarijatima mogu postojati i različita druga vi¬ 
jeća, odbori i povjerenstva, npr. za svetu glazbu, crkvenu umjetnost 
i graditeljstvo, za ekumenizam i međureligijski dijalog, za misije, 
socijalnu i karitativnu skrb, za mlade, obitelj, pa i posebno vijeće 
za laike. U njima važno mjesto imaju laici, a često se ona i sastoje 
pretežno od laika, muškaraca i žena. 

Običnim vjernicima, s mogućnošću savjetodavnog glasa, otvo¬ 
ren je pristup i na crkvene sabore, opće (kan. 339, § 2) i partiku- 
larne ili krajevne (kan. 443, $ 4), i na biskupijske sinode (kan. 463, 
§1, 5° i § 2). 

I kad formalno nisu članovi naprijed navedenih vijeća ili odbora, 
odnosno sudionici na crkvenim saborima i sinodama, laici mogu 
utjecati na odluke i zbivanja u Crkvi. U Dekretu o službi i životu 
prezbitera Drugog vatikanskog sabora naglašava se kako prezbiteri 
(svećenici) treba da rado slušaju laike i da njihove želje bratski ocje¬ 
njuju, priznajući njihovo iskustvo i mjerodavnost na različitim pod¬ 
ručjima ljudske djelatnosti, da bi tako mogli zajednički s njima raza¬ 
birati znakove vremena (PO 9,2). 


Kako smo već ranije vidjeli, Zakonik proglašava pravo laika, a 
nekada i dužnost, da pastirima iznesu svoje mišljenje i prijedloge za 
dobro Crkve (kan. 212, § 2 i 3). A također izričito napominje da se 
može od laika, i kad i nisu članovi nekog crkvenog vijeća, zatražiti 
mišljenje o kandidatima za imenovanje dijecezanskih biskupa ili 
biskupa koadjutora (kan. 377, $ 3), ili za postavljanje župnika u 
nekoj župi (kan. 524). 


Službe izvršne vlasti i dušobrižništva 
dostupne laicima 

Laici mogu biti postavljeni da samostalno ili skupa s klericima 
ili svetim službenicima vrše neke službe koje spadaju na vlast uprav¬ 
ljanja, bilo izvršnu ili sudbenu. 

U redovničkim ustanovama, koje nisu kleričke, službu unutarnjih 
poglavara vrše članovi i članice tih ustanova, dakle neklerici (kan. 
623). Ravnatelji i drugi službenici javnih udruga vjernika, tj. onih 
koje je osnovala crkvena vlast (kan. 301, § 1-2 i kan. 312) uzimaju se 
između članova tih udruga, a mjerodavna crkvena vlast ih potvrđuje 
(kan. 309 i 317, § 1 i 3). 

Općenito gledano, službe koje su povezane s cjelovitom brigom 
za duše, a za obavljanje koje se zahtijeva svećenički red, ne može se 
dati onome tko nije zaređen za svećenika {kan. 150). 

Kada zbog manjka svećenika nije moguće za neku župu imenovati 
župnika, dijecezanski biskup može župu povjeriti đakonu ili drugoj 
kojoj osobi koja nema svećeničkog reda, ili skupini osoba {kan. 517, 
$ 2), a te druge osobe mogu biti i obični vjernici, muški i ženske. Za¬ 
konik ne naznačuje koje bi konkretno zadaće u takvim situacijama 
spadale na đakona ili običnog vjernika, nego općenito kaže da im se 
može povjeriti sudjelovanje u pastoralnom djelovanju župe. 


Koja bi zaduženja i poslove oni mogli obavljati, možemo dijelom 
izvesti iz odredbe Zakonika koju smo ranije već naveli, a prema kojoj, 
gdje potreba Crkve to traži, ako nema službenika, mogu i laici, iako 
nisu čitači ni akoliti, preuzeti neke njihove zadaće, pa se nabraja: 
obavljati službu riječi, predvoditi u bogoslužnim molitvama, krstiti, 
dijeliti svetu pričest prema pravnim propisima {kan. 230, $ 3). Mo¬ 
gli bismo, najkraće, reći da mogu činiti sve potrebno što čini župnik, 
tj. što je nužno za ispravno ravnanje i održavanje župe, izuzev ono za 
što se nužno traži svećenički red. Mogli bi, uz već navedeno, propo¬ 
vijedati, držati vjersku pouku, dobiti ovlast za prisustvovanje skla¬ 
panju ženidaba, obavljati sahranu, upravljati vremenitim dobrima, 
pisati i čuvati župske matice i iz njih izdavati odgovarajuće isprave. 


Službe sudbene vlasti koje laici mogu vršiti 

Laici mogu na crkvenim sudovima vršiti više različitih službi. Tako: 

- može ih se odrediti za preslušavatelje stranaka u parničnom 
istraživanju, a trebaju se isticati ćudoređem, razboritošću i uče¬ 
nošću {kan. 1428, §2); 

- ukoliko su prokušana života, mogu biti uzeti kao prisjednici 
da sucu budu savjetnici {kan. 1424); 

- u parnicama koje presuđuje sudsko vijeće, jednog laika se mo¬ 
že uzeti da bude član sudskog vijeća, a treba biti na dobru gla¬ 
su i doktor ili barem magistar iz kanonskog prava (kan. 1421, 
§2i3 ); 

- na crkvenim sudovima mogu biti bilježnici, ako su na dobru 
glasu i besprijekorni (kan. 483, $ 2); 

- mogu biti promicatelji pravde i branitelji ženidbene veze, a tre¬ 
baju biti na dobru glasu, doktori ili magistri kanonskog prava 
te prokušani u razboritosti i zauzetosti za pravednost (kan. 

1435); 


- mogu biti na crkvenim sudovima odvjetnici, a traži se da budu 
na dobru glasu, doktori kanonskog prava ili doista stručni u 
njemu (kan. 1483); 


mogu biti izabrani suci ili arbitri kad se, radi izbjegavanja sud¬ 
ske rasprave, pribjegava arbitraži ili nagodbi (kan. 1713). 


Iz svega što je naprijed rečeno, vidljivo je da laicima ili običnim 
vjernicima pripada značajno mjesto i uloga u Crkvi, ne samo mje¬ 
snoj nego i općoj, i da je širok prostor za njihovo sudioništvo u 
svećeničkoj, proročkoj i pastirskoj ili kraljevskoj Kristovoj službi, 
odnosno za preuzimanje i obavljanje brojnih službi u zaduženja 
posvećivanja, poučavanja i upravljanja u Crkvi. 

Sedmo poglavlje 

VJERNICI U NAUČITELJSKOJ 
SLUŽBI CRKVE 


Dužnost je svih ljudi da traže istinu o Bogu i o Božjem narodu 
- Crkvi, te da spoznatu istinu prihvate i po njoj žive. Tome odgovara 
i poslanje ili zadaća Crkve, da riječ Božju naviješta i da ljude u vjeri 
poučava. 


Uvriježeno je shvaćanje da naučiteljska služba u Crkvi spada na 
hijerarhiju i svete pastire. Istina, i Zakonik kanonskog prava kaže da 
je naviještanje Božje riječi i evanđelja za svu Crkvu zadaća Rimskog 
prvosvećenika i biskupskog zbora {kan. 756); za partikularne Crkve 
to je zadaća biskupa kojima su pojedine mjesne Crkve povjerene, 
zatim prezbitera koji su biskupovi suradnici; tu dužnost osobito 
imaju župnici i drugi kojima je povjerena briga za duše {kan. 757). 
Međutim, u naučiteljskoj službi Crkve sudjeluju na svoj način svi 
članovi Crkve. 


Laici u poslanju Crkve općenito 

Drugi vatikanski sabor je jedan čitav dokument - Dekret o apo- 
stolatu laika, posvetio udjelu laika ili običnih vjernika u poslanju 
Crkve. U njemu se kaže da laici imaju aktivni udio u životu i djelat¬ 
nosti Crkve, te da je u crkvenim zajednicama njihovo sudjelovanje 
toliko potrebito da bez njega ni apostolat pastira u većini slučajeva 
ne može postići svoj puni učinak (AA 10). Ponavljajući nauk Sabora, 
ili se na njega oslanjajući, a koji je osim u navedenom dokumentu 

sadržan i razrađen također u Dogmatskoj konstituciji o Crkvi, koja 
ima jedno poglavlje o laicima (LG IV), zatim u Dekretu o pastir¬ 
skoj službi biskupa (CD) i u Dekretu o misijskoj djelatnosti Crkve 
(AC), Zakonik kanonskog prava pridaje veliku važnost i otvara široke 
mogućnosti za sudjelovanje laika u apostolatu i cjelokupnom po¬ 
slanju Crkve. 

Već smo vidjeli kako Zakonik proglašava da svi kršćani trebaju 
pridonositi širenju božanske poruke spasenja, a za laike posebno od¬ 
ređuje da je njihova obveza i pravo raditi na tome kako bi svi ljudi 
upoznali i prihvatili tu poruku {kan. 211 i kan. 225, § 1). U pogledu 
naviještanja evanđelja Zakonik za vjernike laike kaže da su, snagom 
krštenja i potvrde, svjedoci evanđeoske vijesti riječju i primjerom 
kršćanskog života, te da u posluživanju riječi mogu surađivati s bisku¬ 
pima i prezbiterima {kan. 759). 


Život po evanđelju i naviještanje evanđelja riječju 

Svjedočenje evanđelja temeljna je dužnost i pravo svih pripadnika 
Crkve, koji svoju snagu imaju u sakramentima krštenja i potvrde. 
Krštenjem naime čovjek biva ucijepljen u Crkvu i postaje, kako smo 
već vidjeli, subjektom prava i dužnosti u Crkvi {kan. 96); a sakra¬ 
ment potvrde savršenije krštene povezuje s Crkvom te ih jača i čvršće 
obvezuje da riječju i djelom budu Kristovi svjedoci i da šire i brane 
vjeru koju su primili {kan. 879). 

Svjedočenje se vrši na dva međusobno povezana načina: riječima 
ili govorom, prema vlastitim mogućnostima i na način koji je nekome 
dostupan; te djelom ili primjerom vlastitoga života, koji mora biti 
sukladan evanđelju koje se navješćuje. 

Jedan od posebnih načina naviještanja evanđelja je propovijeda¬ 
nje - govor u kojem se javno pred okupljenim narodom izlažu pita¬ 
nja katoličke vjere i morala. Redovito propovijedi drže posvećeni 
službenici: biskupi, prezbiteri i đakoni, i to obično u crkvenim pro- 

sto rima, ali i na otvorenim i javnim mjestima. Slobodno je i običnim 
vjernicima, koji se za to osjećaju sposobni, da na javnim mjestima i 
izvan svetog mjesta u svojim govorima naviještaju Božje evanđelje. 
No, ne mogu samoinicijativno propovijedati na svetim mjestima 
ako im se to ne dopusti, a dopušta mjerodavna crkvena vlast. Za¬ 
konik određuje da se laicima, prema propisima biskupske konferen¬ 
cije, može dopustiti propovijedanje u crkvi ili kapeli, ali ne i držanje 
homilije koja je dio samog bogoslužja. Takvo dopuštenje se ne daje 
nekome općenito, nego ako to u određenim okolnostima traži potre¬ 
ba ili u pojedinim slučajevima savjetuje korist {kan. 766). Biskupska 
konferencija treba odrediti koje su to okolnosti, koja je potreba ili 
pastoralna korist da se laicima dadne dopuštenje da propovijedaju 
u crkvi ili oratoriju, kakva se priprava ili osobine laika traže te tko 
dopuštenje treba dati. 

U Zakoniku se kaže da je vlastita i teška dužnost pastira duša 
brinuti se za katehizaciju ili vjersku pouku kršćanskog naroda {kan. 
773), te daje župnik snagom svoje službe dužan brinuti se za katehet¬ 
sku izobrazbu odraslih, mladih i djece {kan. 776). Ipak, u toj važnoj 
zadaći neizostavnu ulogu imaju i obični vjernici. U svezi s vjerskom 
poukom istaknuto je da se briga za katehizaciju tiče svih članova 
Crkve, svakoga prema njegovu dijelu {kan. 774, § 1), a župnici da 
u brizi za katehetsku izobrazbu trebaju pozvati na suradnju vjernike 
laike, osobito stručno osposobljene vjeroučitelje ili katehete {kan. 
7761805). 

Laici mogu, s nalogom mjerodavne crkvene vlasti, biti predavači, 
nastavnici ili profesori bogoslovnih predmeta na katoličkim i crkve¬ 
nim sveučilištima {kan. 229, § 3, i kan. 812 i 818). 

Posebno se naglašava uloga i zadaća roditelja, čija je primarna 
dužnost i pravo da se brinu za vjerski i moralni kršćanski odgoj dje¬ 
ce prema nauci Crkve {kan. 226, $ 2; 774, $ 2 i 1136). Trebaju 
se posebno pobrinuti da im djeca budu dobro poučena za prima¬ 
nje sakramenta potvrde {kan. 890) i svete pričesti {kan. 914). Tim 

dužnostima obvezani su i oni koji roditelje zamjenjuju i kumovi 
djece {kan. 872 i 892). 

U evangelizaciji, propovijedanju i vjerskoj pouci mogu jednako 
sudjelovati svi vjernici laici, i muškarci i žene. Vjerska pouka se 
posebno povjerava osposobljenim vjeroučiteljima, bilo običnim vjer¬ 
nicima, bilo članovima redovničkih ustanova (časnim sestrama), ko¬ 
jima mjesni ordinarij daje kanonsko poslanje da tu službu u ime 
Crkve vrše u školama i odgoj no-obrazovnim ustanovama različitog 
usmjerenja i stupnja {kan. 804 i 805). 

I. KATOLIČKI ODGOJ I OBRAZOVANJE 

Crkva pridaje veliku važnost odgoju i obrazovanju općenito, a 
naročito kršćanskom, što se vidi i iz toga da je Drugi vatikanski sabor 
jedan svoj dokument - Deklaraciju o kršćanskom odgoju - posvetio 
tome pitanju. U njemu se, na samom početku, o općem pravu na 
odgoj, kaže: “Svi ljudi, bilo kojeg porijekla, položaja i dobi, imaju na 
temelju dostojanstva svoje osobe neotuđivo pravo na odgoj koji od¬ 
govara njihovu životnom cilju, osobnoj sposobnosti, razlici spolova, 
i koji je prilagođen domovinskoj kulturi i predajama, te je ujedno 
otvoren za bratsko partnerstvo s drugim narodima radi promicanja 
pravog jedinstva i mira na zemlji” (GE 1). A o odgoju kršćana i 
specifičnom kršćanskom vjerskom odgoju u istom dokumentu stoji: 
“Svi kršćani, budući da su preporođenjem iz vode i Duha Svetoga 
postali novo stvorenje te se nazivaju i jesu sinovi Božji, imaju pravo 
na kršćanski odgoj. On ide samo za tim da kršćani, dok se postepeno 
upućuju u spoznaju misterija spasenja, postaju svakim danom sve 
svjesniji dara vjere što su ga primili” (GE 2). Zakonik kanonskog pra¬ 
va, u sklopu odredaba koje se odnose na naučiteljsku službu Crkve, 
donosi više odredaba o katoličkom odgoju i obrazovanju. 




Potreba odgoja općenito, i katoličkoga posebno 

Svaki čovjek ima neotuđivo pravo na odgoj i obrazovanje, koji 
služe postupnom i skladnom razvoju njegovih fizičkih ili tjelesnih, 
moralnih ili ćudorednih i intelektualnih ili umnih darova i sposob¬ 
nosti. Pravi odgoj ide za cjelovitim oblikovanjem ljudske osobe, 
usmjerenim prema njezinoj konačnoj svrsi ili životnom cilju i isto¬ 
dobno prema zajedničkom dobru zajednice ili društva kojega je 
čovjek član i u čijem će funkcioniranju, kao odrasla osoba sudjelo¬ 
vati. U tom smislu i vjernici katolici imaju pravo i potrebu odgoja 
sukladnog s katoličkom vjerom i ćudoređem, koji ih osposobljava 
za provođenje dosljednog kršćanskog života i za puno uključivanje i 
djelatno sudjelovanje u poslanju Crkve. 

Temeljno pravo svakog vjernika katolika, da primi kršćanski kato¬ 
lički odgoj, o kojem je bilo riječi ranije, kad se govorilo općenito o 
temeljnim pravima vjernika, proizlazi iz prava čovjeka na primjerenu 
osobnu formaciju sukladnu njegovim vjerskim načelima i nazorima. 

Odgovornost roditelja i pomoć Crkve u odgajanju 

Sabor u već spomenutoj Deklaraciji o kršćanskom odgoju kaže: 
“Budući da roditelji daju djeci život, oni imaju vrlo tešku obave¬ 
zu da ih odgajaju /.../. Odgojna uloga roditelja je takve važnosti 
da se teško može čim drugim zamijeniti” (GE 3). U skladu s tim 
i Zakonik određuje da su roditelji, ili oni koji ih zamjenjuju, prvi 
odgojitelji svoje djece {kan. 793, $ 1). Njihovo je pravo-dužnost, 
prije bilo koga drugog, ili prije bilo koje ustanove, da odgajaju svoju 
djecu. To temeljno pravo roditelja je potvrđeno i u Općoj deklaraciji 
o ljudskim pravima OUN-a odredbom koja glasi: “Roditelji imaju 
prvenstveno pravo da biraju vrstu pouke koja će se davati njihovoj 
djeci.” Druge osobe, kao i odgojno-obrazovne ustanove, makar bile i 
crkvene, mogu se smatrati pomagačima roditelja, a nikako ne mogu 
u odgoju roditelje posve nadomjestiti. 

Ali jer su mogućnosti roditelja u odgajanju djece sužene i ograni¬ 
čene, bilo zbog nedovoljne njihove stručne osposobljenosti, bilo 
zbog manjka potrebnih sredstava za cjelovito odgajanje i stručno ob¬ 
razovanje, njima je potrebna i imaju pravo tražiti pomoć šire zajed¬ 
nice. Katolički roditelji stoga imaju dužnost i pravo izabirati ona 
sredstva i ustanove pomoću kojih se, prema okolnostima mjesta, mo¬ 
gu prikladnije brinuti za katolički odgoj djece {kan. 793, § 1). 

Dužnost i pravo odgoja, uz roditelje, na koje to prvenstveno spa¬ 
da, pripada Crkvi kojoj je Bog povjerio poslanje da pomaže ljudima, 
da bi mogli doći do punine kršćanskog života {kan. 794, § 1). Crkva 
pruža pomoć roditeljima u katoličkom odgajanju i obrazovanju oso¬ 
bito kroz vlastite škole, fakultete i druge visokoškolske ustanove bilo 
kojeg smjera, vrste i stupnja. 

Pomoć civilnog društva u odgoju i obrazovanju 

U odgajanju i izobrazbi mladih roditeljima je potrebna i pomoć 
civilnog društva. U tom smislu država, na koju spada da se brine za 
zajedničko vremenito dobro svih svojih građana, ima također stano¬ 
vite dužnosti i prava. Državna vlast treba štiti i poštivati dužnosti i 
prava roditelja i onih koji imaju udjela u odgoju i obrazovanju, da se 
u tome ponašaju prema svom katoličkom uvjerenju (kan. 797). 

Roditelji svoju djecu trebaju povjeravati onim školama u kojima 
je osiguran njihov katolički odgoj i izobrazba (kan. 798), i u izboru 
tih škola trebaju imati punu slobodu, a vjernici se moraju brinuti da 
društvena vlast, poštujući razdiobnu pravednost, i te škole zaštićuje 
i pomaže (kan. 797). 


Kada nastojanja roditelja i drugih nisu dostatna, a poštujući nji¬ 
hove želje, država treba poduzimati i vlastite inicijative odgoja i 
osnivati za to potrebne škole i ustanove, u kojima će se, uz uvaža¬ 
vanje drugih posebnosti i uz udovoljavanje drugim potrebama plu¬ 
ralističkog društva, voditi računa također o vjerskim nazorima kato¬ 
lika uključenih u odgoj i obrazovanje u tim školama i o njihovim 
zahtjevima i potrebama religioznog karaktera. Vjernici, stoga, trebaju 
nastojati da državni zakoni koji uređuju odgoj i obrazovanje mladih 
omoguće i njihov vjerski i ćudoredni odgoj u školama, podudarno sa 
savješću roditelja (kan. 799), te da se u školskim programima pred¬ 
vidi i vjeronauk, i da katoličku djecu i mlade u vjeronauku poučavaju 
katolički vjeroučitelji koje imenuje ili potvrdi mjesni ordinarij (usp. 
kan. 805). 

II. KATOLIČKE I CRKVENE ŠKOLE, NIŽE I SREDNJE, 

I VISOKA UČILIŠTA 

Škole, općenito, imaju vrlo važno mjesto i ulogu u odgoju i obra¬ 
zovanju ljudi. Drugi vatikanski sabor u Deklaraciji o kršćanskom od¬ 
goju o značenju škole kaže: “Ona (škola) snagom svoje misije neumor¬ 
no ide za tim da izgrađuje intelektualne sposobnosti, razvija pravilno 
rasuđivanje, uvodi u kulturnu baštinu koja je primljena od prošlih 
generacija, razvija smisao za vrednote i sprema za profesionalni život. 
Među učenicima različitih sposobnosti i društvenog položaja škola us¬ 
postavlja prijateljski odnos i stvara raspoloživost za bolje međusobno 
razumijevanje” (GE 5). To je i razlog zašto Zakonik kanonskog prava 
potiče vjernike da veoma cijene škole koje su roditeljima glavna pomoć 
u vršenju njihove odgojiteljske dužnosti {kan. 796, § 1). Naglašava da 
roditelji trebaju imati punu slobodu u izboru škola {kan. 797), a svoju 
djecu trebaju povjeravati onim školama, bile one državne ili nekog 
drugog tipa, u kojima im je osiguran katolički odgoj, a ako to nije 
moguće, dužni su se pobrinuti da se njihovoj djeci potreban katolički 
odgoj osigura izvan škole {kan. 798). 




Pouka i odgoj u katoličkim školama 

Crkva ističe svoje pravo - osobito kad su državne i druge škole 
takve da u njima nije moguć katolički odgoj i obrazovanje - da os¬ 
niva vlastite, katoličke škole bilo kojeg smjera, vrste i stupnja {kan. 
800, $ 1 ). Te škole idu za tim da formiraju uzorne osobe, sposobne da 
dadnu svoj puni doprinos također za izgradnju ispravnog i uređenog 
građanskog društva. Odgoj i izobrazba u njima trebaju biti takvi da 
djeci i mladeži pruže mogućnost: da skladno razvijaju vlastite osobne 
darove i sposobnosti, kako intelektualne i moralne, tako i fizičke; da 
stječu sve savršeniji osjećaj odgovornost, tako da se mognu suočiti sa 
životom odvažno i uravnoteženo; da nauče ispravno se služiti slobo¬ 
dom, prepoznajući i poštujući također prava i dužnosti drugih; i da 
se pripreme za djelotvorno sudjelovanje u društvenom životu, kako 

bi se mogli uključiti u različite sfere ljudskog suživljenja i doprinositi 
porastu općeg dobra. 

Razumljivo da se kod formiranja cjelovite ljudske osobe ne može 
ne obazirati na kršćansko poimanje života, koje uključuje određenu 
skalu vrednota u koje se vjeruje i prema kojima se živi i djeluje. 
Stoga se pod katoličkim školama podrazumijevaju one u kojima se 
teži za kulturnim obrazovanjem i ljudskim razvojem mladih, kao 
i u drugim školama, a koje vodi mjerodavna crkvena vlast ili neka 
crkvena javna pravna osoba, ili koje su takvima priznate od crkvene 
vlasti pisanom ispravom (kan. 803, § 1), a pouka i odgoj u njima se 
temelje na načelima katoličkog nauka. Makar škola bila katolička 
stvarno ili u smislu da udovoljava naprijed iznesenim kriterijima, 
ona se ne može nazivati katoličkom osim s pristankom mjerodavne 
crkvene vlasti (kan. 803, $ 3). 


Katoličke škole se ravnaju vlastitim statutom, odobrenim od mje¬ 
rodavne crkvene vlasti, uz uvažavanje općih državnih propisa o odgoju 
i izobrazbi dotičnog kraja. Podvrgnute su nadzoru dijecezanskog bisku¬ 
pa, koji ima pravo u njima vršiti kanonski pohod, makar ih osnovale 
ili njima ravnale redovničke ustanove, te izdavati odredbe o onome što 
se odnosi na opće uređenje katoličkih škola (kan. 806, $ 1). 


U katoličkim školama učitelji i nastavnici se trebaju odlikovati 
ispravnom naukom i čestitim životom (kan. 803, $ 2), a nije nužno 
da svi budu katolici. Imenuje ih vlast mjerodavna prema odredbama 
vlastitog statuta. Pohađanje katoličkih škola nije pridržano samo za 
katolike, nego su one otvorene i za druge, i mogu se u njima odgajati 
i obrazovati i nekatolici. 


Katolička i crkvena visoka učilišta 

Višem obrazovanju i osobnom uzdizanju ljudi služe fakulteti i vi¬ 
soka učilišta, bilo da postoje kao samostalne ustanove bilo da su ujedi¬ 
njene ili okupljene u sveučilišta. Pored onih koje osniva i vodi država, 

ili netko drugi, i Crkva želi, i ima potrebu da u tome dadne svoj dopri¬ 
nos. Stoga ističe i brani svoje pravo da osniva i vodi sveučilišta koja 
pridonose uzdizanju ljudske kulture i potpunijem promicanju ljudske 
osobe, kao i obavljanju naučiteljske službe same Crkve {kan. 807). 


Katolička sveučilišta i visoka učilišta, kao i sva druga bilo nacio¬ 
nalnog bilo međunarodnog karaktera, obuhvaćaju studij različitih 
grana ljudskog znanja i kulture, i posvećuju se produbljivanju ljud¬ 
skog znanja i istraživanju, poučavanju i različitim oblicima služenja 
koja odgovaraju društvenim potrebama i ciljevima Crkve. Budući 
da su katolička, njihova istraživanja, podučavanje i sve druge aktiv¬ 
nosti, trebaju biti nadahnjivana etičkim i moralnim načelima i pre¬ 
poznatljiva po znanstvenim metodama i postupcima sukladnim uče¬ 
nju Katoličke crkve. 


Za razliku od katoličkih fakulteta, visokih učilišta i sveučilišta, 
u kojima se izučavaju opće ljudske znanosti i znanstvene discipline, 
crkveni fakulteti, i druga visoka učilišta i sveučilišta za predmet svo¬ 
ga studija imaju svete znanosti ili znanosti s njima povezane. Nekada 
su u crkvena sveučilišta ulazili teološki i filozofski fakultet i fakultet 
kanonskog prava. Danas ona mogu obuhvaćati ili uključivati i druge 
fakultete, institute i specijalizacije, tako Svetog pisma, crkvene po¬ 
vijesti, pastorala, liturgije, crkvene glazbe i umjetnosti, i si. Osim po 
disciplinama koje izučavaju, crkvena sveučilišta, fakulteti i visoka 
učilišta se razlikuju od katoličkih i po tome što služe prvenstveno, 
iako ne i isključivo, izobrazbi onih koji se pripremaju za svećeničku 
službu, za poučavanje drugih u svetim znanostima, te za različite i 
zahtjevnije zadatke apostolata. 


Osnivanje katoličkih škola različitih vrsta, te katoličkih i 
crkvenih fakulteta, visokih škola i sveučilišta 

Za osnivanje katoličkih škola, različitih vrsta, od osnovnih do sred¬ 
nji, od općih do strukovnih i profesionalnih, kao i onih određenih za 

pouku odraslih, za razvitak socijalnih službi, za malodobne s posebnim 
psiho-fizičkim potrebama, itd., odgovorni su u prvom redu na svom 
području dijecezanski biskupi (kan. 802). U Crkvi postoje različite re¬ 
dovničke ustanove, osnovane sa specifičnim ciljem odgoja i izobrazbe. 
Kao takvima, pripada im pravo da imaju i drže odgovarajuće svoje 
škole, a osnivaju ih s pristankom dijecezanskog biskupa na dotičnom 
području (kan. 801). 

Katolička sveučilišta, fakultete i visoke škole, na kojima će se, vo¬ 
deći računa o katoličkom nauku, i uz poštivanje njihove znanstvene 
samostalnosti, istraživati i predavati različite znanosti, mogu osnivati 
oni kojima to dopuštaju državni zakoni dotične zemlje. Pridržavajući 
se tih zakona, na svom području ih mogu osnivati i dijecezanski bi¬ 
skupi ili biskupske konferencije. Da bi mogao nositi naslov ili na¬ 
ziv katoličko sveučilište, treba dobiti pristanak mjerodavne crkvene 
vlasti (biskupa ili biskupske konferencije). A biskupska konferencija 
se treba brinuti da na njezinu području, ako je korisno i moguće, 
katolička sveučilišta ili barem fakulteti budu prikladno raspoređeni 
(kan. 809). 

Sto se tiče crkvenih fakulteta i sličnih visokih ustanova i sveučilišta, 
njih osniva ili osnovane odobrava Apostolska Stolica. Moraju imati 
svoj statut i nastavni program, također odobrene od Apostolske Sto¬ 
lice (kan. 816). 


0 

Osmo poglavlje 

VJERNICI U POSVETITELJSKOJ 
SLUŽBI CRKVE 


Posvetiteljska služba Crkve vrši se svetim bogoslužjem ili liturgi¬ 
jom, osobito sakramentima. U bogoslužnim činima otajstveno Tijelo 
Kristovo - Crkva osjetnim znakovima iskazuje javno štovanje Bogu, 
obavlja javno bogoštovlje, i na način vlastit svakome od tih čina i 
znakova ostvaruje posvećenje ljudi. Tako, ukratko, kaže Konstitucija 
o svetoj liturgiji Drugog vatikanskog sabora (SC 7), a ponavlja Za¬ 
konik kanonskog prava {kan. 834, $ 1). 

O važnosti svetog bogoslužja u životu Crkve u spomenutoj Kon¬ 
stituciji Drugog vatikanskog sabora se kaže: “Liturgija je vrhunac ka 
kojemu teži djelatnost Crkve, i ujedno izvor iz kojega proistječe sva 
njezina snaga. Doista, apostolski su napori upravljeni k tome da se 
svi koji su vjerom i krštenjem postali Božja djeca, sastaju zajedno, 
usred Crkve hvale Boga, sudjeluju kod žrtve i blaguju Gospodnju 
večeru. /.../ Iz liturgije dakle, osobito iz euharistije, kao s izvora, 
izlijeva se na nas milost te se s najvećim uspjehom postizava ono po¬ 
svećenje ljudi i proslava Boga u Kristu, prema čemu se, kao prema 
svojoj svrsi, stječu sva druga djela Crkve” (SC 10). 

Čini svetog bogoslužja, kao čini Crkve i koji se vrše u ime Crkve, 
trebaju biti odobreni od crkvene vlasti, i njih vrše zakonito ovlaštene 
osobe {kan. 834, § 2). 

Vršenje bogoslužja i posvetiteljske službe spada, i za nju su ovla¬ 
šteni oni koji su obilježeni sakramentom svetog reda, u prvom redu 

biskupi, potom prezbiteri, a sudjeluju i đakoni prema kanonskim 
propisima {kan. 835, § 1-3). Međutim, svoj vlastiti udio u posve- 
titeljskoj službi imaju i ostali vjernici, posebno roditelji, sudjelujući 
na svoj način u bogoslužnim slavljima, osobito u euharistiji {kan. 
835, §4). 

Bogoslužni čini nisu privatni čini biskupa ili svećenika, nego su 
slavlja same Crkve i po svojoj naravi uključuju zajedničko slavlje¬ 
nje, stoga se, kad god je moguće, slave u prisutnosti i s djelatnim 
sudjelovanjem vjernika {kan. 837). 

Bogoslužni čini u eminentnom smislu su presveta euharistija (sve¬ 
ta misa i pričest) i drugi sakramenti. 

SAKRAMENTI OPĆENITO 


Što su sakramenti? 

Teološku nauku Crkve o sakramentima, izloženu osobito u Dog¬ 
matskoj konstituciji o Crkvi i u Konstituciji o svetoj liturgiji Drugog 
vatikanskog sabora (LG 7, 11 i 14; SC 6, 7, 59) Zakonik kanon¬ 
skog prava ovako sažima: Sakramenti novoga zavjeta, ustanovljeni od 
Krista Gospodina i povjereni Crkvi, kao čini Krista i Crkve, znakovi 
su i sredstva kojima se izražava i jača vjera, iskazuje štovanje Bogu 
i ostvaruje posvećenje ljudi, pa stoga uvelike pridonose nastajanju, 
učvršćivanju i očitovanju crkvenoga zajedništva {kan. 840). 

Posvećenje ljudi se, dakle, na osobit način vrši slavljenjem sakra¬ 
menata ili svetih tajna (otajstava), kojih ima sedam: krštenje, potvr¬ 
da, presveta euharistija, pokora, bolesničko pomazanje, sveti red i 
ženidba. 


Pravo vjernika na sakramente i dužnost 
pastira duša da ih podjeljuju 

U božanskom spasenjskom planu sakramenti su nadnaravna do¬ 
bra ustanovljena za sve ljude. Odatle i odredba Zakonika da svi vjer¬ 
nici imaju pravo primati od posvećenih pastira pomoć iz duhovnih 
dobara Crkve, osobito iz Božje riječi i sakramenata {kan. 213). Pravo 
vjernika na riječ Božju i na sakramente jedno je od temeljnih i naj- 
osnovnijih prava vjernika. Pristupanje sakramentima ili primanje 
sakramenata, prije svega krštenja, nužno je za uživanje drugih prava 
i za izvršavanje određenih vjerničkih i kršćanskih obveza, kao što 
su, npr.: živjeti u zajednici Crkve, težiti za svetošću, promicati rast 
Crkve, iskazivati štovanje Bogu. 

Iz prava vjernika na primanje sakramenata proizlazi za posvećene 
služitelje, osobito pastire duša, dužnost da vjernicima pružaju ili 

dijele sakramente, tako da posvećeni služitelji ne mogu uskratiti sa¬ 
kramente onima koji ih na prikladan način mole, koji su ispravno za 
njih raspoloženi, i kojima se pravom ne zabranjuje primanje sakra¬ 
menata {kan. 843, § 1). 

Neki sakrament se, stoga, može molitelju uskratiti samo: ako ga 
ne traži prikladno, recimo s obzirom na okolnosti vremena ili mje¬ 
sta; ako nije ispravno raspoložen, tj. nije pripremljen za dolično i dje¬ 
lotvorno primanje sakramenta i ne udovoljava zahtjevima koje pravo 
postavlja; i ako je odredbom crkvenog prava izričito zabranjeno da se 
sakramenti nekome podjeljuju, ili da na sakramente netko pristupa, 
kao što je slučaj s vjernicima koji su kažnjeni izopćenjem, ili zabra¬ 
nom bogoslužja, ili koji nisu u punom zajedništvu Crkve. 

Uz pravo vjernika na sakramente ide i dužnost da se dolično pri¬ 
prave za njihovo primanje. U tome im mogu pomoći, i dužni su to 
učiniti potrebnom evangelizacijom i katehetskom podukom, najpri¬ 
je pastiri duša, a zatim i ostali vjernici {kan. 843, § 2). 


SAKRAMENT KRŠTENJA 

Narav i učinci sakramenta krštenja 

Krštenje ili krst je sakrament ustanovljen od Isusa Krista, a njime 
se čovjek u kupelji krsne vode božanskom milošću čisti ili oslobađa 
od grijeha, najprije istočnoga a također i svih počinjenih osobno, 
te duhovno preporađa na novi život u Kristu, suobličuje se Kristu i 
postaje članom Božjega naroda ili Crkve (usp. kan. 849). O važnosti 
krštenja za spasenje ljudi Krist je kazao: “Tko uzvjeruje i pokrsti se, 
spasit će se” (Mk 16,16); a isto tako: “Ako se tko ne rodi iz vode 
i Duha, ne može ući u kraljevstvo Božje” (Iv 3,5). A tko nije pri¬ 
mio krštenja ne može pristupiti ni ostalim sakramentima: potvrdi, 
presvetoj euharistiji, pokori, bolesničkom pomazanju, svetom redu 
i ženidbi. 

Krštenje utiskuje krštenoj osobi neizbrisivi biljeg ili karakter i 
stoga, jednom valjano primljeno, ne ponavlja se {kan. 845, $ 1), a 
pripadnost Kristu i Crkvi više se ne može poništiti ili potpuno izgu¬ 
biti, makar krštenik ne bio kasnije odgajan u vjeri, ili ne ispunjavao 
vjerskih obveza, ili se izričito odrekao vjere. 


Tko može biti kršten i što je potrebno za krštenje? 

Krstiti se može u bilo kojoj dobi života svaka osoba koja nije 
krštena {kan. 864). U početcima kršćanstva krštenje se podjeljivalo 
uglavnom odraslim osobama, koje su, potaknute propovijedanjem 
evanđelja, poželjele i same tražile da budu krštene. Vrlo rano su se, 
međutim, na traženje ili po želji roditelja, počela krštavati i djeca, a 
s vremenom je krštenje djece u Katoličkoj crkvi postala redovita i 
opća praksa. 

Zakonik kanonskog prava pobliže određuje što je potrebno kako 
za valjano tako i za dopušteno krštenje, bilo odraslih, bilo djece. 

Ako se krštenje podjeljuje odraslim osobama, kako punoljetnim, 
s navršenih 18 godina, tako i maloljetnim, ispod te dobi, a koje su 
izašle iz doba djetinjstva, tj. navršile sedam godina i došle do upora¬ 
be razuma, one trebaju očitovati volju da prime sakrament krštenja. 
To očitovanje volje može biti izričito, izjavom pred svećenikom ili 
pred nekim vjernikom, a može biti implicitno ako se iz različitih 
nedvojbenih znakova može zaključiti da takva volja postoji. 

Volja ili želja da se primi krštenje je bitna, i od nje ovisi valjanost 
krštenja. Krštenje odrasloj osobi bez njezina znanja ili protiv njezine 
volje i na silu bilo bi nevaljano. Osim toga odrasle osobe trebaju 
biti dovoljno poučene u vjerskim istinama i kršćanskim obvezama 
te da u pripremnom razdoblju za krštenje ili u katekumenatu budu 
prokušane u provođenju kršćanskog života (usp. kan. 865, $ 1). Ako 
bi ta pouka i uvođenje u praktičan kršćanski život izostali, krštenje 
ne bi bilo dopušteno, ali bi bilo valjano. 

Sto se tiče krštenja djece, katolički roditelji se trebaju pobrinuti 
da im se djeca krste u prvim tjednima nakon rođenja. Sukladno to¬ 
me, oni se trebaju što prije nakon djetetova rođenja, ili čak i prije 
rođenja, obratiti svome župniku te zatražiti i dogovoriti se o krštenju 
djeteta i učiniti što je potrebno u svezi s tim činom, a tu je svakako 
uključena i pouku roditelja o značenju krštenja i o obvezama koje su 
s njim povezane {kan. 867, $ 1 i 851, 2°). 

Krštenje djeteta bi bilo valjano ako ga roditelji i ne zatraže, ali 
da bi se ono podijelilo dopušteno, potrebno je da na to pristanu nje¬ 
govi roditelji, ili barem jedno od njih, odnosno onaj tko roditelje 
zakonito zamjenjuje. Također se za dopuštenost krštenja traži da 
ima osnovane nade da će dijete biti odgajano u katoličkoj vjeri 
{kan. 868, § 1). 

Krštenje je nužno za spasenje, ali ne znači da je samo krštenje i 
dovoljno. Treba, naime, uz primljeno krštenje provoditi i život ka¬ 
kav dolikuje preporođenoj djeci Božjoj, a za to se treba osposobiti 
odgovarajućim odgojem u katoličkoj vjeri. Zato kod pripuštanja na 

krštenje treba izvidjeti kakvi su izgledi da će dijete biti odgajano u ka¬ 
toličkoj vjeri. Ispunjenje toga uvjeta je teže kad ni sami roditelji nisu 
vjerski odgojeni i ne provode vjerski život, zatim kad se radi o mje¬ 
šovitim brakovima katolika i nekatolika, ili o roditeljima koji nisu 
crkveno vjenčani, i stoga se na osiguranje katoličkog odgoja djeteta 
treba paziti posebno kad se radi o takvim slučajevima. 

Kad nema izgleda i sigurnosti da će dijete u katoličkoj vjeri odga¬ 
jati njegovi roditelji, treba vidjeti može li to umjesto njih učiniti 
netko drugi. To bi u prvom redu mogao biti netko od bliže rodbi¬ 
ne, zatim dobro odabrani krsni kumovi djeteta, te uža zajednica 
angažiranih katoličkih vjernika. Ako nema ozbiljnih garancija u 
pogledu katoličkog odgoja djeteta, krštenje treba odgoditi dok se na 
neki način ne steknu uvjeti koji će pružiti utemeljenu nadu u po¬ 
gledu katoličkog odgoja djeteta. Dijete pak koje se nalazi u smrtnoj 
pogibelji treba krstiti bez ikakve odgode, pa i protiv volje roditelja 
(kan. 867, $ 2 i 868, §2). 




Redoviti krstitelji 

Redoviti djelitelj sakramenta krštenja ili krstitelj je biskup, prezbi¬ 
ter i đakon (kan. 861, § 1 ). Podjeljivanje krsta je ipak posebno 
povjereno župniku za njegove podložnike (kan. 530, 1°). A ako se 
krštenje podjeljuje odraslim osobama, barem onima s navršenih 14 
godina, Zakonik sugerira da župnik o tome obavijesti dijecezanskog 
biskupa da on, ako želi ili smatra potrebnim, te osobe sam krsti (kan. 
863), i tom prilikom im također podijeli sakrament potvrde. 

Ukoliko je, u slučaju kakve nužde, zabune ili prijevare, dijete 
katoličkih roditelja kršteno, recimo, u Pravoslavnoj crkvi, krštenje je 
valjano, a krštenik pripada Crkvi svojih roditelja, tj. katoličkoj. Isto 
tako, ako bi dijete pravoslavnih roditelja bilo kršteno u Katoličkoj 
crkvi, ono time ne bi postalo pripadnikom Katoličke crkve, nego bi 
pripadalo Pravoslavnoj crkvi svojih roditelja. 

S obzirom na to da je valjano krštenje koje se podjeljuje u Pravo¬ 
slavnoj crkvi, pravoslavni vjernici, koji to žele i u punoj slobodi za¬ 
traže, mogu pristupiti u Katoličku crkvu, i u nju se primaju, a ni¬ 
kako ne ‘prekrštavaju’. 


Način i mjesto krštavanja 


Sakrament krštenja se u Katoličkoj crkvi valjano podjeljuje samo 
uranjanjem ili polijevanjem pravom vodom, koja u redovitim pri¬ 
likama treba biti blagoslovljena, te izgovaranjem potrebnih riječi 
krsne formule sa zazivom osoba Presvetog Trojstva: Oca, Sina i Duha 
Svetoga (usp. kan. 853 i 854). 


Krštenje bi redovito trebalo obavljati u crkvi ili u kapeli {kan. 
857, $ 1), s tim da se odrasle osobe trebaju krstiti u svojoj župnoj crk¬ 
vi, a djeca u vlastitoj župnoj crkvi svojih roditelja {kan. 857, $ 2). Za 
podjeljivanje krštenja treba u svakoj župnoj crkva biti krsni zdenac 
ili krstionica {kan. 858, § 1). 


Upravo zbog toga što je krštenje nužno za spasenje, kako je Crkva 
neprestano naučavala, Zakonik predviđa ili dopušta za podjeljivanje 
krštenja u slučaju potrebe ili u smrtnoj pogibelji određena odstupa¬ 
nja u odnosu na redovite prilike slavljenja krštenja. Tako se u slučaju 
potrebe može za krštenje upotrebljavati voda koja nije blagoslovljena 
{kan. 853); ako postoji opravdan razlog, mjesni ordinarij može, radi 
udobnosti vjernika, dopustiti ili odrediti da u granicama župe bude 
krsni zdenac, i da se krštenja obavljaju u drugoj kojoj crkvi, koja 
nije župna, ili u kapeli {kan. 858. $ 2). Ako krštenik, zbog udalje¬ 
nosti mjesta ili drugih razloga, ne bi mogao bez velike poteškoće 
biti donesen ili doći u župnu crkvu, ili drugu crkvu odnosno kapelu 
koja je odlukom mjesnog ordinarija određena za krštavanje, krstiti 
se može i mora u kojoj drugoj bližoj crkvi ili kapeli, ili na nekom 
drugom doličnom mjestu {kan. 859). Krštenje se, ipak, bez stvar¬ 
ne potrebe, ne treba obavljati u privatnim kućama, osim ako zbog 


82 




vodic.indd 82 


6.1.2007 14:48:14 


Vjernici u posvetiteljskoj službi Crkve 




važnog razloga mjesni ordinarij to dopusti (kan. 860, $ 1); a također 
ni u bolnicama, osim ako dijecezanski biskup ne odredi drukčije, 
ili ako to ne traži potreba, ili ako na to ne sili koji drugi pastoralni 
razlog, osobito smrtna pogibelj (kan. 860, $2). 

Kod podjeljivanja krštenja kršteniku se daje njegovo ime. Spada 
na roditelje da odaberu ime koje žele da se dadne njihovu djetetu. 
Može to biti ime nekog sveca i blaženika, ili narodno ime, ali treba 
paziti, a to je dužnost roditelja, kumova i posebno župnika, odnosno 
krstitelja, da se ne daju imena koja su strana kršćanskom osjećaju 
(kan. 855). 


Kumovi i svjedoci krštenja i dokazivanje da je netko kršten 

Kršteniku, ako je moguće, treba dati kuma, odnosno kumu (kan. 
872). Nemogućnost da se ima kuma može postojati, npr. u smrtnoj 
pogibelji krštenika, ili u mjestu gdje katolika ni nema; ili ako ih i 
ima, nitko ne želi preuzeti obveze koje su vezane uz službu kuma. 
Uzima se samo jedan kum, ili samo jedna kuma; a mogu se uzeti za¬ 
jedno kum i kuma (kan. 872 i 873). 


Ako nije moguće imati kuma, onaj tko krsti treba se pobrinuti 
da kod krštenja bude nazočan netko barem kao svjedok, da bi se uz 
njegovu pomoć, u slučaju potrebe, moglo dokazati da je krštenje 
nekomu podijeljeno (kan. 875). Ako nema katolika, taj svjedok mo¬ 
že biti i nekatolik. 


Da bi se nekoga pripustilo da bude kum ili kuma na krštenju, 
potrebno je: 

- da ga odredi sam krštenik ili njegovi roditelji, odnosno onaj 
tko ih zamjenjuje, a ako njih nema, da ga odredi župnik ili 
krstitelj; 

- da je navršio 16 godina života ili drugu dob koju je odredio 
dijecezanski biskup; 

- da je katolik, i da je potvrđen ili krizman i već pričešćen, koji 
provodi život u skladu s vjerom i službom koju će preuzeti; 

- da nije udaren nikakvom kanonskom kaznom; 

- da kum odnosno kuma ne bude otac ili majka krštenika 
(kan. 874). 

Zadaća katoličkog kuma i kume je da odraslom kršteniku pomaže 
u pristupu u kršćanstvo, a da dijete krštenika, zajedno s roditelji¬ 
ma, predstavi za podjeljivanje krštenja i da nastoji da krštenik bude 
poučen u vjeri i odgojen za provođenje kršćanskog života i za vjerno 
vršenje preuzetih obveza koje proizlaze iz primljenog krštenja (kan. 
8721774, §2). 

Imajući pred očima tu zadaću, razumljivo je što se, kao uvjet za 
pripuštanje da netko bude kum kod krštenja, traži da provodi ži¬ 
vot u skladu s katoličkom vjerom i službom koja spada na kuma. 
Zato nisu prikladni, i ne pripuštaju se da na krštenju katolika budu 
kumovi ili kume kršćani nekatolici, a ni katolici koji su istupili iz 
Crkve, kao ni oni koji, makar da su pripadnici Crkve, javno provode 
nečastan život, ili koji žive u braku, a da nisu crkveno vjenčani. 

Pravoslavni vjernici ili pripadnici odijeljene istočne Crkve ne mo¬ 
gu biti kumovi na krštenju u Katoličkoj crkvi sami, ali ih se može 
uzeti da budu kum ili kuma zajedno s kumom katolikom ili s ku¬ 
mom katolkinjom. A odijeljeni zapadni kršćani, npr. protestanti ili 
anglikanci, ne mogu kod krštenja u katoličkoj Crkvi biti kumovi ni 
zajedno s katolicima, a može ih se pripustiti da s kumom katolikom 
ili s kumom katolkinjom budu nazočni kao svjedoci krštenja (kan. 
874 §2). 

Krštenjem se, kako je već rečeno, postaje članom Crkve te se 
stječu odgovarajuća prava i preuzimaju određene dužnosti i obve¬ 
ze. Zato se mora pouzdano znati je li netko kršten, odnosno mora 
postojati način i sredstvo da se to dokaže ili utvrdi. Zakonik, stoga, 

strogo nalaže da župnik mjesta u kojem je krštenje obavljeno, bez 
ikakvog odlaganja, upiše u župnu maticu krštenih imena krštenika, 
njihovih roditelja i kumova ili svjedoka, te tko je bio krstitelj, gdje je 
krštenje obavljeno i kada, te kad je krštenik rođen i gdje (kan. 877, 
$ 1). Na temelju toga upisa u maticu krštenih izdaje se vjerodostojna 
isprava, krsni list ili odgovarajuća potvrda da je netko uistinu kršten, 
i na temelju toga je moguće ostvarivati prava koja krštenici i članovi 
Crkve imaju. 

SAKRAMENT POTVRDE 


Potvrda ili krizma je jedan od sakramenata po kojem se, nakon 
krštenja, nastavlja pristup u potpuno kršćanstvo. Tim sakramentom 
se, kako kaže Drugi vatikanski sabor u Dogmatskoj konstituciji o 
Crkvi, a ponavlja i Zakonik kanonskog prava , krštenici obogaćuju da¬ 
rom Duha Svetoga i savršenije povezuju s Crkvom, te se jače i čvršće 
obvezuju da riječju i djelom budu Kristovi svjedoci i da šire i brane 
vjeru (LG 11; kan. 879). 

Sakramentom potvrde utiskuje se neizbrisivi biljeg i njime se tako¬ 
đer obilježava ili označava da krizmanik darom Duha Svetoga pripada 
Kristu. Stoga se podjeljuje samo jednom, kao i sakrament krštenja. 


Komu se potvrda ili krizma podjeljuje? 


Sakrament potvrde ili krizme može se podijeliti svakoj krštenoj osobi 
koja još nije primila taj sakrament. A za podjeljivanje tog sakramenta 
traži se odgovarajuća priprava, što u redovitim prilikama znači daje kriz¬ 
manik dovoljno poučen u vjeri, o čemu brigu trebaju voditi roditelji i 
osobito župnik, te daje pravo raspoložen i daje sposoban obnoviti krsna 
obećanja {kan. 889, § 2). Da sakrament bude učinkovit, potrebno je da 
krizmanik bude u stanju milosti. Zato se prije krizme ili potvrde traži da 
krizmanik pristupi sakramentu ispovijedi ili pokore. 


Potvrdi treba pristupiti u prikladno vrijeme i primiti je pravodob¬ 
no {kan. 890), a to znači kad vjernik stekne moć rasuđivanja, dakle 
s najmanje sedam godina. Biskupske konferencije mogu odredi¬ 
ti drugu, višu dob {kan. 891). Kod nas je biskupska konferencija 
odredila da se sakrament potvrde redovito ne dijeli vjernicima prije 
dvanaeste godine života, a da priprava bude najmanje četiri godine 
redovitog vjeronauka. Ostavljena je i mogućnost da pojedini biskupi 
odrede za svoje područje višu dob i dulju vjeronaučnu pripravu. 




vodic.indd 86 


6.1.2007 14:48:14 


Vjernici u posvetiteljskoj službi Crkve 


Obveza primanja sakramenta potvrde nije vezana samo uz navede¬ 
nu dob djetinjstva. Ona ostaje i dalje, stoga ne treba zanemariti ili 
propustiti da se primi i u odrasloj dobi, ako nije primljena u djetinj¬ 
stvu ili u mladosti. 


Služitelj potvrde 

Redoviti služitelj ili djelitelj sakramenta potvrde je biskup. On 
može podjeljivati potvrdu vjernicima svoje biskupije, a također i 
vjernicima koji nisu njegovi podložnici, osim ako protiv toga posto¬ 
ji izričita zabrana njihova ordinarija (kan. 882 i 886, $ 1 ). Svojim 
podložnicima može biskup podjeljivati potvrdu i na području tuđe 
biskupije, a tuđim podložnicima uz barem pretpostavljeno dopu¬ 
štenje dotičnog dijecezanskog biskupa (kan. 886, § 2). 

Ako zahtijeva potreba, dijecezanski biskup može ovlastiti i prezbi¬ 
tera da podjeljuju ovaj sakrament (kan. 884, § 1). 

Osim biskupa, ovlast za podjeljivanje potvrde ima po pravu prezbi¬ 
ter koji snagom službe ili naloga dijecezanskog biskupa krsti nekoga 
tko je prešao dob djetinjstva (navršio 7 godina), ili koji nekoga već 
krštenog prima u potpuno zajedništvo Katoličke crkve (kan. 883, 
2°). A u smrtnoj pogibelji potvrdu može podijeliti župnik, a i svaki 
prezbiter (kan. 883, 3°). 


Način i mjesto podjeljivanja sakramenta potvrde 

Sakrament potvrde se podjeljuje pomazanjem posvećenim krizme- 
nim uljem na čelu krizmanika i polaganjem ruku na njegovu glavu, 
uz izgovaranje riječi propisanih u obrednim bogoslužnim knjigama 
(kan. 880, $ 1 ), a te riječi su: “Primi pečat dara Duha Svetoga”. 

Preporučuje se da slavljenje sakramenta potvrde bude u crkvi, i 
za vrijeme svete mise, ali zbog opravdanog i razumnog razloga može 




VODIČ KROZ CRKVENO PRAVO ZA VJERNIKE 

se slaviti i izvan mise, te na svakom doličnom mjestu {kan. 881). 
Opravdan i razuman razlog za podjeljivanje potvrde izvan mise ne 
bi bio da se izbjegne dužina slavlja, ili komoditet djelitelja potvrde, 
odnosno krizmanika i vjernika koji u slavlju sudjeluju. Izvan crkve, 
u nekom drugom doličnom prostoru ili na otvorenome, potvrda se 
može podjeljivati kad ima puno krizmanika i velik skup vjernika. 


Kumovi potvrđenika ili krizmanika 


Potvrđenik, ako je moguće, treba imati kuma, ali se sakrament 
može podijeliti i bez njega. Dužnost kuma je brinuti se da se vjernik 
koji je primio sakrament potvrde ponaša kao pravi Kristov svjedok i 
da vjerno vrši obveze skopčane s tim sakramentom {kan. 892). 


Što je rečeno o uvjetima da netko bude uzet za kuma na krštenju, 
vrijedi i za kuma kod krizme ili potvrde {kan. 893, § 1), a preporučuje 
se da i na potvrdi bude kum onaj tko je to bio i dužnost preuzeo i na 
krštenju {kan. 893, $2). 


Dokazivanje i ubilježba potvrde 

Službena isprava o tome da je nekom podijeljen sakrament potvrde 
izdaje se na temelju ubilježbe u knjigu potvrđenih biskupske kurije, 
odnosno u odgovarajuću knjigu koja se, prema odredbi biskupske konfe¬ 
rencije ili dijecezanskog biskupa, čuva u župnom uredu ili u arhivu. U 
te knjige upisuju se imena potvrđenih, služitelja potvrde, roditelja i ku¬ 
mova potvrđenika, te mjesto i dan podijeljene potvrde {kan. 895). 

Ako nije moguće imati službenu ispravu, a potrebno je dokazati 
da je netko primio sakrament potvrde, dovoljna je izjava jednog sas¬ 
vim besprijekornog svjedoka ili zakletva samog krizmanika, ako je 
sakrament primio u odrasloj dobi {kan. 894 i 876). Dokazivanju 
pomoću svjedoka pribjegava se kad nije moguće podjeljivanje pot¬ 
vrde dokazati pomoću vjerodostojne isprave. 

PRESVETA EUHARISTIJA 


Katolički nauk o presvetoj euharistiji sažet je u Zakoniku kanon¬ 
skog prava u nekoliko rečenica. U njemu se kaže: Najuzvišeniji je sa¬ 
krament presveta euharistija, u kojoj je sadržan, prinosi se i prima sam 
Krist Gospodin i po kojoj Crkva trajno živi i raste. Euharistijska žrtva, 
spomen-čin Gospodnje smrti i uskrsnuća, u kojoj se ovjekovječuje 
njegova žrtva križa, vrhunac je i izvor svega bogoštovlja i kršćanskog 
života, kojom se ostvaruje jedinstvo Božjeg naroda i dovršava izgrad¬ 
nja Tijela Kristova {kan. 897). Određuje se u Zakoniku da vjernici 
trebaju presvetoj euharistiji iskazivati najviše štovanje, sudjelujući 
djelatno u slavljenju najuzvišenije žrtve, primajući pobožno taj 
sakrament i časteći ga najdubljim klanjanjem {kan. 898). 


Kad je riječ o euharistiji, može se raditi o euharistijskoj žrtvi ili 
svetoj misi i o euharistijskoj pričesti. 


I. EUHARISTIJSKA ŽRTVA - SVETA MISA 


Sažimajući nauku Drugog vatikanskog sabora (SC 47), Zakonik 
kaže: Euharistijsko slavlje čin je samoga Krista i Crkve u kojem Krist 
Gospodin, po službi svećenika, samoga sebe, bivstveno prisutna pod 
prilikama kruha i vina, prinosi Bogu Ocu, a vjernicima združenim 
u njegovu prinošenju, daje se kao duhovna hrana {kan. 899, $ 1). U 
misnom slavlju, spomen-činu Gospodnje večere i Isusove žrtve na 
križu te njegova slavnog uskrsnuća, Krist je stvarno prisutan u samom 
skupu, sabranom u njegovo ime, u osobi posvećenog službenika, u 
svojoj riječi i napokon “substancijalno i trajno” pod euharistijskim 
prilikama {Opća uredba Rimskog misala, 5). 

Služitelj presvete euharistije i sudjelovanje vjernika 
u slavljenju euharistije 

Euharistijsku žrtvu ili svetu misu može slaviti samo valjano za¬ 
ređen svećenik (kan. 900, $ 1); a slavi je dopušteno svećenik kojemu 
to, zbog nekog razloga, ne priječi kanonski zakon, i koji obdržava 
crkvene propise o načinu slavljenja (kan. 900, $ 2). Ako bi vjernik 
koji nije zaređen za svećenika simulirao da slavi svetu misu, činio bi 
svetogrdno djelo kažnjivo teškom crkvenom kaznom. 

Iako je služba svećenika u slavljenju euharistije bitna, u euhari¬ 
stiji, kao eminentno bogoslužnom činu cijele Crkve, trebaju aktivno 
sudjelovati svi nazočni vjernici, kako klerici tako i laici, svatko na 
svoj vlastiti način (899, $ 3). 


Obični vjernici, okupljeni u euharistijskom slavlju, tvore jedno 
tijelo slušanjem Božje riječi, sudjelovanjem u molitvama i pjevanju, 
u složnim kretnjama i u jedinstvenom držanju tijela, što sve skupa 
biva okrunjeno prikazivanjem zajedno sa svećenikom neokaljane 
žrtve i zajedničkim sudjelovanjem kod stola Gospodnjega. 

Među vjernicima vlastitu službu vrši zbor pjevača zajedno sa zbo- 
rovođom i s orguljašem. 


Vjernici mogu u euharistiji, i općenito u bogoslužju, imati i poseb¬ 
ne službe, bilo zastalno bilo privremeno ili u pojedinim zgodama. O 
tim službama bit će više riječi kasnije, kad budemo govorili općenito 
o sudjelovanju laika u posvetiteljskoj službi Crkve. 


Namjena misa i prilozi vjernika za njihovo slavljenje 

Svećenik koji slavi misu, može je namijeniti za svakoga, bilo živoga 
bilo mrtvoga (kan. 901). Namijeniti se može na doličnu nakanu 
također katolika koji se nalaze u nesređenim vjerničkim situacijama, 
kao i na nakanu nekatolika i nevjernika, pri čemu treba razlikovati 
javno oglašavanje za koga ili za što se misa namjenjuje i unutarnju 

nakanu svećenika koja se javno ne oglašava. Javno oglašavanje treba 
biti isključeno svaki put kad bi to moglo izazvati sablazan. 

Prinošenje darova za vrijeme mise, bilo u naravi, osobito kruh 
i vino, bilo u novcu, stara je, stalna i duga tradicija u Crkvi. S vre¬ 
menom su se dobrovoljni novčani prilozi počeli davati također iz¬ 
van slavljenja mise, čime je svećenik preuzimao na sebe i obvezu da 
namijeni misu prema želji darovatelja. Iz te prakse i običaja u Crkvi 
su uvedeni novčani prilozi za misu, tzv. misni stipendij, da se sveta 
misa namijeni na nakanu onoga tko prilog daje. Motivacije i svrhe 
priloga su ostale iste. Vjernici, naime, vođeni religioznim i crkvenim 
osjećajem, da bi što učinkovitije sudjelovali u euharistijskoj žrtvi, 
svojim novčanim prilogom prinose kao neku svoju žrtvu, a istodob¬ 
no pomažu u potrebama Crkve, osobito u uzdržavanju njezinih 
službenika {kan. 946). 

Dopušteno je da svećenik koji slavi misu može primiti prilog, 
da bi misu namijenio na određenu nakanu onoga tko daje prilog, a 
preporučuje se svećenicima da i bez primanja ikakva priloga slave misu 
na nakanu vjernika, osobito onih siromašnih {kan. 945, $ 1-2). 

Visinu iznosa misnog stipendija određuje pokrajinski sabor ili po¬ 
krajinska biskupska konferencija. Svećenik može za namjenu mise 
primiti manji iznos od onoga koji je određen, ako će misu slaviti 
osobno, a nije svećenicima dopušteno tražiti veći iznos, a mogu ga 
uzeti ako je ponuđen dobrovoljno {kan. 952, $ 1). 

Svećenik treba namijeniti onoliko misa koliko je primio pojedinač¬ 
nih stipendija za mise {kan. 948), tako da ne može u normalnim pri¬ 
likama uzimati iznos punih misnih stipendija za slavljenje misa prema 
posebnim nakanama pojedinih darovatelja, a zatim ih objediniti kao 
jedan prilog, i zadovoljiti obvezu slavljenjem samo jedne mise. 

Drugačiji je slučaj kad vjernici daju neki prilog ‘za misu’ po svojoj 
želji i prema svojim mogućnostima, kakav je slučaj i u našim kraje¬ 
vima, a da izričito ne traže da se za svaki od njih slavi posebna sveta 

misa na njihovu nakanu. U tim slučajevima dopušteno je ujediniti 
te priloge, ali se mora slaviti na nakanu svih darovatelja onoliko misa 
koliko odgovara dijecezanskoj taksi misnih stipendija. 

Posve različit slučaj bi bio primanja punih misnih stipendija od vi¬ 
še darovatelja za slavljenje svetih misa prema njihovim posebnim na¬ 
kanama te spajanje tih priloga i slavljenje samo jedne mise prema tzv. 

‘kolektivnoj’ nakani. Takve mise na ‘kolektivnu’ nakanu bi se smjele 
primati samo kad, zbog manjka svećenika, nikako nije moguće udo¬ 
voljiti svim pojedinačnim željama darovatelja, s tim da ih se mora 
izričito upozoriti da će biti slavljena zajednička misa, i da oni na to 
pristanu. U tom slučaju treba javno naznačiti dan, mjesto i sat slav¬ 
ljenja mise, ali da to ne bude više od dva puta tjedno. Svećenik koji 
slavi misu na ‘kolektivnu’ nakanu može za sebe zadržati samo iznos 
koji odgovara jednom misnom stipendiju, određenom za dotični 
kraj, a sve preko toga treba predati za svrhu koju odredi ordinarij. 

$■ 

Mjesto i vrijeme slavljenja primljene mise 

i svećenik koji je slavi 

Darovatelji priloga za namjenu mise redovito ne postavljaju uvje¬ 
te ili ne određuju koji svećenik treba slaviti misu, gdje se misa treba 
slaviti i u koje vrijeme. Ali nije isključeno da se to i odredi ili traži, 
npr. da se misa slavi u određenom svetištu ili crkvi, ili određenog da¬ 
na, ili da je slavi određeni svećenik. 

Ako se traži u nekom mjestu slavljenje većeg broja misa nego što 
se tu može slaviti, dopušteno ih je slaviti drugdje, osim ako su daro¬ 
vatelji izričito isključili takvu mogućnost {kan. 954). 

Ako darovatelj priloga za misu izrazi želju da se misa slavi u odre¬ 
đeni dan ili sat, i ako onaj tko prima misni stipendij na to pristane, 
obvezan je pobrinuti se da se to i ispuni. Ako o vremenu slavljenja 
misa nije ništa određeno, treba mise slaviti u što kraćem roku na¬ 
kon njihova preuzimanja, s tim da se ne smije primati više priloga 

za mise, ako ih netko treba osobno zadovoljiti, nego što ih može u 
godinu dana slaviti i na nakanu darovatelja namijeniti. 

Misu može na nakanu darovatelja slaviti svaki svećenik. Ali ako 
neki svećenik primi prilog od darovatelja koji želi da on osobno slavi 
misu na određenu njegovu nakanu, dužan je da sam tu misu slavi. 
Inače, svete mise koje neki svećenik nije u stanju zadovoljiti najduže 
kroz godinu dana, dužan je što prije primljene misne stipendije pre¬ 
dati nekom drugom svećeniku da ih zadovolji (kan. 955). 

Za slavljenje mise na nekom posebnom mjestu ili u neko poseb¬ 
no vrijeme misni stipendij ostaje nepromijenjen, ali ako bi to od 
svećenika iziskivalo dodatni napor i izdatke, može tražiti da mu se 
oni nadoknade. 


Gregorijanske ili Velike mise 

U Crkvi postoje tzv. gregorijanske mise, prema papi Grguru Veli¬ 
kom (6. st.), iz čijeg vremena potječu, a kod nas se često nazivaju i 
‘velike mise’. To je niz od 30 misa koje se slave neprekidno kroz 30 
dana za nekog pokojnika. U slučaju prekida toga niza doskora je 
vrijedilo pravilo da čitav niz treba započeti iznova. 

Obveza o neprekinutom slavljenju misa sada je nešto ublažena. 
Naime, ako zbog iznenadne kakve zapreke, npr. bolesti svećenika, ili 
zbog drugog opravdana razloga, kao što je slavljenje mise zadušnice 
u tom vremenu za nekog pokojnika, ili mise sklapanja braka, nije 
moguće slaviti misu iz gregorijanskog niza, u tom slučaju niz se ne 
prekida posve, nego ga treba nastaviti i slaviti onoliko misa koliko je 
potrebno da se dopuni broj od 30 misa. 

II. EUHARISTIJSKA PRIČEST 


Sudjelovanje u euharistijskoj žrtvi ili svetoj misi dostiže svoju 
puninu sakramentalnom pričešću, kojom se ostvaruje najdublje je¬ 
dinstvo vjernika s Kristom, a i međusobno. Stoga Drugi vatikanski 
sabor u Konstituciji o svetoj liturgiji “preporučuje ono savršenije uče¬ 
stvovanje kod mise, kad vjernici nakon svećenikove pričesti blaguju 
Tijelo Gospodnje od iste žrtve” (SC 55). 


Tko može pristupiti i biti pripušten na svetu pričest? 

Već smo ranije vidjeli da vjernici imaju pravo primati od posvećenih 
pastira pomoć duhovnih dobara iz sakramenata {kan. 213). Odnosi 
se to i na primanje svete pričesti, o čemu Zakonik izričito određuje, 
da se svakog krštenog, kome se to pravom ne zabranjuje, može se i 
mora pripustiti na svetu pričest {kan. 912). 

Na svetu pričest može i treba biti pripušten, i na svetu pričest 
smije pristupiti samo onaj tko je kršten i tko je za primanje tog sa¬ 
kramenta dolično pripremljen ili ispravno raspoložen. 

Dolična priprava i raspoloženje koje se traži za pristupanje pričesti 
jest duševno stanje bez teškog grijeha. Na pričest, stoga, mogu slo¬ 
bodno pristupati oni koji su u stanju milosti ili koji imaju samo lake 
grijehe, za koje je dovoljno da se pokaju. Ne smiju, stoga, pristupati 
na pričest oni koji su svjesni da se nalaze u teškom grijehu. Koji su 
svjesni nekog svoga teškog grijeha, prije pristupanja na pričest mo¬ 
raju pristupiti sakramentalnoj ispovjedi i dobiti odrješenje od teških 
grijeha. 

Postoje, međutim, situacije kad bi netko tko je u teškom grije¬ 
hu, uz ispunjenje određenih uvjeta, mogao pristupiti na pričest a 
da se prethodno ne ispovjedi. Ti uvjeti su: da postoji važan razlog za 
pristupanje pričesti; da nema prigode za ispovijed; te da se pobudi 

savršeno pokajanje koje uključuje nakanu ispovjediti se što prije 
{kan. 916). 

Važni razlozi za pristupanje pričesti, a bez prethodne ispovijedi, 
bili bi, npr. smrtna pogibelj, ili pogibelj sablazni i ozloglašavanja, 
ako se u određenoj prigodi dotična osoba ne bi pričestila. Ne bi se 
moglo smatrati važnim razlogom za pričest samo to što se sudjeluje 
u nekom prigodnom svečanom liturgijskom slavlju. 

Za ispovijed nema prigode ako uopće nema, odnosno ne može 
se doći do svećenika s ovlašću za ispovijedanje; ili ako je svećenik 
nazočan, ali ne može ispovijedati jer nema potrebne ovlasti, ili zbog 
nepoznavanja jezika, zbog bolesti, ili neće da ispovijeda; ili ako je 
nekomu posebno neugodno ispovjediti se kod nazočnog svećenika. 

Oproštenje teških grijeha izvan ispovijedi može se dobiti samo 
‘savršenim’ kajanjem. To je ono kajanje koje proizlazi iz ljubavi pre¬ 
ma Bogu i žalosti što je Bogu nanesena uvreda, a ne iz straha od 
vječne osude ili druge kazne koja grešniku prijeti. 

Ako netko s teškim grijehom, uz ispunjenje prva dva uvjeta, pri¬ 
stupi na pričest sa savršenim pokajanjem, dužan je ispovjediti se što 
prije, kad mu se pruži mogućnost. 

Osim stanja milosti, oni koji žele pristupiti na pričest trebaju 
obdržavati tzv. euharistijski post, a to znači da se barem sat vremena 
prije pričesti uzdrže od bilo kakva jela i pića, izuzevši samo vodu 
i lijek {kan. 919, $ 1 ). Ne smije se, dakle, kroz sat vremena prije 
primanja same pričesti, a ne prije početka mise na kojoj se pristupa 
na pričest, uzimati nikakva hrana; a od pića može se uzimati samo 
voda. Obična voda se može piti bez ikakva vremenskog ograničenja, 
a isto tako se mogu uzimati i lijekovi. 

Od obveze obdržavanja euharistijskog posta neki su ipak oslobo¬ 
đeni. Tako osobe koje su u poodmakloj dobi, a takvima se smatraju 
oni koji su navršili 59 godina života, i oni koji boluju od bilo kakve 
bolesti, nalazili se u bolnici ili kod kuće, kao i osobe koje ih dvore, 

nisu vezani na euharistijski post od jednog sata, tako da mogu primi¬ 
ti pričest iako su kroz to vrijeme uzeli nešto hrane {kan. 919, $ 3). 

O mogućnosti pristupanja na pričest u Pravoslavnoj crkvi, kao i 
o pripuštanja pravoslavnih vjernika na pričest u Katoličkoj crkvi bit 
će posebno riječi kasnije. 


Obveza pristupanja na pričest barem jedanput godišnje 

Vjernici koji sudjeluju u euharistijskom slavlju, a u stanju su mi¬ 
losti, mogu svaki put pristupiti na svetu pričest, i poželjno je da to 
čine što češće. Najmanje što je dužan svaki vjernik, nakon što je 
primio prvu svetu pričest, jest da se pričesti barem jedanput svake 
godine {kan. 920, 9 /). Tu bi obvezu trebalo izvršiti u uskrsno vri¬ 
jeme, a ako opravdan razlog prječi, obvezi se može i treba udovoljiti 
u drugo vrijeme tijekom godine {kan. 920, § 2). 

% 

Pričešćivanje pod misom i izvan mise 

Pričest se može podijeliti u svako vrijeme u koje to vjernici, zbog 
opravdanog razloga, traže, ali se preporučuje da se na svetu pričest 
pristupa u samom euharistijskom slavlju ili u vrijeme mise {kan. 

918). Pričešćivanje, kao euharistijska gozba, najtješnje je vezano uz 
euharistijsku žrtvu, i pristupanjem na pričest ostvaruje se punina 
sudjelovanja u euharistiji. 

Ne može se, međutim, uvijek sudjelovati u misi, a vjernik želi i 
ima mogućnost za pričest. Takva bi situacija bila ako uopće nema 
svećenika koji bi slavio misu, ili nekome nije moguće biti nazočan 
na mjestu gdje se misa slavi, ili u vrijeme kad se misa slavi, a presve¬ 
ta euharistija se tu čuva i ima netko tko je ovlašten da vjernicima 
dijeli svetu pričest. Može se, npr., raditi o bolesnicima koji ne izlaze 
iz kuće, ili ne mogu izaći u vrijeme kad se slavi misa; ili o osobama 
koje su vezane za radno vrijeme, ili imaju druge obveze koje moraju 

izvršavati u vrijeme kad se slavi misa. Opravdan je razlog da im se u 
takvim prilikama pričest dijeli izvan mise. 

Onaj tko se pričestio, bilo u misi ili izvan mise, može istoga dana 
iz pobožnosti još jednom pristupiti na pričest, ali samo u euharistij- 
skom slavlju u kojem sudjeluje (kan. 917). A izvan mise može se 
netko istoga dana ponovno pričestiti samo ako se nađe u životnoj 
pogibelji (kan. 921, § 2). 


Pričest pod jednom ili dvije prilike, u usta i na ruke 

Sveta pričest se vjernicima redovito dijeli pod prilikama kruha, 
ali se može, sukladno odredbama bogoslužnih zakona ili propisa, 
dijeliti pod objema prilikama, tj. pod prilikama kruha i vina, a ako 
zahtijeva potreba, npr. kad bolesnik ne može uzimati ništa čvrsto, 
može se dijeliti i samo pod prilikom vina (kan. 952). 

Tisućljetna je tradicija u Crkvi da se pričest prima u usta ili na 
jezik. Otvorena je ipak poslije Drugog vatikanskog sabora mogućnost 
da se pričest vjernicima pruža na ruku, i da je oni sami stavljaju u 
usta. O tome odluku za svaku zemlju treba donijeti dotična biskup¬ 
ska konferencija. Kod nas je biskupska konferencija dopustila da se 
pričest može vjernicima koji to žele dijeliti na ruke, a kao redoviti 
način ostaje pričešćivanje u usta. 


Prva pričest djece 

Dob prikladna za prvo primanje svete pričesti smatra se ona kad 
dijete dođe do uporabe razuma, a to redovito biva oko 7. godine 
života. Zahtijeva se da djeca koja pristupaju prvoj pričesti imaju 
dovoljno znanja, i da prema dostignutom stupnju svoga shvaćanja ra¬ 
zumiju otajstvo Kristovo, te da budu brižljivo pripremljeni da mogu 
s vjerom i pobožno primiti Gospodinovo Tijelo (kan. 913, $ 1). Ako 
se dijete nalazi u smrtnoj pogibelji, presveta euharistija mu se može 

podijeliti i prije navršene dobi od 7 godina, samo ukoliko shvaća da se 
Kristovo Tijelo razlikuje od obične hrane {kan. 913, § 2). 

Dužnost je u prvom redu roditelja djece, ili onih koji roditelje 
zamjenjuju, te župnika, voditi brigu da se djeca koja su stekla spo¬ 
sobnost služenja razumom dolično priprave i što prije, prethodno 
obavivši sakramentalnu ispovijed, prime prvu svetu pričest. Župnik 
je dužan paziti da se ne pričešćuju i ne pripuštaju na prvu pričest 
djeca koja nisu stekla sposobnost da se služe razumom, bez obzira 
u kojoj su dobi života, kao ni ona koja, prema njegovu sudu, nisu 
dovoljno pripravljena za dolično primanje sakramenta svete pričesti 
{kan. 914). 


Prva pričest se redovito obavlja u župi u kojoj roditelji djeteta, 
ili tko ih zamjenjuje, imaju prebivalište (stalno mjesto boravka) ili 
boravište (mjesto u kojem privremeno borave), ali se može primiti 
i u bilo kojoj drugoj župi, osobito ako je u njoj obavljena potrebna 
pouka i priprava za prvu svetu pričest. Za obavljanje prve pričesti 
izvan vlastite župe potrebno je imati potvrdu o prikladnosti od vla¬ 
stitog župnika, jer na njega spada da na to pazi. 


Što se tiče prve pričesti odraslih osoba, razumljivo da prije tog 
čina trebaju biti temeljito poučeni u vjeri i o euharistiji, da pristupe 
na sakramentalnu ispovijed i da prime sakrament potvrde, ako ga 
dotad nisu primili. Odraslim novokrštenicima pričest se podjeljuje 
u svetoj misi ili u obredu u kojem primaju sakramente krštenja i 
potvrde. 


Pričest bolesnika općenito i u smrtnoj pogibelji 

Kad se radi o bolesnicima, treba razlikovati slučajeve bolesti 
općenito i slučajeve kad se netko nalazi u smrtnoj pogibelji. Za bole¬ 
snike općenito u pogledu primanja pričesti vrijedi što i za zdrave 
vjernike. Jedino je, kako smo već vidjeli, za njih ublažen euharistijski 
post, te u slučaju potrebe mogu pričest primiti pod prilikom vina. 

Vjernicima koji se nađu u smrtnoj pogibelji pričest treba podije¬ 
liti kao popudbinu, tj. okrepu duše Tijelom i Krvlju Kristovom za 
putovanje u vječni život. Bez obzira na uzrok smrtne pogibelji, bila to 
teška bolest, nesretan slučaj, podvrgavanje teškoj operaciji, vjernici se 
trebaju okrijepiti svetom pričešću kao popudbinom (kan. 921, $ 1). 

Ako je u stanju, može zatražiti popudbinu osoba koja se nalazi u 
smrtnoj pogibelji, ili se trebaju pobrinuti da tim osobama popudbi¬ 
na bude podijeljena u pravo vrijeme oni koji skrbe o bolesniku, bilo 
ukućani i rodbina, bilo katoličko zdravstveno osoblje u bolnicama. 


Dužnost je i pravo župnika, župnog vikara i bolničkog kapelana 
da nose i podjeljuje vjernicima presvetu euharistiju kao popudbinu, 
a u potrebi to može i mora učiniti svaki svećenik i drugi služitelj 
svete pričesti (kan. 911, $ 1-2). Svi oni trebaju brižno paziti da se 
popudbina podijeli dok su bolesnici ili osobe koje se nalaze u smrt¬ 
noj pogibelji još pri potpunoj svijesti (kan. 922). Popudbina se može 
dijeliti u svako doba, a Rimski obrednik: Red bolesničkog pomazanja 
i skrbi za bolesnike, preporučuje da se popudbina, po mogućnosti, 
prima pod misom, tako da se bolesnik može pričestiti pod objema 
prilikama. 


Uskraćivanje pričesti 

Naprijed je rečeno općenito o sakramentima, da ih posvećeni slu- 
žitelji ne mogu uskratiti onima koji su ispravno raspoloženi i na od¬ 
govarajući prikladan način ih mole, osim ako im pravo ne zabranjuje 
primanje sakramenata (kan. 843, § 1). Isto tako smo vidjeli posebno 
glede pričesti, da se može i mora dopustiti svakom krštenom, ako je 
ispravno raspoložen, a pravom se ne zabranjuje, da primi svetu pri¬ 
čest (kan. 912). 

Tko je svjestan svoje nedostojnosti za pristupanje na pričest zbog 
teškog grijeha u kojem se nalazi, mora se sam suzdržati od primanja 
pričesti. A ima slučajeva kad, prema kanonskom pravu, posvećeni 

služitelji trebaju nekomu uskratiti svetu pričest, ako joj pokušava 
pristupiti. Naime, ne smiju posvećeni služitelji pričesti dopustiti pri¬ 
manje svete pričesti onima kojima je izrečena ili proglašena kazna 
izopćenja iz Crkve, ili kazna zabrane bogoslužja, kao ni onima koji 
tvrdokorno ustraju u očito teškom grijehu {kan. 915). 

Uskraćivanje svete pričesti izopćenima i udarenima zabranom bo¬ 
goslužja je razumljivo, budući da se u tim slučajevima radi o teškom 
kidanju zajedništva s crkvenom zajednicom, i proturječno je i nespoji¬ 
vo takvo njihovo stanje s pristupanjem na euharistiju koja u svojoj biti 
ostvaruje i izražava crkveno jedinstvo i zajedništvo Božjeg naroda. 


Rjeđe se događa da nekomu bude izrečena ili proglašena kazna 
izopćenja ili zabrane bogoslužja, i da se zbog toga takvomu ne može 
dopustiti primanje svete pričesti, ali se može dogoditi da pričest tre¬ 
ba nekomu uskratiti zbog tvrdokornog ustrajavanja u očito teškom 
grijehu. Da bi se u takvim slučajevima nekoga odbilo od pričesti, 
mora se raditi o teškom grijehu, da grijeh na vani bude očit ili javno 
poznat, i da dotični tvrdokorno ostaje ili ustrajava u tom grijehu. 
Mogu se, kao primjer, navesti osobe samo civilno vjenčane; crkveno 
vjenčane i razvedene osobe koje su ponovno stupile u civilni brak; 
osobe koje žive u priležništvu ili konkubinatu; ili osobe ogrezle u 
teškim zlodjelima, kao što su razbojstva, raspačavanje droge i sh, 
koja su javno poznata i od kojih te osobe ne odustaju. Takvim se 
osobama sveta pričest mora uskratiti. 

SAKRAMENT POKORE 
ILI POMIRENJA - ISPOVIJEDI 


Isus Krist, liječnik naših duša i tijela, htio je da njegova Crkva, 
snagom Duha Svetoga, nastavi i djelo njegova liječenja i spašavanja 
svojih članova. To se postiže pomoću sakramenata ozdravljenja: sa¬ 
kramenta pokore i bolesničkog pomazanja. 

O sakramentu pokore, koji se naziva i sakrament obraćenja, pomi¬ 
renja, oproštenja, a najčešće sakrament ispovijedi, o njegovim bitnim 
elementima i učincima Zakonik kanonskog prava kaže: U sakramentu 
pokore vjernici, ispovjedivši grijehe zakonitom služitelju, kajući se za 
njih i stvorivši odluku da će se popraviti, po odrješenju toga služitelja 
dobivaju od Boga oproštenje grijeha počinjenih poslije krštenja, i 
ujedno se izmiruju s Crkvom koju su griješeći ranili {kan. 659). 

Navedena odredba, bogata sadržajem, kao specifičnost sakramen¬ 
ta navodi opraštanje grijeha. A taj sakrament opraštanja ima svoju 
tipičnu strukturu: ispovijedanje grijeha zakonitom služitelju; kajanje 
za počinjene grijehe, koje uključuje odluku o popravljanju i davanju 
zadovoljštine; i odrješenje zakonitog služitelja, tj. svećenika koji je 
ovlašten za ispovijedanje. Tim se odrješenjem brišu grijesi i uspostavlja 
pomirenje s Bogom, komu je grijesima nanesena teška uvreda, a isto 
tako se pomiruje i s Crkvom, koja je ranjena grijehom svoga člana. 


Slavljenje sakramenta pokore 
ili ispovijedi u redovitim prilikama 

Redoviti način na koji se vjernik koji je svjestan teškog grijeha 
pomiruje s Bogom i Crkvom jest individualna i cjelovita ispovijed. 
Samo fizička ili moralna nemogućnost ispričavaju od takve ispovi¬ 
jedi, i u tom slučaju pomirenje je moguće postići i na druge načine 
{kan. 960), koje ćemo kasnije naznačiti. 




VODIČ KROZ CRKVENO PRAVO ZA VJERNIKE 

Kad se određuje da ispovijed mora biti individualna, to znači da 
u ispovijedi nikoga ne može zamijeniti netko drugi, i da se mora 
odvijati ili dogoditi u neposrednoj osobnoj povezanosti zakonitog 
služitelja ispovijedi ili ispovjednika i vjernika koji se želi ispovjediti. 

A da mora biti cjelovita, znači da se moraju kazati svi teški grijesi 
koje je netko počinio, ili barem oni teški grijesi kojih je pokornik 
postao svjestan nakon pomno obavljenog ispita savjesti. O tome će 
malo kasnije biti još riječi. 

Grijesi se redovito ispovijedaju glasom, pa se takva ispovijed uobi¬ 
čajeno naziva ‘ispovijed na uho’, ali nema nikakve zapreke i da se 
vlastiti grijesi priopće ispovjedniku napisani, a to će se činiti osobito 
ako je osoba koja se ispovijeda nijema. 

Individualnoj i cjelovitoj ispovijedi grijeha treba odgovarati odrje- 
šenje od strane svećenika komu su grijesi ispovjedeni. Ne može odrje- 
šenja dati netko drugi. 


Mjesto ispovijedanja 

Slavljenje sakramenta pokore ili ispovijedi je bogoslužni čin, pa je 
stoga vlastito mjesto za sakramentalno ispovijedanje crkva ili kapela 
{kan. 964, $ 1). Ne isključuje se, međutim, mogućnost da se ispo¬ 
vijed obavi i izvan crkve ili kapele, ali treba svakako biti na doličnu 
mjestu. To biva osobito prigodom velikih vjerničkih skupova na 
bogoslužnim slavljima, kad velik broj vjernika i hodočasnika želi 
pristupiti sakramentima svete ispovijedi i pričesti, a to nije moguće 
obaviti u crkvi ili svetištu. 

Uobičajene su u crkvama ili kapelama ispovjedaonice s rešetkama 
koje razdvajaju ispovjednika i pokornika. Iako više nema obveze da 
se ispovjedi obavljaju u takvim ispovjedaonicama, one se i dalje treba¬ 
ju nalaziti na vidnom mjestu, da se vjernici koji to žele mogu njima 
poslužiti {kan. 964, § 2). Mogu postojati i drugačije ispovjedaonice, 
a o tome kakve će one biti odlučuje svaka biskupska konferencija za 

svoje područje (kan. 964, $ 2). Mogu se te ispovjedaonice nalaziti na 
vidljivim mjestima u posebnim odvojenim prostorima unutar crkve ili 
kapele, ili u odgovarajuće opremljenim prostorijama pokraj crkve. 

Dušobrižnička dužnost ispovijedanja 

i sloboda u izboru ispovjednika 

Vjerničkom pravu na primanje sakramenata odgovara obveza 
posvećenih služitelja, osobito dušobrižnika, da vjernicima dijele sa¬ 
kramente, ili da im omoguće pristupanje sakramentima kad ih pri¬ 
kladno mole. To osobito vrijedi za sakrament pokore ili ispovijedi 
kojim se od Boga dobiva oproštenje grijeha. 

Ovlast ispovijedanja, bilo da je nadležna crkvena vlast daje odre¬ 
đenom svećeniku posebnim aktom ili odlukom, ili je neki svećenik 
dobiva po samom pravu, postavljanjem na određenu dušobrižničku 
službu, podjeljuje se radi duhovnog dobra vjernika. Stoga su sveće¬ 
nici koji imaju ispovjednu ovlast, prvenstveno oni kojima je povje¬ 
rena dušobrižnička služba, kao što su župnici i svi koji su s njima 
izjednačeni, zatim župni vikari i kapelani određenih ustanova, 
zajednica ili skupina vjernika, dužni služiti se tom ovlašću i obve¬ 
zani su pružiti vjernicima koji su im povjereni, i koji to razložno 
mole, mogućnost ili prigodu da pristupe pojedinačnoj ispovijedi u 
određene dane i sate koji vjernicima odgovaraju (kan. 986, § 1). 
Toj obvezi su dužni udovoljavati osobno, a kad im to nije moguće, 
trebaju se pobrinuti da vjernicima na raspolaganju bude koji drugi 
ispovjednik. 

Osim što je ispovijedanje redovita dužnost svećenika kojima je 
povjereno dušobrižništvo nad vjernicima, u hitnoj potrebi svaki je 
ispovjednik, tj. svećenik s ispovjednom ovlašću, obvezan ispovjediti 
vjernike (kan. 986, § 2). Takva hitna potreba bi bila, npr.: uskrsno 
vrijeme, vjernička hodočašća, slavljenje drugih sakramenata kao što 
su sklapanje braka ili krizma. Nadalje, vjernika koji je u smrtnoj po¬ 
gibelji obvezan je ispovjediti svaki svećenik od kojega se to zatraži 

{kan. 986, § 2), ako i nema ispovjedne ovlasti, jer se ona u takvim 
slučajevima dobiva po samom pravu. 

Dok je, s jedne strane, obveza svećenika s dušobrižničkom služ¬ 
bom da budu na raspolaganju za ispovijedanje vjernika koji su povje¬ 
reni njihovoj brizi, s druge strane, svakom je vjerniku slobodno da 
pristupi na ispovijed i da ispovjedi svoje grijehe svakom zakonito 
odobrenom ispovjedniku, odnosno svećeniku koji ima ovlast za ispo¬ 
vijedanje {kan. 991). 

Kako ćemo kasnije vidjeti, pod određenim uvjetima katolički vjer¬ 
nici se mogu ispovjediti i kod nekatoličkih posvećenih službenika 
Crkve u kojoj je sakrament pokore valjan, npr. kod pravoslavnog 
svećenika. 


Pokornikovo raspoloženje za ispovijed 
i grijesi koje treba ispovjediti 


Sakrament pokore ili pomirenja ne može se dostojno i učinkovito 
slaviti ako pokornik nije ispravno raspoložen. U biti je potrebno ta¬ 
kvo raspoloženje koje znači obraćenje i povratak Bogu, a to uključuje 
iskreno žaljenje i kajanje zbog počinjenih grijeha i stvaranje odlu¬ 
ke o popravku {kan. 987). To žaljenje i odluka povlače za sobom 
također spremnost da se nadoknadi šteta, ako je komu nanesena, i 
da se ukloni sablazan ako je prouzročena. Samo s takvim duhovnim 
raspoloženjem vjernik može primiti spasonosni lijek sakramenta po¬ 
kore, odnosno sakrament za pokornika postaje spasonosan. 


Ranije smo kazali da je individualna i cjelovita ispovijed jedini 
redoviti način za postizanje oproštenja grijeha. A to konkretno znači 
da je vjernik obvezan ispovjediti sve teške grijehe po vrsti i broju, 
počinjene poslije krštenja, koji još nisu izravno otpušteni snagom 
vlasti koju je Krist dao posvećenim služiteljima pokore u Crkvi, ni u 
pojedinačnoj ispovijedi priznati, a kojih je pokornik postao svjestan 
nakon pomna ispitivanja savjesti {kan. 988, $ 1). 

Obveza je da se ispovjede grijesi počinjeni poslije krštenja, a koji 
nisu otpušteni izravno u sakramentalnoj ispovijedi, jer oni koji su 
počinjeni ranije oprošteni su u sakramentu krštenja. Dalje, predmet 
obveze da se ispovjede su samo teški grijesi, dok se oproštenje lakih 
grijeha može zadobiti pokajanjem. Makar da nije nužno, vjernicima 
se ipak preporučuje da ispovijedaju i lake grijehe (kan. 988, § 2). 

Treba ispovjediti sve počinjene teške grijehe po vrsti, što znači 
da nije dovoljno reći teško sam griješio/la ili teško sam Boga uvrije- 
dio/la, nego treba kazati kakvim je činom ili na koji je način grijeh 
počinjen i Bogu nanesena uvreda. Ako je isti grijeh više puta poči¬ 
njen, treba također reći koliko puta se to dogodilo. 

Kad je riječ o cjelovitosti ispovijedi, treba razlikovati materijal¬ 
nu i formalnu cjelovitost. Ispovijed je materijalno cjelovita kad se 
ispovjede uistinu svi teški grijesi po vrsti i broju koji su počinjeni 
poslije krštenja, odnosno od posljednje ispovijedi. 

Može se, međutim, dogoditi da zbog različitih razloga ispovijed ® 

ne bude materijalno cjelovita. Tako zaborav često može biti razlogom 
da pokornik u ispovijedi ispusti neki grijeh koji bi trebalo ispovjediti. 

Može također postojati nemogućnost za materijalno cjelovitu ispo¬ 
vijed, bilo da se radi o nemogućnosti fizičkoj ili o moralnoj. Fizička 
bi nemogućnost za materijalno cjelovitu ispovijed bila, npr., kad je 
pokornik nijem ili teško bolestan, pa ne može nikako govoriti ili ne 
može govoriti koliko bi bilo potrebno da iznese sve svoje grijehe; 
ili kad nastupi kakva neposredna pogibelj i nema vremena za ispo¬ 
vijedanje svih grijeha. A o moralnoj nemogućnosti za materijalno 
cjelovitu ispovijed bi se radilo, npr., kad netko obavlja ispovijed pred 
svećenikom s kojim je posebno vezan, pa mu je naročito teško i ne¬ 
ugodno pred njim iznijeti neki svoj grijeh. 

Ispovijed treba biti materijalno cjelovita, ali ako to nije moguće, 
uvijek mora biti cjelovita barem formalno. Ako se dogodi da po¬ 
kornik ne kaže na ispovijedi neki grijeh jer ga je zaboravio, ili jer 
u ispovijedi, u dobroj vjeri, nije mogao reći ispovjedniku neki grijeh, 

ispovjeđeni grijesi se opraštaju izravno, a grijeh koji je ispušten opra¬ 
šta se neizravno. Za valjanost i učinkovitost ispovijedi dovoljno je da 
ona bude formalno cjelovita. Takva cjelovitost može postojati tako¬ 
đer, ako, u krajnjem slučaju, ne bi ispovjedniku bio iznesen nijedan 
teški grijeh, kao što se može dogoditi, npr., na samrti bolesnika. Za 
formalno cjelovitu ispovijed u tom slučaju bilo bi dovoljno očitovanje 
pokornika da je grešnik koji se kaje i traži od Boga oproštenje preko 
služitelja Crkve svih svojih grijeha. 

Kod neizravno oproštenog grijeha ostaje obveza da ga se ispovjedi 
kasnije, ako ga se sjeti, odnosno da prešućeni grijeh ispovjedi drugom 
zgodom ili drugom ispovjedniku kad mu se pruži prigoda, te da i za 
te grijehe dobije izravno otpuštenje. 

Ako netko iz zloće izostavi u ispovijedi neki teški grijeh, u tom 
slučaju mu se ne opraštaju ni grijesi koje je ispovjedio. 


Ispravno raspoloženje pokornika uključuje i njegovo kajanje, tj. 
bol duše i osudu počinjenog grijeha s odlukom više ne griješiti, kako 
tumači Katekizam Katoličke Crkve (br. 1451), preuzimajući nauk 
Tridentskog sabora. Kajanje se naziva ‘nesavršeno’ kad nastaje kao 
posljedica promatranja odvratnosti grijeha ili straha od vječne osude 
i drugih kazni koje grešniku prijete (KKC, br. 1453), i takvo je kaja¬ 
nje dovoljno da se u sakramentu ispovijedi oproste grijesi koji su 
ispovjeđeni. 


Obveza godišnje ispovijedi 

Kršćanin koji je svjestan teškog grijeha i svoga grešnog stanja, tre¬ 
bao bi čim prije u sakramentu ispovijedi tražiti odrješenje i milost opro- 
štenja grijeha te se pomiriti s Bogom i Crkvom. Kao što smo već vidjeli, 
treba pristupiti sakramentu ispovijedi svaki put kad netko želi primiti 
svetu pričest, a svjestan je teškoga grijeha. A najmanje što je svaki vjernik 
obvezan učiniti, kad dođe u godine rasuđivanja, jest da barem jedanput 
godišnje iskreno ispovijedi svoje teške grijehe {kan. 989). 

Obveza ispovijedi, dakle, postoji za one koji su došli do dovoljne 
uporabe razuma, a takvim se smatraju svi koji su navršili 7 godina 
života, ako su počinili kakav teški grijeh. Toj obvezi je moguće udo¬ 
voljiti ili je ispuniti u bilo koje doba godine, osim ako nije nužno 
obaviti ispovijed prije pristupanja pričesti, koju treba primiti u uskr¬ 
sno vrijeme. 


Obveza čuvanja ispovjedne tajne 


U ispovijedi svećenik je samo služitelj, posrednik preko kojega 
Bog djeluje, i pokornik svoje grijehe, ustvari, ispovijeda ili očituje 
pred Bogom i Bog oprašta grijehe. Stoga ono što se u ispovijedi 
iznese svećeniku pripada božanskoj sferi i zaštićeno je nepovredi¬ 
vim sakramentalnim pečatom i vezano tajnom koju nikada nije do¬ 
pušteno povrijediti. Stoga ispovjednik ne smije ni riječima, ni na 
bilo koji drugi način, ni zbog bilo kojeg razloga, nikako odati što je 
u ispovijedi od pokornika doznao (kan. 983, $ 1). 


Materija sakramentalnog pečata i ispovjedne tajne su svi grijesi 
teški i laki, iz prošlosti ili aktualni, pokornika ili nekoga drugog, 
koje je pokornik otkrio u ispovijedi. Koliko je ta obveza teška poka¬ 
zuje i najteža kazna izopćenja u koju ispovjednik smjesta upada ako 
izravno povrijedi ispovjednu tajnu, a od koje je odrješenje pridržano 
Apostolskoj Stolici (usp. kan. 1388, $ 1). 


Čuvanje ispovjedne tajne, međutim, ne obvezuje samo ispovjedni¬ 
ka. Nju su obvezni čuvati i svi drugi, dakle i obični vjernici, do kojih je 
na bilo koji način iz ispovijedi doprlo znanje o nečijim grijesima (kan. 
984, §2). Moguće je, npr., da netko namjerno prisluškuje ispovijeda¬ 
nje, ili da se do takvog znanja dođe kad netko na neprikladnom mjesto 
previše glasno ispovijeda svoje grijehe, ili govori o tuđim grijesima, a 
drugi također čekaju na ispovijed. Obveza čuvanja ispovjedne tajne je 
i za te osobe teška, iako ne kao za ispovjednika, pa je predviđeno da ih 
treba kazniti pravednom kaznom, ne isključujući ni udaranje kaznom 
izopćenja (kan. 1388, §2). 

Drugi načini pomirenja i podjeljivanje skupnog odrješenja 

bez prethodne pojedinačne ispovijedi 

Kad nema mogućnosti za pristupanje na individualnu ispovijed 
ovlaštenom svećeniku, oproštenje grijeha i pomirenje s Bogom se 
može postići i na druge načine {kan. 960). Prvi od tih načina je ka¬ 
janje koje proizlazi iz ljubavi prema Bogu, ljubljenom iznad svega, 
a ne iz straha za vlastito dobro, ili od vječne propasti i druge koje 
kazne. Takvo kajanje se naziva savršenim’, i po njemu se opraštaju 
laki grijesi, a postiže se i oproštenje teških grijeha ako je u njemu 
uključena čvrsta odluka pristupiti sakramentu ispovijedi, čim to 
bude moguće (KKC 1452). 

A drugi, izvanredni način pomirenja, sastoji u davanju sakramen- 
talnog općeg odrješenja većem broju osoba, a da one nisu pre¬ 
thodno obavile pojedinačno osobnu ispovijed svojih grijeha, nego 
su zajedno izgovorile obrazac opće ispovijedi, npr. onaj uobičajeni: 
Ispovijedam se. 

Skupno odrješenje može dati svaki svećenik samo u ova dva slu¬ 
čaja: 

1. kad prijeti smrtna pogibelj, a nema vremena da svećenik ili 
svećenici pojedinačno ispovjede pokornike; 

2. ako je velika potreba, tj. kad je velik broj pokornika a nema na 
raspolaganju dovoljno ispovjednika, da bi se kroz prikladno 
vrijeme mogle obaviti pojedinačne ispovijedi, te bi pokornici, 
bez svoje krivnje, bili prisiljeni ostati dugo bez sakramentalne 
milosti ili u grešnom stanju, a samim tim i bez svete pričesti 
{kan. 961, § 1, 1° i 2°). 


Ne smatra se da je potreba dovoljno velika samo zbog velikog 
broja pokornika, kao što može biti na neki veliki blagdan ili prigo¬ 
dom hodočašća, a nije moguće imati na raspolaganju dovoljan broj 

svećenika (kan. 961, § 1, 2°). U tom slučaju, naime, ne moraju posto¬ 
jati automatski i druga dva potrebna uvjeta: tj. šteta za vjernike zato 
što bi bili prisiljeni ostati kroz duže vrijeme bez sakramentalne mi¬ 
losti ili svete pričesti, te da u tome nema krivnje samih pokornika. 

Postoji li stvarno velika potreba za primjenu izvanrednog načina 
pokore i za skupno odrješenje pokornika sud donosi dijecezanski bi¬ 
skup (kan. 961, § 2). 

Kod skupnog sakramentalnog odrješenja, da bi ono bilo valja¬ 
no, vjernici trebaju biti pravo raspoloženi, kao i kod pojedinačne 
ispovjedi, te istodobno donijeti odluku da će u prikladnom vremenu, 
prvom prigodom, obaviti pojedinačnu ispovijed svojih teških grijeha 
koje u tom trenutku nisu u mogućnosti ispovjediti (kan. 962, § 1). 

SAKRAMENT BOLESNIČKOG POMAZANJA 


Ranije se ovaj sakrament nazivao ‘posljednja pomast’. Naziv je 
promijenjen na sugestiju iz Konstitucije o svetoj liturgiji Drugog 
vatikanskog sabora u ‘bolesničko pomazanje’, jer sakrament nije 
pridržan samo onima koji se nalaze pri koncu svoga života, nego je 
prikladno vrijeme za njegovo primanje čim se vjernik, zbog bolesti 
ili starosti, nalazi na početku smrtne pogibelji (SC 73). 

Sakramentom bolesničkog pomazanja i molitvom svećenika, 
kako kaže Drugi vatikanski sabor u Dogmatskoj konstituciji o 
Crkvi, a skraćeno ponavlja i Zakonik kanonskog prava , cijela Crk¬ 
va preporučuje bolesne trpećem i proslavljenom Gospodinu, da 
im olakša boli i da ih spasi (LG 11; kan. 998). Rimski obrednik 
bolesničkog pomazanja opširnije naznačuje učinke sakramenta pa 
kaže: “Ovaj sakrament daje bolesnomu milost Duha Svetoga, koja 
pripomaže spasu svega čovjeka, pridiže ga pouzdanjem u Boga, jača 
protiv napasti Zloga i tjeskobe smrti, tako da bolesnik može ne samo 
svoje nedaće hrabro podnositi nego se protiv njih i boriti, pače da 
postigne i ozdravljenje, ako mu je to od koristi za duhovno spasenje” 
{Red bolesničkog pomazanja, prethodne napomene, br. 6). 

Primatelji bolesničkog pomazanja 

Sakrament se podjeljuje krštenim osobama, općenito samo 
krštenima u Katoličkoj crkvi. Može se podijeliti vjerniku koji je 
stekao sposobnost da se služi razumom, a to znači da je navršio dob 
od 7 godina, i koji se počne nalaziti u pogibelji zbog bolesti ili sta¬ 
rosti {kan. 1004, § 1). 

Za podjeljivanje, odnosno primanje bolesničkog pomazanja, ne 
traži se daje nastupilo teško stanje bolesnika, još manje da se nalazi na 
umoru; dovoljno je da počne stanje pogibelji koje bi moglo dovesti do 
smrti. Pogibelj može proizlaziti od bolesti ili od duboke starosti. Dru- 

ge vanjske pogibelji, kao npr. rat, terorističke prijetnje ili vremenske 
nepogode, nisu povod ili razlog za podjeljivanje sakramenta. A prije 
nekog kirurškog zahvata ili operacije bolesničko pomazanje se može 
dati bolesnome samo ako operaciju traži neko pogibeljno zlo. 

Sakrament se može primiti i više puta, ako je bolesnik prizdravio 
pa iznova teško obolio, ili ako ga je primio na početku bolesti i po¬ 
gibelj se s vremenom povećala (kan. 1004, $ 2). 


Briga da se sakrament pravodobno podijeli bolesnima i 
podjeljivanje sakramenta osobama lišenim uporabe razuma 


Bližnji bolesnika, a to su njihova djeca, odnosno roditelji, bliža 
rodbina te oni koji se za bolesnike skrbe, i dušobrižnici (župnici, 
župni vikari i kapelani) dužni su pobrinuti se da bolesnici pravodo¬ 
bno prime i okrijepe se sakramentom bolesničkog pomazanja (kan. 
1001). A podijeliti sakrament pravodobno znači podijeliti ga dok 
se bolesnik ili ostarjela osoba nalazi još pri svijesti, i moguće je po- 
svijestiti joj značenje sakramenta i pripremiti je za njegovo dostojno 
i djelotvorno primanje. 


Da bi sakrament bolesničkog pomazanja, kao i drugi sakramenti, 
bio plodonosan, potrebna je kod primatelja nakana da ga prime. Oni 
koji su pri svijesti svoju nakanu će izričito izraziti ili dati kakav znak 
da žele ili pristaju da im se sakrament podijeli. Osobi lišenoj uporabe 
razuma bolesničko pomazanje se može podijeliti ako se pretpostavlja 
da bi ga ona zatražila kada bi bila pri svijesti (kan. 1006). A to se 
pretpostavlja ili podrazumijeva za one koji su provodili kršćanski 
život i pokazivali volju da umru kao kršćani i katolici. 


Uskraćivanje bolesničkog pomazanja 

Prema odredbi Zakonika nije dopušteno podjeljivati bolesničko 
pomazanja onim osobama koje tvrdokorno ustraju u očitu teškom 

grijehu {kan. 1007). Takve se osobe, naime, ne smatraju ispravno 
raspoloženima za njegovo plodonosno primanje. Sakrament, dakle, 
treba uskratiti osobama koje tvrdokorno ili posve svjesno ustrajavaju 
u teškom grešnom stanju koje je u javnosti poznato. Razumljivo, ta 
se zabrana odnosi na one koji nisu prethodno obavili ispovijed, a u 
nemogućnosti ispovijedi koji nisu na vani pokazali nikakva znaka 
pokajanja. 

Ukoliko se sumnja je li netko u teškom grijehu, je li to javno 
poznato, i ustrajava li u njemu tvrdokorno ili svjesno, bolesničko 
pomazanje bi se moglo podijeliti. 


Služitelj sakramenta bolesničkog pomazanja 

Bolesničko pomazanje može valjano podijeliti samo svećenik, i 
to svaki {kan. 1003, $ 1). Ali je dužnost i pravo svećenika koji vrše 
dušobrižništvo (župnici, župni vikari, kapelani) podjeljivati ga vjer¬ 
nicima povjerenim njihovoj pastoralnoj službi {kan. 1003, § 2). Kad 
postoji opravdan razlog, npr. nema ili je teško doći do dušobrižnika 
na kojeg spada podjeljivanje sakramenta, ili bolesnik želi bolesničko 
pomazanje primiti od svećenika s kojim je tješnje vezan, dopušteno 
je svakom svećeniku, odnosno određenom svećeniku, podijeliti 
nekom bolesniku sakrament bolesničkog pomazanja s barem pret¬ 
postavljenim pristankom njegova dušobrižnika {kan. 1003, $2). 


O mogućnosti primanja bolesničkog pomazanja u Pravoslavnoj 
crkvi, kao i podjeljivanja tog sakramenta pravoslavnim vjernicima u 
Katoličkoj crkvi bit će riječi kasnije. 

SAKRAMENT SVETOG REDA 


Vjernici, članovi Crkve, kako smo već ranije vidjeli, međusobno 
su jednaki u dostojanstvu djece Božje (kan. 208). Njihova jedna¬ 
kost se temelji na krštenju. Također smo vidjeli da se Crkva, po bo¬ 
žanskom ustanovljenju, sastoji od posvećenih službenika ili klerika 
i ostalih vjernika koji se nazivaju laici (kan. 207, $ 1). Uz temeljnu 
jednakost, među klericima i laicima postoji razlika, za koju smo 
rekli da je funkcionalna ili služiteljska, i ona se temelji na sakra¬ 
mentu reda. 

Sakramentom reda, po božanskom ustanovljenju neki između 
vjernika se, neizbrisivim biljegom kojim se označuju, postavljaju za 
posvećene službenike i posvećuju i određuju da, svako prema svome 
stupnju, u ime Krista Glave, vrše službu naučavanja, posvećivanja i 
upravljanja, i tako pasu Božji narod. 

Sakrament reda ima tri stupnja: najniži stupanj je đakonat, zatim 
dolazi prezbiterat i, kao najviši stupanj, episkopat (kan. 1008). 




Tko dijeli i komu se može podijeliti sakrament reda? 

Između različitih služba posvećivanja koje se od prvih vremena 
vrše u Crkvi, prvo mjesto ima služba onih koji se posvećuju i postav¬ 
ljaju za biskupe, apostolske nasljednike. Biskupskim posvećenjem 
dijeli se punina sakramenta reda, i samo posvećeni biskup ima vlast 
posvećivati druge biskupe i dijeliti sakrament reda ili zaređivati 
prezbitere i đakone (kan. 1012). 

Sakrament reda valjano prima samo kršteni muškarac (kan. 1024). 
A dopušteno se sveti red prezbiterata i đakonata podjeljuje samo 
onima koji su, prema odredbama prava, provjereni, imaju potrebne 
osobine, ne priječi ih nikakva nepravilnost i smetnja te ispunjavaju 
preduvjete određene kanonskim pravom (kan. 1025, § 1). 

Za biskupa može biti posvećen prezbiter kojeg je papa imenovao 
biskupom, ili zakonito izabranoga potvrdio {kan. 377, $ 1). 

Da bi se nekomu podijelio sveti red, potrebno je da on ima nužnu 
slobodu. Stoga se nikoga ne smije ni na koji način, ni zbog bilo ko¬ 
jeg razloga, prisiljavati da primi sveti red, a ni odvraćati onoga tko 
želi da bude ređen i kanonski je prikladan za ređenje {kan. 1026). 
O prikladnosti kandidata za primanje svetog reda prosuđuje njegov 
vlastiti biskup, a kod redovnika mjerodavni viši poglavar. 

Da bi netko bio prikladan za ređenje traži se da ima cjelovitu vje¬ 
ru, da je vođen ispravnom nakanom, da posjeduje potrebno znanje, 
uživa dobar glas, da je besprijekorna ponašanja i prokušanih vrlina, 
te da ima druge tjelesne i duševne osobine, primjerene redu koji 
treba primiti {kan. 1029). 

Za biskupa se traži da kandidat ima barem 35 godina života, da je 
barem 5 godina prezbiter, te da ima doktorat ili barem magisterij iz 



Svetoga pisma, bogoslovlja ili iz kanonskog prava {kan. 378, $ 1). 

Prezbiterat se podjeljuje onima koji su navršili 25 godina života i 
dovoljno su zreli, a đakonat onima koji se pripremaju za prezbiterat 
ako su navršili 23 godine. Neoženjeni kandidat za trajni đakonat 
treba imati navršenih barem 25 godina, a ako je oženjen, treba 
imati navršenih barem 35 godina života. Pripravnici za prezbiterat 
trebaju prije prezbiterskog ređenja primiti red đakonata, a mogu ga 
primiti nakon što završe 5. godinu filozofsko-teološkog studija. Za 
podjeljivanje reda prezbiterata traži se da je kandidat završio potpuni 
6-godišnji filozofsko-teološki studij {kan. 1032, § 1-2). 

Učinci sakramenta reda 

Svaki od stupnjeva svetog reda utiskuje neizbrisivi duhovni bi¬ 
ljeg ili karakter. Biskup prima puninu sakramenta reda koji ga, 
s odgovarajućom vlašću reda i jurisdikcije, uključuje u biskupski 

zbor i, pod vlašću pape, nasljednika sv. Petra, čini vidljivom gla¬ 
vom partikularne Crkve ako je koja povjerena njegovoj brizi i vod¬ 
stvu (KKC 1594). 

Prezbiteri su pridruženi biskupima u svećeničkom dostojan¬ 
stvu i ujedno su o njima ovisni u vršenju svojih pastoralnih djelat¬ 
nosti. Prezbiterskim ređenjem dobivaju odgovarajuću vlast reda, a 
od biskupa, tzv. kanonskim poslanjem, primaju dužnost i vlast za 
pojedinu župnu ili drugu neku zajednicu ili za određenu crkvenu 
službu (KKC 1595). Đakoni se zaređuju za zadatke služenja u Crkvi. 
Ređenjem im se podjeljuje važna uloga u službi naviještanja riječi 
Božje, bogoslužja, pastirskog upravljanja i djelotvorne ljubavi, koju 
vrše pod pastirskom vlašću svoga biskupa (KKC 1596). 


Gubitak kleričkog staleža 

Primljeni sveti red se ne može izgubiti i sveto ređenje, jednom va¬ 
ljano primljeno, ne može nikad postati nevaljano. Moguće je samo 
da se u nekom konkretnom slučaju utvrdi kako nije bilo valjano ni 
podijeljeno. Može se, međutim, izgubiti klerički stalež u koji se stupa 
primanjem đakonata {kan. 266, $ 1 ), i klerik, ne dirajući primljeni 
red, može biti sveden u laički stalež. 


Svođenje klerika u laički stalež događa se na tri načina: sudskom 
presudom ili upravnom odlukom kojom se proglasi da netko nije 
ni bio valjano ređen; zakonito izrečenom kaznom otpuštanja iz 
kleričkog staleža zbog delikta za koji se kanonskim pravom predviđa 
takva kazna; i otpisom Apostolske Stolice, danim na zamolbu onoga 
tko želi povrat u laički stalež {kan. 290 ). 

SAKRAMENT ŽENIDBE 


Pojam, nastanak i bitna svojstva kršćanske ženidbe 

Ženidba je zajednica svega života muške i ženske osobe, usmje¬ 
rena po svojoj naravi k dobru ženidbenih drugova, te k rađanju i 
odgajanju potomstva. Tu je zajednicu među krštenim osobama Krist 
Gospodin uzdigao na dostojanstvo sakramenta, tako da među njima 
ne može biti valjanog ženidbenog ugovora koji samim tim ne bi bio 
sakrament {kan. 1055, $ 1-2). 


Ženidbena zajednica se uspostavlja ili nastaje ženidbenom privo¬ 
lom bračnih stranaka, koju na vani treba očitovati na način određen 
zakonom. Za katoličke vjernike taj način određuje Crkva. Bitna su 
joj svojstva jednost, što znači da može postojati samo između jednog 
muškarca i jedne žene (monogamija), čime se isključuje svaki oblik 
višeženstva (poligamija), te nerazrješivost, koja isključuje mogućnost 
razvoda, i odgovara načelu da samo smrt razrješuje ženidbu. Nisu 
to svojstva samo kršćanskih ženidbi, nego svake ženidbe, jer ih traži 
naravno pravo kako zbog dobra samih bračnih drugova tako i djece, 
ali kršćanskim ženidbama sakrament daje posebnu čvrstoću {kan. 
1056 i 1057, § 1). 


Dostojanstvo braka i obitelji i pravo na ženidbu 

Vezano za brak i obitelj Drugi vatikanski sabor u Pastoralnoj kon¬ 
stituciji o Crkvi u suvremenom svijetu kaže: “Sam je Bog začetnik 
braka, koji je opskrbljen različitim dobrima i ciljevima: sve je to od 
najvećeg značenja za održanje čovječanstva, za osobni napredak i 
vječnu sudbinu pojedinih članova obitelji, za dostojanstvo, čvrstinu, 
mir i dobrobit same obitelji i čitavog ljudskog društva” (GS 48). 

Čovjek je po svojoj naravi usmjeren na život u ženidbenoj ili bra¬ 
čnoj zajednici s osobom drugoga spola. Stoga je pravo na ženidbu u 

Općoj deklaraciji o ljudskim pravima OUN-a uvršteno među temeljna 
ljudska prava. Potvrđuje to i Zakonik kanonskog prava koji određuje 
da ženidbu mogu sklopiti svi kojima se pravom to ne zabranjuje 
{kan. 1058). A pravo na ženidbu može se nekom ograničiti samo 
zbog teških i opravdanih razloga. U sumnji o sposobnosti osobe za 
sklapanje ženidbe, pravo na ženidbu prevladava nad drugim suprot¬ 
nim razlozima. 


Osobe nesposobne za davanje valjane ženidbene privole 

Kako ženidba nastaje obostranim davanjem valjane ženidbene 
privole, prema Zakoniku kanonskog prava nesposobni su za sklapanje 
ženidbe, jer nisu sposobni za davanje valjane ženidbene privole, oni 
koji su posve lišeni uporabe razuma, zatim koji nisu sposobni dovolj¬ 
no se služiti razumom, te koji boluju od teškog manjka prosuđivanja 
o bitnim ženidbenim pravima i dužnostima koje treba da se uza¬ 
jamno predaju i prime, kao i oni koji zbog razloga psihičke naravi ne 
mogu preuzeti bitne ženidbene obveze {kan. 1095). 

Iako mogu imati ženidbenu privolu, ženidba nije valjana ako je 
sklopljena pod bilo čijom izvanjskom prisilom ili zbog velikog straha 
nanesenog izvana, tako da je netko primoran izabrati ženidbu kako 
bi se oslobodio toga straha {kan. 1103). 

Također se ženidba sklapa nevaljano ako tko u nju ulazi zaveden, 
radi zadobivanja ženidbene privole, zlonamjernom prevarom o nekoj 
osobini druge stranke koja po svojoj naravi može teško narušavati 
zajednicu ženidbenog života {kan. 1098). Tako bi bila nevaljan že¬ 
nidba, npr., kad bi jedna od strana bila prevarena o neplodnosti 
druge, o teškoj neizlječivoj fizičkoj i psihičkoj bolesti, o ovisnosti o 
drogi ili alkoholu. 

Ženidbu čini nevaljanom i zabluda u osobi {kan. 1097, $ 1), tj. 
kad druga osoba, s kojom se ženidba sklapa, nije ona prava, za ko¬ 
ju se pogrešno misli da jest. Ženidba je nevaljana zbog toga što se 

ženidbena privola odnosi na osobu s kojom se ženidba uistinu želi 
sklopiti, a ne na onu stvarno nazočnu za koju se u zabludi misli 
da je ona prava. Može ženidbu činiti nevaljanom i zabluda o osobi¬ 
ni osobe, ako se kod davanja ženidbene privole izravno i u prvom 
redu smjera na tu osobinu {kan. 1097, $ 2), a ne na samu osobu. 
Bila bi, tako, nevaljana ženidba plemića koji ima čvrstu nakanu i 
želju sklopiti ženidbu s plemkinjom, i za određenu osobu drži da je 
plemićke krvi, a ona to nije. 

Nevaljano je sklapanje ženidbe ako ženidbene stranke na vani oči¬ 
tuju i izvrše što se traži za ženidbu, ali jedna od njih, ili obje, pozi¬ 
tivnim unutarnjim voljnim činom isključi samu ženidbu, ili neki 
njezin bitni sastavni dio, ili koje od njezinih bitnih svojstava {kan. 
1101, § 1 ). 


Ženidbene zapreke ili smetnje za valjano sklapanje ženidbe 

I kad su dvije osobe sposobne za davanje ženidbene privole, 
pravo kako božansko tako i crkveno, postavlja određene zapreke za 
ženidbu, bilo uopće, bilo za ženidbu između određenih osoba. Tako 
se prema crkvenom ili kanonskom pravu ne može sklopiti valjana 
ženidba u sljedećim slučajevima: 

- muška osoba nije još navršila 16, a ženska 14 godina života 
- zapreka dobi {kan. 1083, $ 1)', 

- postoji prethodna i trajna nemoć za spolni čin ili spolna impo¬ 
tencija neke od ženidbenih stranaka - zapreka spolne nemoći 
{kan. 1084, § 1); 

- postoji ženidbena veza prijašnje ženidbe - zapreka ženidbene 
veze {kan. 1085, § 1); 

- osobe koje namjeravaju sklopiti ženidbu različite su vjere, tj. 
jedna pripada Katoličkoj crkvi a druga nije krštena - zapreka 
različitosti vjere {kan. 1086, § 1); 

- muška je osoba primila sveti red - zapreka svetog reda (kan. 

1087); 

- osoba koja namjerava sklopiti ženidbu je vezana javnim doži¬ 
votnim zavjetom čistoće u redovničkoj ustanovi - zapreka re¬ 
dovničkog doživotnog zavjeta čistoće (kan. 1088); 

- izvršeno je nasilno odvođenje ili otmica ženske osobe, ili se 
ona nasilno zadržava radi sklapanja ženidbe s njom - zapreka 
otmice i nasilnog zadržavanja (kan. 1089); 

- izvršeno je ubojstvo vlastitog ženidbenog druga radi sklapanja 
nove ženidbe s bilo kojom drugom osobom, ili ženidbenog druga 
neke druge osobe radi sklapanja nove ženidbe s tom osobom, te 
ubojstvo ženidbenog druga fizičkim ili moralnim sudjelovanjem 
dviju osoba, makar i ne bilo s namjerom međusobnog sklapanja 
ženidbe - zapreka zločina brakoubojstva (kan. 1090, $ 1-2); 

- postoji krvno srodstvo među određenim osobama u ravnoj 
liniji ili lozi neovisno o stupnju ili koljenu, a u pobočnoj lozi 
do četvrtog stupnja uključivo - zapreka krvnog srodstva (kan. 
1091, § 1-2); 

- tazbina ili svojta u ravnoj lozi između dvije osobe u ma kojem 
stupnju - zapreka tazbine ili svojte (kan. 1092); 

- iz nevaljano sklopljene ženidbe, iza kako je među dotičnim oso¬ 
bama uspostavljen zajednički život, ili iz općepoznatog ili jav¬ 
nog priležništva, nastaje zapreka za sklapanje ženidbe između 
muške osobe i ženinih krvnih srodnika u prvom stupnju ravne 
loze, i obratno - zapreka javne ćudorednosti (kan. 1093). 




Ima više ženidbenih zapreka vezanih uz krvno srodstvo, pa je 
važno znati i kako se ono računa prema kanonskom pravu. Ali budu¬ 
ći je o tome već bilo ranije riječi, kad je bio govor o kanonskom 
statusu vjernika, na tome se ovdje posebno ne zadržavamo. 

Zabrane sklapanja ženidbe i asistiranja ženidbi 

Ima okolnosti i razloga, vezanih bilo za određene osobe, bilo za 
opće dobro, zbog kojih se određenim osobama može zabraniti i 
zabranjuje sklapanje ženidbe. Za razliku od ženidbenib zapreka o 
kojima smo naprijed govorili, koje onemogućuju sklapanje valja¬ 
ne ženidbe ukoliko se prije zapreka ne ukloni, zabrane sklapanja 
ili asistiranja sklapanju ženidbe ne čine ženidbu nevaljanom ako se 
ona sklopi ili ako se sklapanju asistira usprkos postojanju zabrane, 
nego je čini samo nedopuštenom ako prije sklapanja ženidbe nije od 
nadležne crkvene vlasti dobiveno dopuštenje za njezino sklapanje ili 
za asistiranje sklapanju. 

Zakonik određuje da je ženidba dviju krštenih osoba od kojih 
je jedna krštena u Katoličkoj crkvi ili je u nju primljena poslije 
krštenja i koja nije od nje formalnim činom otpala, a druga pri¬ 
pada Crkvi, ili crkvenoj zajednici koja nema punog zajedništva s 
Katoličkom crkvom, zabranjena bez izričitog dopuštenja mjero¬ 
davne vlasti (kan. 1124). To su tzv. mješovite ženidbe, i o njima će 
malo kasnije biti više riječi. 

U Zakoniku se kaže da mjesni ordinarij može svojim podložnicima 
gdje god oni boravili i svima koji se stvarno nalaze na njegovu 
području zabraniti ženidbu u posebnom slučaju, ali samo privre¬ 
meno, zbog važnog razloga i dok on traje (kan. 1077, § 1). 

A što se tiče sudjelovanja ili asistiranja crkvenog službenika kod 
sklapanja ženidbe, Zakonik određuje da bez dopuštenja mjesnog 
ordinarija nitko ne sudjeluje u sklapanju: ženidbe lutalica, ženidbe 
koja se prema odredbi građanskog prava ne može priznati ili sklopiti, 
ženidbe onoga tko ima neku naravnu obvezu prema drugoj stranci 
ili djeci rođenoj iz prijašnje veze, ženidbe onoga tko je očito odbacio 
katoličku vjeru, tko je udaren kaznom cenzure, ženidbe maloljetnika 
bez znanja ili protiv razborita protivljenja roditelja, te ženidbe koja 
treba da se sklopi preko zastupnika {kan. 1071, $ 1). 

Mogućnost traženja i dobivanja oprosta od ženidbenih zapreka 

Zapreke ženidbene veze, spolne nemoći i krvnog srodstvo u 
ravnoj liniji ili lozi u svim stupnjevima ili koljenima i u drugom 
koljenu pobočne linije božanskog su prava, i te se zapreke ne mogu 
ukloniti nikakvom ljudskom i crkvenom vlašću. Druge naprijed na¬ 
vedene ženidbene zapreke su crkvenog prava i od njih se može dobiti 
oprost ako to traži opravdan i razuman razlog. 


Oprost od zapreke nastale iz svetih redova ili iz javnog doživotnog 
zavjeta čistoće u redovničkim ustanovama papinskog prava, i od za¬ 
preke zločina brakoubojstva pridržan je Apostolskoj Stolici i može se 
u redovitim slučajevima dobiti samo od nje (kan. 1078, §2). Od svih 
drugih ženidbenih zapreka, a to znači od zapreke dobi, različitosti 
vjere, otmice i nasilnog zadržavanja, krvnog srodstva 3. i 4. koljena 
pobočne loze, tazbine ili svojte i javne ćudorednosti, oprost može 
dati mjesni ordinarij svojim podložnicima gdje god se nalazili, a i 
svima koji aktualno borave na njegovu području (kan. 1078, § 1). 


Priprava za sklapanje ženidbe i za život u braku 

Ustanova ženidbene ili bračne zajednice, koja ima svoj izvor u 
Bogu stvoritelju, za kršćane je trajni sakrament i ima značenje pra¬ 
voga zvanja s posebnim načinom života bračnih drugova. To zvanje, 
da bi se razvijalo i postiglo svoju punu zrelost, traži odgovarajuću 
i posebnu pripravu, tim više što brak i bračno zvanje služe dobru 
Crkve kao i društvene zajednice. 

Brak u sebi sadrži mnoge vrijednosti, moći i sposobnosti, te je bez¬ 
uvjetno potrebno te vrijednosti, moći i sposobnosti, da bi ih se čuvalo i 
njima služilo, u odgovarajućoj pouci i pripravi pravodobno i dobro upo¬ 
znati. Ozbiljna pouka i priprava za brak postaju u današnje vrijeme tim 
potrebniji ako se imaju u vidu rastakanje bračnih vrijednosti, sve učestaliji 
raspadi brakova i rastave bračnih drugova, a i uopće obezvrjeđivanje 
obitelji i širenje nemorala i seksualne slobode i razuzdanosti. 

U pripravi mladih za brak primarnu ulogu imaju roditelji, a u tome 
na svoj način sudjeluju i odgojne i obrazovne institucije. A kad se radi o 
kršćanskoj ženidbi i braku, u pripremanju za ženidbu sudjeluju i pastiri 
duša. Oni se trebaju brinuti da vlastita crkvena zajednica pruža vjernici¬ 
ma pomoć kojom se ženidbeni stalež održava u kršćanskom duhu i na¬ 
preduje u savršenosti, a sami su dužni pružati pouku o ženidbi, njezinoj 
naravi, svrsi i bitnim svojstvima te dužnostima bračnih drugova. Ta se 
pouka odvija u tri faze: u daljoj, bližoj i neposrednoj pripravi, i to propo¬ 
vijedanjem, katehezom prilagođenom dobi djece, mladih i odraslih, uz 
upotrebu također sredstava društvenog priopćivanja {kan. 1063, 1°). 

Priprava za ženidbu uključuje i primanje sakramenta potvrde, ako 
je moguće, ukoliko ona nije ranije primljena, a da bi se sakrament 
ženidbe primio plodonosno, zaručnicima treba preporučiti da prije 
ženidbe pristupe također sakramentu pokore i presvete euharistije 
{kan. 1065, § 1-2). 


Na koncu, prije sklapanja ženidbe mora se obaviti tzv. zaručnički 
ispit, čija je svrha da se utvrdi da ne postoji ništa što bi priječilo va¬ 
ljano i dopušteno sklapanje ženidbe (kan. 1066). Taj ispit obavlja 
vlastiti župnik, a ako ga obavi netko drugi, o tome treba obavijestiti 
župnika {kan. 1070). 


U svrhu otkrivanja postoji li kakva smetnja za ženidbu, obavljaju 
se također ženidbeni oglasi. Na biskupske konferencije spada da 
odrede što je potrebno u pogledu zaručničkog ispita, a također i 
načina oglašavanja ženidbi na vlastitom području. Kod nas je biskup¬ 
ska konferencija sastavila obrazac koji služi za zaručnički ispit, a 
odredila je da se ženidbeni oglas obavlja jedanput, i da može biti 
kako usmeno tako i pismeno. 


Redoviti kanonski oblik sklapanja ženidbe, i kada je on obvezatan 

Katolici svoju ženidbenu privolu trebaju izraziti riječima, a ako 
ne mogu govoriti, onda znakovima koji isto znače {kan. 1104, § 

2). Sklapanje ženidbe se vrši valjano po kanonskom obliku, tj. 
pred ovlaštenim posvećenim službenikom, a to su mjesni ordinarij 
i župnik, ili svećenik i đakon koje mjesni ordinarij ili župnik ov¬ 
lasti, i pred još dva svjedoka {kan. 1108, $ 1). A tamo gdje nema 
svećenika ni đakona, dijecezanski biskup, s dopuštenjem Svete 
Stolice, može odrediti i ovlastiti prikladnog laika da sudjeluje u 
sklapanju ženidbi {kan. 1112, $ 1-2). 

Taj redoviti kanonski oblik ženidbe treba obdržavati kad su 
oboje zaručnika kršteni i pripadaju Katoličkoj crkvi, ali također i 
kad Katoličkoj crkvi pripada samo jedno od njih {kan. 1117). U 
ovom drugom slučaju, kako ćemo kasnije vidjeti, moguće je dobiti 
oprost od kanonskog oblika ako ženidbu sklapa katolička stranka s 
nekatoličkom, bila ona krštena ili nekrštena. 


Mjesto sklapanja ženidbe 

^ u kanonskom obliku % 

Iako svaki mjesni ordinarij i svaki župnik imaju vlast i valja¬ 
no sudjeluju u sklapanju svake ženidbe na svom području, ipak 
ženidbe treba sklapati u vlastitoj župi u kojoj stranke, ili jedna 
od njih, imaju prebivalište ili boravište, a mogu je sklopiti i u žu¬ 
pi u kojoj imaju jednomjesečni boravak. Ako se radi o lutalica¬ 
ma, ženidbu mogu sklopiti u župi u kojoj trenutačno borave 
{kan. 1115). 

Ženidba između dvoje katolika sklapa se u župnoj crkvi, a mjes¬ 
ni ordinarij ili župnik može dozvoliti i da se sklopi u drugoj kojoj 
crkvi ili kapeli na području biskupije, odnosno župe {kan. 1118, 

§ 1). Dozvolu za sklapanje ženidbe na kojem drugom prikladnom 
mjestu može dati mjesni ordinarij {kan. 1118, §2). 

Ženidba između katoličkog vjernika i nekrštene stranke može se 
sklopiti u crkvi i na drugom prikladnom mjestu, a da nije potrebno 
za to tražiti nikakvu dozvolu {kan. 1118, §3). 

Izvanredni oblik ženidbe u posebnim prilikama 

Ljudsko pravo na ženidbu ne može biti nikomu uskraćeno samo 
zbog toga što ženidbu nije moguće sklopiti u propisanom redovitom 
kanonskom obliku. Crkveno pravo zato predviđa i mogućnost sklapa¬ 
nja valjane ženidbe u izvanrednom kanonskom obliku, koji se sastoji u 
tome da se ženidbena privola na vani izrazi samo pred dva svjedoka. 

Po tom obliku, ili samo pred svjedocima, ženidba se može sklopiti 
kad nema mogućnosti imati ili doći bez velike poteškoće do mjesnog 
ordinarija ili župnika, odnosno do svećenika ili đakona kojeg jedan 
od njih ovlasti, a radi se o smrtnoj pogibelji, ili se razborito predviđa 
da kroz mjesec dana neće biti prilike za sklapanje ženidbe u redo¬ 
vitom kanonskom obliku {kan. 1116, $ 1). 


Mješovite ženidbe ili ženidbe katolika s krštenim nekatolicima 

Skladan život u braku moguće je ostvariti ako supružnici odgova- % 

raju jedno drugome svojom naravi, temperamentom, karakternim 
crtama, odgojem i izobrazbom, svjetonazorom i drugim osobnim 
svojstvima i karakteristikama, među koje treba ubrojiti osobito vjer¬ 
ske osjećaje i osvjedočenje. Zato Katolička crkva naglašava važnost 
i poželjnost da bračni drugovi ispovijedaju istu katoličku vjeru 
i da pripadaju Katoličkoj crkvi, te odvraća vjernike od sklapanja, 
odnosno zabranjuje sklapanje tzv. mješovitih ženidbi, ili ženidbi 
katolika s osobama koje pripadaju Crkvi ili crkvenoj zajednici koja 
nije u punom zajedništvu s Katoličkom crkvom {kan. 1124), a to 
znači s krštenim nekatolicima pravoslavnih Crkava i s pripadnicima 
odijeljenih zapadnih kršćanskih crkvenih zajednica. 


a) Dopuštenje za sklapanje mješovitih ženidbi 

Mješovite ženidbe su valjane ukoliko su ispunjeni svi uvjeti koji se 
inače pravom traže za valjanost svake ženidbe, a da bi se sklapanje 

obavilo i dopušteno, treba od mjerodavne crkvene vlasti, a to je 
mjesni ordinarij, dobiti dopuštenje. A takvo dopuštenje se daje ako 
postoji opravdan i razborit razlog i pošto se ispune sljedeći uvjeti: 

1° katolička stranka treba izjaviti da je spremna ukloniti od sebe po¬ 
gibelj otpada od vjere te obećati da će učiniti sve što bude u nje¬ 
zinoj moći da se sva djeca krste i odgajaju u Katoličkoj crkvi; 

2° o obećanju koje je dala katolička stranka treba obavijestiti dru¬ 
gu, nekatoličku stranku; 

3 e obje stranke treba poučiti o svrhama i bitnim svojstvima že¬ 
nidbe, i nijedna od njih ne smije ih isključiti (kan. 1125). 


Biskupskim konferencijama se prepušta da odrede na koji način 
će se tražena izjava i obećanje davati, i kako će se nekatoličku stranku 
obavijestiti o obećanju katoličke stranke (kan. 1126). Kod nas je 
nekadašnja Biskupska konferencija Jugoslavije odredila, a kasnije su * 

to Hrvatska biskupska konferencija i Biskupska konferencija Bosne 
i Hercegovine obnovile za svoja područja, da se spomenuta izjava i 
obećanje daju napismeno, a i da župnik napismeno zasvjedoči da je 
nekatolička stranka obaviještena o čemu je potrebno. 


b) Oblik i mjesto sklapanja mješovitih ženidbi 

Iz onoga što je već ranije rečeno slijedi da mješovite ženidbe treba 
sklapati u kanonskom obliku, dakle pred posvećenim ili ovlaštenim 
službenikom u Katoličkoj crkvi. Može se, međutim, ženidba katoličke 
stranke s nekatoličkom strankom istočnog obreda ili s pripadnikom 
Pravoslavne crkve sklopiti valjano pred posvećenim službenikom 
Pravoslavne crkve, uz obdržavanje ostaloga što za valjanost ženidbe 
po pravu treba obdražavati (kan. 1127, § i). A da bi to sklapanje 
ženidbe bilo i dopušteno a ne samo valjano, ako obdržavanju kanon¬ 
skog oblika stoje velike poteškoće, mjesni ordinarij katoličke stranke 

125 




vodic.indd 125 


6.1.2007 14:48:16 




VODIČ KROZ CRKVENO PRAVO ZA VJERNIKE 

ima pravo u pojedinačnim slučajevima dati oprost od redovitog 
kanonskog oblika koji vrijedi u Katoličkoj crkvi {kan. 1127, § 2). 

I ženidbe katolika s krštenim nekatolicima se sklapaju u župnoj 
crkvi, a s dopuštenjem mjesnog ordinarija ili župnika mogu se sklopi¬ 
ti i u drugoj crkvi ili kapeli, a ako mjesni ordinarij dopusti, mogu se 
sklopiti i na drugom prikladnom mjestu {kan. 1118, § 1-2). 


Ženidbe katolika s nekrštenim osobama 


Budući da se kod ženidbi katolika s nekrštenim osobama ne radi o 
jednostavnoj crkvenoj zabrani, nego o ženidbenoj zapreci različitosti 
vjere, za valjano sklapanje takve ženidbe mora se od mjesnog ordinarija 
dobiti oprost od zapreke. Za dobivanje oprosta traži se opravdan i ra¬ 
zuman razlog, a moraju se ispuniti i uvjeti koji se traže i za dopuštenje 
mješovitih ženidbi {kan. 1129), o kojima je malo prije bilo riječi. 


Te se ženidbe također trebaju sklapati po redovitom kanonskom 
obliku. A ako tome na putu stoje velike poteškoće, mjesni ordinarij 
katoličke stranke može u pojedinačnim slučajevima dati oprost od 
kanonskog oblika, s tim da se za valjanost ženidbe traži da ona bude 
sklopljena u nekom drugom javnom obliku koji mjesni ordinarij 
odredi {kan. 1127, § 2). Taj drugi javni oblik može biti i civilno 
sklapanje ženidbe. 


Ženidba katolika s nekrštenim osobama, ako se sklapa po kanon¬ 
skom obliku, može se sklopiti u crkvi, bilo župnoj ili nekoj drugoj, 
ili na drugom prikladnom mjestu {kan. 1118, §3). 


Učinci ženidbe 

Sklapanje ženidbe i uspostavljanje zajedničkog bračnog života 
proizvodi više različitih učinaka koji se tiču samih bračnih drugova i 
njihovih međusobnih odnosa, zatim njihovih odnosa prema vlastitoj 
djeci kao i djece prema roditeljima. 

a) Uspostavljanje trajne, neraskidive i isključive ženidbene veze 

Prvi i neposredni bitni učinak ženidbene privole je uspostavljanje 
ženidbene veze među ženidbenim drugovima, koja je po svojoj nara¬ 
vi trajna ili nerazrješiva te isključiva {kan. 1134). A to znači da se ona 
ne može raskinuti ni voljom bračnih drugova ni odlukom bilo koje 
ljudske vlasti, i da može postojati samo između jednoga muškarca i 
jedne žene. 


b) Jednakost bračnih drugova 

Razumljivo da su muškarci i žene općenito jednaki u pogledu svih 
temeljnih ljudskih prava. A između muža i žene u braku postoji pot¬ 
puna jednakost, kako s obzirom na dužnosti tako i s obzirom na prava 
u svemu što se odnosi na zajednicu ženidbenog života {kan. 1135). 
Među njima, kao i uopće među muškarcima i ženama, postoji ipak 
nejednakost i različitost koju traže fiziološke i psihološke karakteris¬ 
tike muških i ženskih osoba, te različite funkcije koje oni obavljaju. 


c) Dužnosti i prava roditelja prema djeci 

Djeca koja se rađaju u braku trebaju rasti i razvijati se pod okriljem 
oca i majke do stupnja kad će postati sposobna za samostalan život. 
Prvotna je, stoga, dužnost roditelja, a i njihovo pravo, da se brinu 
za cjelovit odgoj djece, kako tjelesni ili fizički tako i duhovni, kako 
društveni i kulturni tako i ćudoredni i vjerski, odnosno katolički 
{kan. 1136). 


d) Zakonitost djece i pozakonjenje nezakonite djece 

Redovito se zakonitom nazivaju ona djeca koja su rođena u valja¬ 
noj bračnoj zajednici, a nezakonita ona koja su rođena izvan braka 
ili od nevjenčanih roditelja. 

Prema crkvenom pravu, zakonita su ona djeca koja su začeta ili 
rođena iz valjane ili iz predmnijevane ženidbe {kan. 1137). Stoga, 
da bi se dijete smatralo zakonitim, dovoljno je da je ono začeto od 
roditelja dok su bili u crkvenom braku, ili da je rođeno za trajanja 
braka, makar bilo začeto prije nego što su oni brak sklopili. 

S obzirom na sam kanonski položaj djece, općenito se, prema crk¬ 
venom pravu, glede uživanja određenih prava i glede obveza ne pravi 
razlika između zakonite i nezakonite. 

Dijete koje je začeto i rođeno prije sklapanja braka njegovih rodi¬ 
telja je nezakonito, ali postoji mogućnost da se ono pozakoni. Poza- 
konjuje se samim pravom, ako djetetova majka i otac zatim sklope 
ženidbu, a može se pozakonjenje zatražiti i dobiti također otpisom 
Svete Stolice {kan. 1139). 


e) Očinstvo djeteta 

Ako je dijete rođeno u braku, smatra se da je otac djeteta onaj s 
kim je djetetova majka vjenčana {kan. 1138), i očinstvo nije potre¬ 
bno dokazivati. A u slučaju da bilo djetetova majka bilo njezin muž 
to osporavaju, mora se dokazati očitim dokazima da onaj s kim je 
djetetova majka vjenčana nije i otac njezina djeteta. 

Otac djeteta rođenog izvan braka je onaj za koga se to može do¬ 
kazati bilo suglasnim priznanjem majke i njezina partnera, bilo ne¬ 
kim drugim valjanim dokazom. 




Život u bračnoj zajednici i rastava bračnih drugova 
uz trajanje ženidbene veze 

Svrha ženidbe, tj. dobro bračnih drugova i rađanje i odgajanje djece, 
traži da supružnici žive skupa, u zajedničkoj kući ili stanu. Odatle pro¬ 
izlazi da ženidbeni drugovi imaju dužnost i pravo provoditi i čuvati zajed¬ 
nički život, osim kad ih od toga ispričava zakonit razlog {kan. 1151). 

Zbog današnjeg načina života, privremena i djelomična odvajanja, 
radi službe i zaposlenja, dosta su česta i postala normalna. Ovdje nije 
riječ o takvim razdvajanjima supružnika, nego o potpunom prekidu 
bračnog života zbog određenih razloga koji uzrokuju međusobnu 
nepodnošljivost i nemogućnost daljnjeg ostanka u bračnoj zajednici 
i pod istim krovom. 

Takva razdvajanja, međutim, ne povlače za sobom kidanje ženid- 
bene veze i ne omogućuju sklapanje nove ženidbe, nego nevinom 
bračnom drugu daju pravo na odvojen život. 


a) Rastava zbog preljuba ili brakolomstva 

Kako je uzajamno potpuno sebedarivanje drugome i prihvaćanje 
drugoga u skladnom životu moguće samo uz čuvanje bračne vjerno¬ 
sti, to crkveno pravo, kao zakonit razlog za prekid zajedničkog života 
ili za rastavu bračnih drugova, navodi preljub ili brakolomstvo. Iako 
je poželjno da bračni drug oprosti preljubničkoj strani njezin postu¬ 
pak, ima pravo prekinuti s njom ženidbeni život, osim ako je pristao 
na preljub, ili mu dao povoda, ili i sam također počinio preljub {kan. 
1152, § 1). Preporučuje se, međutim, da nedužni bračni drug opro¬ 
sti preljubničkom bračnom drugu, jer kršćanska ljubav i dobro oso¬ 
bito djece traže da se zajednički život ne prekida, nego da se oprosti 
prijestup preljuba ili brakolomstva ako se više neće ponavljati. 


Ako nedužna stranka, kad dozna za nevjernost svoga bračnog su¬ 
druga, ne oprosti preljub, može od mjerodavne crkvene vlasti, a to 
su mjesni ordinarij ili dijecezanski sud, zatražiti odobrenje ili pre¬ 
sudu za rastavu, te nakon toga rastavu provesti. Može ona rastavu 
izvršiti i svojevoljno, a potom u roku od 6 mjeseci treba kod mjero¬ 
davne vlasti pokrenuti parnicu za ozakonjenje rastave. Mjerodavna 
vlast će razmotriti može li se nedužni bračni drug navesti da oprosti 
prijestup preljuba i da ne produži rastavu trajno {kan. 1152, § 3). 
Ako u tome ne uspije, donijet će se odluka o rastavi. 


129 




vodic.indd 129 


6.1.2007 14:48:16 




VODIČ KROZ CRKVENO PRAVO ZA VJERNIKE 

b) Rastava zbog drugih razloga 

Za rastavu ženidbenih drugova mogu postojati i drugi zakoniti 
razlozi. Stupajući u bračnu zajednicu, supružnici moraju biti sprem¬ 
ni na dijeljenje zajedničke sudbine u dobru i u zlu. Ali ih se ne može 
obvezivati i prisiljavati da trajno podnose bol, patnje, različita zlo¬ 
stavljanja, ako ih u ženidbenoj zajednici jedan bračni drug nepraved¬ 
no, nepotrebno i trajno nanosi drugom bračnom drugu. 

Stoga, ako jedan od ženidbenih drugova dovodi u veliku duševnu 
ili tjelesnu pogibelj drugog ženidbenog druga ili djecu, ili na drugi 
način čini preteškim zajednički život, pruža drugom ženidbenom 
drugu zakonit razlog da se rastavi, o čemu odluku treba donijeti mje¬ 
sni ordinarij, a ako prijeti pogibelj zbog odgađanja, može se provesti 
i prema vlastitoj odluci {kan. 1153, § 1). U ovom drugom slučaju od 
mjesnog ordinarija treba naknadno zatražiti ozakonjenje rastave. 

Ako dođe do rastave ženidbenih drugova, onaj tko o tome mje¬ 
rodavno odlučuje treba se uvijek prikladno pobrinuti za potrebno 
uzdržavanje i odgoj djece {kan. 1154), a ako bi prestao postojati 
razlog rastave, treba ponovno uspostaviti zajednički ženidbeni život, 
osim ako crkvena vlast odredi drukčije {kan. 1153, $ 2). 


0 

ZAJEDNIŠTVO KATOLIKA I ODIJELJENIH KRŠĆANA 
U BOGOSLUŽJU 


Kristovom žrtvom na križu otkupljeni su svi ljudi, i trebalo bi da 
u slavljenju euharistije, Kristove nekrvne žrtve, mogu sudjelovati svi 
koji su krštenjem pritjelovljeni Kristu. Ali raskol koji se dogodio u 
Kristovoj Crkvi i razjedinjenost koja postoji među kršćanima ima za 
posljedicu da je Katolička crkva vrlo osjetljiva u pogledu zajedničkog 
sudjelovanja katolika i odijeljenih kršćana u svetim činima. Katoli¬ 
ci u prošlosti nisu smjeli nikada aktivno sudjelovati u bogoslužju i 
bogoštovnim činima nekatolika, a samo se u iznimnim situacijama 
tolerirala njihova pasivna nazočnost kao običnih promatrača. 

Katolička crkva je u novije vrijeme, zapravo od Drugog vatikan¬ 
skog sabora, promijenila i ublažila svoje stajalište i držanje u pogledu 
tzv. komunikacije ili zajedništva u svetim činima katolika i odijelje¬ 
nih kršćana. ^ 


I. ZAJEDNIŠTVO KATOLIKA I PRAVOSLVANIH 
VJERNIKA U SLAVLJENJU EUHARISTIJE 


Sudjelovanje katolika u euharistiji Pravoslavne crkve 
i pravoslavnih vjernika u katoličkoj euharistiji 

Polazeći od toga da su Katolička crkva i odijeljene istočne Crkve 
tijesno povezane ispovijedanjem vjerskih istina, i da odijeljene istočne 
Crkve imaju prave sakramente, među njima i sveti red i euharistiju, 
Drugi vatikanski sabor u Dekretu o ekumenizmu kaže “ne samo da je 
moguće, nego se i preporučuje neko zajedništvo u svetim činima, ako 
su okolnosti pogodne i ako odobri crkvena vlast” (UR 15). Pojašnjenje 
toga stajališta i konkretnije odredbe su donesene u dokumentima 

Apostolske Stolice nešto kasnije, posebno u Ekumenskim direktorijima 
Sekretarijata za jedinstvo kršćana g. 1967., odnosno Papinskog vijeća 
za promicanje jedinstvo kršćana g. 1993. U njima je naznačeno da 
vjernici katolici smiju odlaziti na liturgijsko bogoslužje, pa i samu 
euharistiju koja se slavi u odijeljenim istočnim Crkvama. Nema, 
stoga, za katolike više nikakve crkvene zabrane da odlaze u pravo¬ 
slavnu crkvu ili hram i da prisustvuju euharistiji i drugom nekom 
liturgijskom činu. 

Ovo što Katolička crkva dopušta svojim vjernicima, omogućuje 
to isto i odijeljenim kršćanima ili pravoslavnim vjernicima u pogle¬ 
du njihova prisustvovanja i sudjelovanja u bogoštovlju i euharistiji 
Katoličke crkve. 

Sada, dakle, ne samo da nije zabranjeno da katolici koji to žele 
prisustvuju euharistijskom slavlju Pravoslavne crkve, ili pravoslavnih 
vjernika u euharistiji kod katolika, nego bi to u nekim situacija¬ 
ma moglo biti i poželjno. Tako, ako u nekom mjestu nedjeljom ili 
blagdanom nema prigode za prisustvovanje i sudjelovanje slavljenju 
katoličke mise, katolici mogu prisustvovati euharistijskoj liturgiji 
koju slavi Pravoslavna crkva. Isto tako bi se povremeno moglo prak¬ 
ticirati u mješovitim brakovima, da katolički bračni drug s pravo¬ 
slavnim sudjeluje u euharistiji koja se slavi u pravoslavnoj crkvi, kao 
i obratno, da pravoslavni bračni drug s katoličkim sudjeluje u euha¬ 
ristiji u katoličkoj crkvi. 

Kad prisustvuju pravoslavnoj liturgiji ili nekom bogoštovnom 
činu, mogli bi katolici vršiti i neku aktivnu ulogu, npr. sudjelo¬ 
vati u zajedničkim molitvama, zazivima i odgovorima, himnima 
i pjesmama, pokretima i gestama. A ako ih netko mjerodavan po¬ 
zove ili zamoli, mogu u liturgijskim slavljima čitati svetopisam- 
ska i druga čitanja. 

Razumljivo je da samo prisustvovanje, kao i način sudjelovanja 
katolika u euharistiji odijeljene istočne Crkve ovisi i od stava te Crkve, 
naime, da li ga ona dopušta ili priječi. Kod aktivnog sudjelovanja 

treba se pridržavati odredaba i običaja koji vrijede u odijeljenoj Crk¬ 
vi. Osim toga mora se paziti da bude otklonjena pogibelj sablazni. 


Ustupanje katoličkih crkava pravoslavnima 
za njihovo bogoslužje i svete obrede 

Euharistija se redovito slavi u posvećenom prostoru: crkvi ili hra¬ 
mu. I u tome je Katolička crkva otvorena za suradnju s Pravoslavnom 
crkvom. Prema Ekumenskom direktoriju iz g. 1993., ako pravoslavni 
vjernici nemaju prostora ni liturgijskih predmeta potrebnih za slav¬ 
ljenje svojih vjerskih obreda, dijecezanski biskup može dopustiti pra¬ 
voslavnom kleru i vjernicima da koriste katoličku crkvu ili zgradu i 
predmete koji su im potrebni za njihovo bogoslužje. 


Zakonik govori i o mogućnosti da se za katolike euharistija slavi u 
hramu Crkve koja nije u punom zajedništvu s Katoličkom crkvom. 
Izričitu dozvolu za to treba svećeniku dati mjesni ordinarij, a sugla¬ 
siti se, dakako, mora nadležna vlast Pravoslavne crkve {kan. 933). 


II. ZAJEDNIŠTVO KATOLIKA I PRAVOSLAVNIH 
VJERNIKA U SAKRAMENTIMA 


Kanonsko pravo ne zabranjuje katolicima da budu nazočni kod 
podjeljivanja sakramenata u Pravoslavnoj crkvi, npr. kod krštenje ili 
sklapanja braka. Ni pravoslavnim vjernicima se ne priječi da budu na¬ 
zočni kod podjeljivanja sakramenata u Katoličkoj crkvi. A što se tiče 
primanja sakramenata, neke od njih jedni kod drugih mogu i primati. 

U Zakoniku kanonskog prava se određuje da katolički služitelji ili 
djelitelji sakramenata, a to su za pojedine sakramente biskupi, prezbi¬ 
teri i đakoni, podjeljuju sakramente dopušteno samo katoličkim 

vjernicima, a isto tako i da katolici dopušteno primaju sakramente 
samo od katoličkih služitelja {kan. 844, $ 1). 

Od toga načelnog stava, međutim, postoje izuzetci, te se dopušta 
da katolici smiju, ako se ispunjavaju određeni uvjeti, zatražiti i pri¬ 
miti neke sakramente od ovlaštenih svetih služitelja ili djelitelja 
sakramenata u Pravoslavnoj crkvi, a isto tako i da katolički služitelji 
mogu, pod određenim uvjetima, podjeljivati neke sakramente i odije¬ 
ljenim pravoslavnim kršćanima. 

Katolička crkva drži, kako smo već kazali, da ona i odijeljene istočne 
Crkve, pa tako i Pravoslavna, imaju puno zajedničkoga, i da također 
u tim Crkvama postoje pravi sakramenti. To je temelj koji omogućuje 
da katolici i pravoslavni mogu, jedni kod drugih, valjano i plodonosno 
primati neke sakramente i po njima dobivati božanske milosti. 


Katolici mogu u Pravoslavnoj crkvi pristupati 
sakramentima pokore, pričesti i bolesničkog pomazanja 

Prema odluci Drugog vatikanskog sabora, sadržanoj u dekretu 
o istočnim katoličkim Crkvama, a zatim i prema odredbi Zakonika 
kanonskog prava , sakramenti koje katolici smiju nekada primati u 
odijeljenim istočnim Crkvama su: pokora ili ispovijed, euharistija 
ili sveta pričest, i bolesničko pomazanje (OE 27; kan. 844, $ 2). Ti 
sakramenti su posebno važni za duhovni život kršćana i za njihovo 
vječno spasenje, i Katolička crkva želi sa svoje strane, kad za to po¬ 
stoji potreba i razlog, ukloniti zapreku da katolici i kršćani nekatolici 
dobiju sakramentalnu milost u Crkvama u kojima se navedeni sakra¬ 
menti valjano podjeljuju. 

Pristupanje katolika navedenim sakramentima u Pravoslavnoj 
crkvi nije slobodno u redovitim prilikama i u svakoj prigodi, nego se 
to dopušta u izvanrednim ili posebnim prilikama, i uz ispunjavanje 
određenih uvjeta. 

Da bi katolicima bilo dopušteno navedene sakramente primati u 
Pravoslavnoj crkvi, uvjeti su sljedeći: 

1) da pristupanje sakramentu pokore, euharistije ili pričesti i bole¬ 
sničkog pomazanja traži duhovna potreba ili istinska duhovna 
korist; 

2) da katoliku nije moguće, bilo da se radi o fizičkoj ili moralnoj 
nemogućnosti, da dođe do katoličkog služitelja i da se ispovje¬ 
di, primi pričest ili bolesničko pomazanje; 

3) da za katolika nema pogibelji pristajanja uz zabludu, ili vjerske 
ravnodušnosti (kan. 844, §2). 


Potreba primanja sakramenata od služitelja Pravoslavne crkve bila 
bi u slučaj kad se katolik nađe u smrtnoj pogibelji, ili ga jako muči 
duhovna tjeskoba zbog počinjenog grijeha i teško mu je ostati u 
takvom stanju. 


O nemogućnosti, pak, primanja sakramenata od katoličkog 
služitelja radilo bi se kad uopće u nekom mjestu nema katoličkog 
svećenika, odnosno služitelja koji bi nekog katolika ispovjedio, po¬ 
dijelio mu pričest ili bolesničko pomazanje; ili ako se on i nalazi 
negdje u blizini, ali se do njega ne može doći na vrijeme, ili bez ve¬ 
like poteškoće; ili ako se do katoličkog služitelja može doći i od njega 
zatražiti da podijeli traženi sakrament, ali on to odbija učiniti. 


Podjeljivanje u Katoličkoj crkvi pravoslavnim vjernicima 
pričesti, pokore i bolesničkog pomazanja 

Katolička crkva pruža mogućnost i da pravoslavni vjernici pri¬ 
stupe na sakramente pokore, euharistije ili pričesti i bolesničkog po¬ 
mazanja u Katoličkoj crkvi, ali uz ispunjenje ovih uvjeta: 

1) da pravoslavni vjernici navedene sakramente zatraže sami od 
sebe ili svojevoljno; 

2) da su za primanje sakramenata pravo raspoloženi {kan. 


844, §3). 


Što se tiče prvog uvjeta, ne mora postojati nikakav poseban razlog 
koji bi tražio da pravoslavni vjernici budu pripušteni u Katoličkoj 
crkvi na sakrament pokore ili svete ispovijedi, na svetu pričest i 
na bolesničko pomazanje. Dovoljno je da oni to iskreno žele i na 
prikladan način zatraže. Neke situacije ipak mogu tome više pogo¬ 
dovati, npr. ako pravoslavni žive u katoličkoj sredini, u kojoj ni nema 
pravoslavnog služitelja koji bi im mogao podijeliti željeni sakrament, 
a oni to živo žele; ako iz pobožnosti hodočaste u neko katoličko 
svetište ili sudjeluju u proslavi nekog blagdana i žele se ispovjediti 
i pričestiti; ili kad s katoličkom strankom odluče sklopiti mješovitu 
ženidbu u Katoličkoj crkvi te prethodno pristupiti sakramentu po¬ 
kore i u misi u kojoj se obavlja vjenčanje pristupiti na pričest; ili kad 
se bolesnici nalaze u bolnici i žele iskoristiti nazočnost katoličkog 
svećenika da se ispovjede, pričeste i prime bolesničko pomazanje. 


A glede pravog raspoloženja za dostojno i plodonosno primanje 
sakramenata, potrebno je imati pravu vjeru o sakramentima kao 
činima Krista i Crkve, kojima se izražava i jača kršćanska vjera, iska¬ 
zuje štovanje Bogu i ostvaruje posvećenje ljudi, te da onaj tko pristu¬ 
pa pričesti nema teškog grijeha, ili tko pristupa sakramentu pokore 
da ispovjedi sve teške grijehe, ako ih ima, i da se kaje za njih. 

Katolici i pravoslavni mogu zajedno sudjelovati i kod nekih 
drugih bogoštovnih ili vjerskih čina, npr. kod sahrane pokojnika, 
a mogu se pravoslavnima davati sakramentali i za njih obavljati bla¬ 
goslovi, osim ako je za neki izričito određeno da se podjeljuje samo 
katolicima. 

OBIČNI VJERNICI ČITAČI IAKOLITI U BOGOSLUŽJU 


Vjernici laici aktivno ili djelatno sudjeluju u bogoslužju izgovara¬ 
jući ili pjevajući, pojedinačno ili zajednički, sami ili skupa sa svetim 
služiteljima, određene molitve, psalme, pripjeve, pjesme, te vršeći od¬ 
ređene radnje i tjelesne kretnje. Ima, međutim, nekih službi koje se 
povjeravaju i podjeljuju običnim vjernicima za stalno, te zaduženja koja 
im se povjeravaju privremeno, ili koja vrše u pojedinim prigodama. 


Stalne službe lektora ili čitača i akolita 

Na službu čitača spada da u misi i drugim bogoslužnim činima či¬ 
ta predviđene tekstove iz Svetog pisma, osim evanđelja; ako nema po¬ 
sebnog psalmiste, on recitira psalam između čitanja, može najavlji¬ 
vati nakane u općoj molitvi vjernika, pripravlja vjernike za dostojno 
pristupanje sakramentima te, ako je potrebno, ravna sudjelovanje 
vjernika u molitvi i pjesmi. 

Akolitova je zadaća da pripremi oltar i što je potrebno za euhari- 
stijsko slavlje, te da poslužuje kod oltara i pomaže svećeniku i đakonu 
u bogoslužnim činima, osobito u slavljenju svete mise. Akoliti su, po 
samoj svojoj službi, izvanredni djelitelji pričesti (kan. 910, $2); kad 
nema svećenika ni đakona, a potreba traži, mogu u dijeljenju pričesti 
pomagati svećenicima i đakonima. Isto tako, ako nema svećenika 
ni đakona, mogu izlagati presveti oltarski sakrament na klanjanje i 
čašćenje, ali ne i blagoslivljati vjernike s Presvetim (kan. 943). 

U stalnu službu čitača i akolita mogu se uzeti samo muškarci, koji 
imaju dob i svojstva određena od biskupske konferencije, a uvođenje 
u službu vrši mjesni ordinarij po propisanom bogoslužnom obre¬ 
du (kan. 230, $ 1). Odredba o podjeljivanju službi čitača i akolita 
muškarcima jedan je od rijetkih slučajeva kad se u crkvenom Za¬ 
koniku pravi razlika između muškaraca i žena. 

Kod nas se, po odluci Biskupske konferencije Jugoslavije, obnov¬ 
ljenoj od Hrvatske biskupske konferencije i Biskupske konferencije 
Bosne i Hercegovine, za podjeljivanje stalnih službi čitača i akolita 
traži navršena dob od 25 godina, uzoran kršćanski život te prikladna 
osposobljenost za vršenje tih službi. 

Ukoliko nema stalnih akolita i čitača, njihovu zadaću, u dogovoru 
sa župnikom ili svećenikom koji slavi misu, mogu privremeno ili u 
pojedinim zgodama vršiti i drugi vjernici koji su za to prikladni. 

Službu poslužitelja ili ministranta kod bogoštovnih čina i kod olta¬ 
ra, s posebnim zaduženjima, npr.: nositelja misala ili evanđelistara, 
križonoše, svjećonoše, kadioničara, nositelja blagoslovljene vode, do¬ 
nositelja na oltar kruha, vina i vode, redovito obavljaju muškarci i 
dječaci, ali ih mogu obavljati i žene i djevojke. Trebalo bi da dijece¬ 
zanski biskupi za to dadnu opće dopuštenje i potrebne upute. 

Službu tumača koji vjernicima daje razjašnjenja i upozorenja ka- 
^ ko bi se uveli u slavlje i što bolje ga razumjeli mogu obavljati, bez 

razlike, i muškarci i žene. 

U nedostatku akolita, može mjesni ordinarij laicima, muškim i 
ženskim, dopustiti da dijele pričest ili da izlažu presveti oltarski sa¬ 
krament na klanjanje i štovanje {kan. 910, $ 2 i kan. 943). 


Privremeno povjeravanje zadaće čitača i akolita 

Kad nema nikoga sa stalnom službom čitača, zadaća koju oni u 
bogoslužju obavljaju može se privremeno ili u pojedinim prigoda¬ 
ma povjeriti bilo kojem prikladnom vjerniku laiku, muškarcu ili 
ženskoj osobi {kan. 230, § 2). Nema, stoga, nikakve smetnje da, u 
nedostatku stalnog čitača, drugi koji vjernik čita u svetoj misi ili u 
službi riječi tekstove Svetog pisma, da između čitanja recitira psalme, 
ili da u općoj molitvi vjernika najavljuje zajedničke nakane, ili da u 
bogoslužjima bude tumač, pjevač ili da vrši koju drugu službu pre¬ 
ma pravnim propisima. 

138 




vodic.indd 138 


6.1.2007 14:48:16 


Vjernici u posvetiteljskoj službi Crkve 




Druge službe u bogoslužju koje se mogu povjeravati 
vjernicima laicima 

Ako nema redovitog krstitelja, a to su biskup, prezbiter i đakon, 
može dopušteno krstiti vjeroučitelj ili tko drugi koga je mjesni ordi¬ 
narij (biskup) za to ovlastio, a u slučaju prijeke potrebe, može krstiti 
svaki čovjek, bio on obični vjernik katolik, kršteni nekatolik, pa i 
osoba nekrštena, samo mora imati nakanu da podijeli krst, ili da 
učini ono što čini Crkva kada krsti, i da na ispravan način obavi čin 
krštenja (kan. 861, $ 2). 


Gdje nema svećenika ili đakona, dijecezanski biskup, pošto do¬ 
bije dopuštenje Svete Stolice, može ovlastiti prikladnog laika da u 
ime Crkve prisustvuju sklapanju ženidbi (kan. 1112, $ 1). A kad 
to pastoralne potrebe iziskuju, biskupska konferencija, s prethod¬ 
nim dopuštenjem Svete Stolice, može odlučiti da se laicima povjeri 
vođenje sprovoda, a odobrenje za to u pojedinim slučajevima daje 
mjesni ordinarij. 


Klerici, odnosno biskup, prezbiter i đakon, koji imaju potrebnu 
ovlast, služitelji su sakramentala ili blagoslovina, tj. posvećenja i bla¬ 
goslova osoba te posveta i blagoslova mjesta ili prostora i određenih 
objekata: Ali neke blagoslovine, prema sudu mjesnog ordinarija i na 
način određen u bogoslužnim knjigama, mogu podjeljivati i laici 
(kan. 1168). 

CRKVENA SAHRANA ILI SPROVOD 


Sahrana se obavlja uz crkveni obred i molitve kojim Crkva zaziva 
duhovnu pomoć za preminule i odaje im počast te istodobno pruža 
živima utjehu nade. 

Sprovod se može sastojati od tri molitvene postaje: u pokojni¬ 
kovoj kući, u crkvi i na groblju, ili u pokojnikovoj kući, na ulazu 
u groblje i kod samog groba; od dvije postaje: na ulazu u groblje 
ili u kapeli i kod groba; od jedne postaje, samo u pokojnikovoj 
kući. Ako okolnosti dopuštaju, prednost treba dati sprovodu s tri 
postaje. 


Predvoditelj sprovodnih obreda i mjesto sahrane 

Sprovodne obrede predvodi svećenik ili đakon, a u pravilu to 
spada na vlastitog župnika ili onoga tko ga zamjenjuje {kan. 530 i 
517$ 2). Misa zadušnica se redovito slavi u crkvi pokojnikove župe, 
ili u crkvi župe u kojoj je smrt nastupila, ali svaki vjernik može za 
svoga života, ili onaj tko je dužan pobrinuti se za njegovu sahranu, 
izabrati drugu crkvu s pristankom onoga tko njome upravlja i pošto 
obavijesti pokojnikova župnika {kan. 1177, § 1-3). 


Tijela preminulih vjernike se sahranjuju ili pokapaju u grobljima 
određenim za katolike, a svaka župa ili više župa mogu imati jedno 
ili više groblja, ili ako je groblje građansko i zajedničko, pokapaju 
se na prostoru previđenom za katoličke vjernike {kan. 1240, $ 1 i 
1241, $ 1). 


Ako župa ima svoje groblje, preminuli vjernici se pokapaju na 
njemu. Dopušteno je, međutim, svakome za života izraziti želju i 
izabrati groblje za pokop, a i oni čija je dužnost pobrinuti se za po¬ 
kojnikov ukop mogu zakonito izabrati drugo groblje {kan. 1180, $ 
1-2), udovoljavajući uvjetima koje postavljaju oni čije je groblje. 


140 




vodic.indd 140 


6.1.2007 14:48:16 


Vjernici u posvetiteljskoj službi Crkve 




Dopuštenje crkvenog sprovoda nekatolicima 

Maloj djeci koja su umrla a da nisu krštena ne daje se crkveni 
sprovod. Ipak, ako su roditelji namjeravali dijete krstiti, i žele za nje¬ 
ga crkveni sprovod, dopuštenje treba dobiti od mjesnog ordinarija 
0 kan. 1183, §2). 

Krštenima koji nisu pripadnici Katoličke crkve mjesni ordinarij 
može, po svom razboritom sudu, dopustiti katolički crkveni sprovod 
ako za njih nije moguće imati njihova vlastitog službenika i ukoliko nije 
utvrđeno da se pokojnik tome za života usprotivio {kan. 1183, § 3). 


Uskraćivanje crkvenog sprovoda katoličkim vjernicima 

Ima slučajeva kada, prema Zakoniku kanonskog prava , treba ne¬ 
kom pokojniku uskratiti crkveni sprovod ukoliko prije smrti nije 
pokazivao znakova kajanja za ono zbog čega mu se crkveni sprovod 
^ uskraćuje. % 

Slučajevi u kojima treba uskratiti crkveni sprovod ovi su: 

- pokojnik je bio očiti otpadnik od vjere, krivovjernik ili raskolnik; 

- pokojnik je za života odlučio da mu se tijelo spali, ako je to 
učinjeno iz razloga protivnih kršćanskoj vjeri, npr. zbog nevjere 
u uskrsnuće i u zagrobni život; 

- pokojnik je bio i do smrti ustrajao kao očiti teški grešnik, 
ako bi dopuštenje crkvenog sprovoda izazvalo javnu sablazan 
vjernika {kan. 1184, § 1). 


Crkveni sprovod u navedenim slučajevima se neće uskratiti ako 
je pokojnik prije smrti pokazivao na vani ikakve znakove kajanja, 
npr. izražavao žaljenje zbog svojih prijestupa i grešnog života, želio 
da mu se pozove svećenik, a to drugi nisu učinili, ili svećenik nije na 
vrijeme stigao. 

Kad se radi o očitim grešnicima, a takvi su, npr., oni koji su živjeli 
nevjenčano, koji su razvrgnuli svoj crkveno sklopljeni brak i stupili 
u novi civilni brak, pripadnici kriminalnih bandi, i si., crkveni spro¬ 
vod bi im se mogao dati ako to traži neki ozbiljan razlog, a ne bi 
izazivalo nikakve sablazni kod drugih vjernika. 

Više se crkvenim pravom ne određuje izričito da sprovod treba 
uskratiti samoubojicama. Uskraćivao bi im se ako se radi o očitom 
teškom grešniku. 

Onom komu zbog navedenih razloga treba uskratit crkveni spro¬ 
vod uskraćuje se i misa zadušnica {kan. 1185). 



0 

ZAVJET 


Što je zavjet i osobe sposobne učiniti zavjet? 

Zavjet je čin pobožnosti kojim se promišljeno i slobodno Bogu 
obećava neko moguće i veće dobro, koje se mora ispuniti iz kreposti 
bogoštovlja (kan. 1191, $ 1). Ne radi se, dakle, o jednostavnoj želji 
iz pobožnosti, niti o neodređenoj nakani da se nešto učini, nego o 
stvarnom preuzimanju obveze koja se mora ispuniti. Obdržavanjem 
onoga na što se netko zavjetovao, Bogu se daje što mu je obećano. 

Zavjetovati se ili učiniti zavjet mogu samo oni koji su sposobni 
prikladno se služiti razumom, a nije im to pravom zabranjeno (kan. 
1191, $ 2), odnosno oni koji imaju dovoljnu spoznaju o onome što 
obećaju i slobodu da to što obećaju i izvrše, te da su gospodari nad 
onim što zavjetuju. Nije, stoga, valjan zavjet ako onaj tko ga čini 
nema upotrebe razuma, ili pravne sposobnosti da se svojom voljom 
obveže na ono što obećava. Isto tako je po samom pravu ništav za¬ 
vjet ako je učinjen zbog velikog i nepravednog straha, ili zbog zlona¬ 
mjerne prijevare (kan. 1191, §3). 

Neznanje obveza skopčanih sa zavjetom ili predmeta vlastitog za¬ 
vjetu, kao i bitna zabluda, ako je razlog davanju obećanja, zavjet čini 
nevaljanim (kan. 126). 




Vrste zavjeta i objekt ili predmet zavjeta 

Neki se zavjeti polažu pred Crkvom i prima ih netko ovlašten u ime 
Crkve, i nazivaju se javnim, a drugi se polažu kako i kada tko hoće, i na¬ 
zivaju se privatnim (kan. 1192, $ 1 ). Javni se zavjeti polažu u redovničkim 
ustanovama (kan. 654), a privatne polažu vjernici koji to žele. 

Zavjet je osoban ako se obećava određeni čin ili djelovanje onoga 
tko se zavjetuje; a stvarni je ako je predmet obećanja neka stvar; 

može biti i mješoviti, ako uključuje i jedno i drugo {kan. 1192, $ 3). 
Osobni zavjet bi bio, npr., obećanje posta, ili hodočašćenje nekom 
svetištu; stvarni, obećanje nekog dara, a mješoviti, hodočašće i da¬ 
vanje zavjetnog dara. 

Može se na nešto zavjetovati doživotno, ili na određeno vrijeme, 
te bezuvjetno ili pod određenim uvjetom. 

Zavjet se čini radi čašćenja Boga, stoga ono što se Bogu obećava 
treba biti bolje od onoga što se ne čini ili propušta da se učini. Bilo 
bi neprilično i proturječno obećati Bogu neko manje dobro, a za¬ 
vjetovati se na nešto što je sigurno zlo bilo bi grešno. Osim toga, 
dobro koje se obećava treba biti moralno i fizički moguće izvršiti. Ne 
može se ozbiljno obvezati na nešto što netko moralno ili fizički nije 
u mogućnosti učiniti. 


Oprost od zavjeta i drugi načini njegova prestanka 


Zavjet može prestati na više načina, tako: ako je učinjen na odre¬ 
đeno vrijeme, prestaje istekom toga vremena; prestaje bitnom pro¬ 
mjenom predmeta koji je obećan; ako je učinjen pod određenim 
uvjetom, prestaje ako se ne ispuni uvjet o kojem ovisi; ako prestane 
svrha zbog koje je zavjet učinjen, prestaje time i sam zavjet; može 
također prestati oprostom i zamjenom {kan. 1194). 


Oprost od privatnih zavjeta, zbog opravdanog razloga, može dati 
mjesni ordinarij i župnik svojim podložnicima gdje god se nalazili, 
a na svom području također strancima. Vlast davanja oprosta od 
zavjeta može mjesni ordinarij povjeriti i drugom kojem svećeniku 
{kan. 1196). 


Oni koji mogu oprostiti od zavjeta, mogu zavjet također zamijen¬ 
iti s nekim manjim dobrom, a sam zavjetovanik ga može zamijeniti 
s većim ili jednakim dobrom {kan. 1197). 

PRISEGA ILI ZAKLETVA 


Kad ljudi u svojim međusobnim odnosima žele potvrditi istini¬ 
tost onoga što tvrde ili obećaju, pozivaju se na svjedoke. Ali ako 
nema nikoga tko bi za nekoga mogao nešto sigurno posvjedočiti, ili 
ako se želi nešto posvjedočiti snažnije, vjernici se u važnim stvarima 
utječu na Boga, najviši autoritet, kao svjedoka da je istinito što se 
tvrdi ili niječe, ili što se obećava. Kažemo tada da se netko zaklinje 
ili priseže. 


Što je prisega i kakvih ih ima? 

Prisega ili zakletva je čin zazivanja božanskog Imena za svjedoka 
istine, te se može položiti samo u istini, u razboritosti i u pravednosti 
0 kan. 1199, § 1). 

Prisega je čin pobožnosti i bogoštovlja, te pretpostavlja vjeru u 
Boga i poštivanje njegova Imena. Stoga ona ima smisla samo za ono¬ 
ga tko vjeruje i tko ima strahopoštovanja prema Bogu. 

S obzirom na predmet prisege, ona može biti potvrđujuća ili 
uvjeravajuća, kad se Boga ili Božje Ime zaziva za svjedoka istinitosti 
onoga što se tvrdi o nečem prošlom i sadašnjem; a obećavajuća je 
kad se želi nekoga uvjeriti da će nešto biti učinjeno ili ispunjeno u 
budućnosti. Boga se zaziva kao jamca čvrste odlučnosti da će se odr¬ 
žati što je pod prisegom obećano. 

Postoji obična prisega koju netko slobodno i po svojoj volji čini, 
a ima i prisega koje traži ili nameće zakonska odredba. 




Uvjeti za valjanost i dopuštenost prisege 

Prisegnuti ili se zakleti u istini ili po istini znači da je ono što se 
pod prisegom tvrdi sukladno vlastitom uvjerenju u istinitost toga, 

odnosno da uistinu postoji nakana poštivati ono što se obećava uči¬ 
niti. Prisegnuti u razboritosti ili po razboritosti znači prisegnuti zbog 
nekog valjanog razloga. A prisegnuti u pravednosti znači zazvati 
Božje svjedočanstvo u časnoj stvari. 

Onaj tko pod prisegom ili zakletvom tvrdi nešto neistinito, ili 
obećava nešto a nema nakane to ispuniti, ili ono što je obećao ne 
ispuni, čini krivokletstvo, teže ili lakše grješno. Olako se zaklinjati i 
iz čiste navike, a ne zbog potrebe, manjak je poštovanja prema Bogu, 
čije se Ime uzalud zaziva. Obećanje pod prisegom da će se učiniti 
nešto nečasno i zlo čini prisegu ili zakletvu grešnom. 


Prestanak obveze nastale iz obećavaj uče prisege ili zakletve 

Tko slobodno prisegne ili se zakune da će nešto učiniti vezan je 
posebnom obvezom bogoštovlja da ispuni što je prisegom potvrdio 
ili obećao {kan. 1200, § 1). Ipak ta obveza može prestati na sljedeće 
načine: da od nje oslobodi onaj u čiju je korist obećanje pod prise¬ 
gom dano; da se prisegnuta stvar bitno izmijeni ili, zbog promije¬ 
njenih okolnosti, postane ili zla ili potpuno nevažna ili sprečava veće 
dobro; da ne budu ispunjeni konačna svrha ili uvjeti pod kojim je 
prisega možda dana; te oprostom i zamjenom koje mogu dati oni 
koji opraštaju od zavjeta, a to znači mjesni ordinarij i župnik {kan. 
1202 i 1203). 

SVETA VREMENA I NJIHOVO OBDRŽAVANJE 


Sveta vremena su zapovjedni blagdani i pokornički dani. Blag¬ 
dani su posvećeni bogoštovlju i tjelesnom odmoru, a pokornički 
dani obraćenju i osobnom posvećenju. Uvoditi, prenositi i ukidati 
blagdane i pokorničke dane zajedničke općoj Crkvi ima pravo samo 
vrhovna crkvena vlast (kan. 1244, $ 1). 


Blagdani i njihovo svetkovanje 

Prvobitni zapovjedni blagdani u Crkvi su nedjelje, a tijekom po¬ 
vijesti uvođeni su i drugi blagdani. Uz nedjelje, danas su za opću 
Crkvu zapovjedni blagdani: Rođenje Gospodina našega Isusa Krista 
(Božić), Bogojavljenje (Sveta Tri Kralja), Uzašašće (Spasovo), Pre¬ 
sveto Tijelo i Krv Kristova (Tijelovo), Sveta Marija Bogorodica 
(Nova godina), Uznesenje bi. dj. Marije (Velika Gospa), Bezgrešno 
začeće bi. dj. Marije, Sv. Josip, Sveti apostoli Petar i Pavao i Svi Sveti 
(kan. 1246, § 1). 


Neke od tih zapovjednih blagdana biskupska konferencija, uz 
prethodno odobrenje Svete Stolice, može za svoje područje ukinuti 
ili prenijeti na nedjelju (kan. 1246, $ 2). Tako su za naša područja, 
odlukom bivše Biskupske konferencije Jugoslavije, a zatim i Hrvatske 
biskupske konferencije i Biskupske konferencije Bosne i Hercego¬ 
vine, zapovjedni blagdani u godini samo ovi: Božić, Tijelovo, Velika 
Gospa i Svi Sveti. 

Nedjeljama i drugim zapovjednim blagdanima koji se slave na 
određenom području vjernici su obvezani sudjelovati u svetoj misi 
(kan. 1247). Toj se obvezi može udovoljiti prisustvovanjem misi 
nedjeljom i na blagdan, ili uvečer prethodnoga dana, gdje god se 
ona slavi po katoličkom obredu (kan. 1248, $ 1). Ako svete mise 
nema, ili ako je nekome zbog važna razloga nemoguće sudjelovati 


147 




vodic.indd 147 


6.1.2007 14:48:17 




VODIČ KROZ CRKVENO PRAVO ZA VJERNIKE 

u euharistijskom slavlju, preporučuje se vjernicima da sudjeluju u 
službi Riječi, ako se ona prema odredbi dijecezanskog biskupa slavi 
u dotičnom mjestu, ili da neko vrijeme provedu u osobnoj ili obi¬ 
teljskoj molitvi {kan. 1248, §2). 

Nedjelje i blagdani trebaju također služiti za odmor ljudi. Zato, 
osim sudjelovanja u euharistijskom slavlju u te dane, vjernici se tre¬ 
baju uzdržavati od onih radova i poslova koji priječe iskazivanje 
štovanja Bogu, radost koja je vlastita danu Gospodnjem ili potreban 
odmor duše i tijela {kan. 1247). 


Dani pokore (nemrsa i posta) i njihovo obdržavanje 

Vjernici su, svatko na svoj način i u vrijeme koje sami odaberu, 
dužni vršiti djela pokore. A da bi se svi katolici i međusobno poveza¬ 
li nekim zajedničkim obdržavanjem pokore, određeni su za cijelu 
Crkvu kao pokornički dani svaki petak u godini i korizmeno vrijeme 
{kan. 1250). U te dane i vrijeme vjernici se na osobit način trebaju 
više posvetiti molitvi i drugim djelima pobožnosti, vršenju djela do- 
brotvornosti, samoodricanju, vjernijem izvršavanju vlastitih obveza i 
osobito obdržavanju nemrsa i posta {kan. 1249). 


Nemrs se sastoji u uzdržavanju od mesne hrane; a post u tome 
da se jednom na dan može najesti do sitosti (obično ručak), a dru¬ 
ga dva obroka su skromnija. Biskupske konferencije mogu za svoja 
područja umjesto od mesa odrediti uzdržavanje od neke druge hrane, 
a mogu također zamijeniti nemrs i post, u cijelosti ili djelomično, 
drugim oblicima pokore, osobito djelima dobrotvornosti i vježbama 
pobožnosti {kan. 1251 i 1253). 


Nemrs se u općoj Crkvi održava svakog petka u godini, osim 
ako u petak padne zapovjedni blagdan, a post, s kojim je povezan 
i nemrs, treba obdržavati na Pepelnicu (Cistu srijeda) i na Veliki 
petak ili Petak muke i smrti Gospodina našega Isusa Krista {kan. 
1251). 

Bivša Biskupska konferencija Jugoslavije je odredila da nemrs ili 
uzdržavanje od mesa treba držati u sve korizmene petke, a u ostale 
petke kroz godinu da se nemrs može zamijeniti drugim dobrim dje¬ 
lima, kao što su molitva, čitanje Svetog pisma, vršenje djela kršćanske 
ljubavi, odricanje od pića, pušenja, slatkih jela, zabave i si. Tu su 
odredbu osnažile za svoja područja Hrvatska biskupska konferencija 
i Biskupska konferencija Bosne i Hercegovine. 

Na obdržavanje nemrsa obvezani su oni koji su navršili 14 godina 
života; a na post (i nemrs) su obvezane sve punoljetne osobe, od 
navršene 18. godine pa do započete 60. godine života (kan. 1252). 


Oslobađanje od obveza obdržavanja blagdana 
i pokorničkih dana 


Oprost od crkvenih zakona, prema tome i od obveza skopčanih s 
obdržavanjem svetih vremena: slavljenja blagdana te posta i nemrsa, 
može vjernicima, kad postoji opravdan razlog, dati dijecezanski 
biskup (kan. 87). Od obdržavanja blagdana ili pokorničkih dana u 
pojedinačnim slučajevima može iz opravdanog razloga oprost dati 
i župnik, ili zakonom propisanu obvezu zamijeniti nekim drugim 
pobožnim djelom (kan. 1245). 

DEVETO POGLAVLJE 

MATERIJALNO POMAGANJE I 
DOPRINOSI CRKVI 


Crkvi su potrebna vremenita ili materijalna dobra za uređivanje 
bogoštovlja, dolično uzdržavanje klera i drugih službenika, vršenje 
djela apostolata i dobrotvornosti {kan. 1254, $ 2). Stoga Crkva ima 
prirođeno i neotuđivo pravo stjecati, posjedovati, upravljati i raspo¬ 
lagati vremenitim dobrima, da bi postigla svrhe koje su joj vlastite 
{kan. 1254, $ 1). 

To pravo se na razini opće Crkve ostvaruje preko Apostolske Sto¬ 
lice, a na nižim razinama preko mjesnih crkava ili biskupija i preko 
župa, kao i preko drugih javnih pravnih osoba unutar opće ili parti- 
kularnih Crkava. A neposredno vlasništvo nad tim dobrima pripada 
onoj pravnoj osobi u Crkvi koja ih je zakonito stekla {kan. 1256), 
npr. biskupiji, župi, samostanu, javnoj vjerničkoj udruzi. 




Načini stjecanja vremenitih dobara u Crkvi 

Vremenita dobra za potrebe Crkve mogu se stjecati na sve pra¬ 
vedne načine, bilo naravnog bilo pozitivnog prava, kako je to 
dopušteno i drugima {kan. 1259), npr. okupacijom ili zaposjed- 
nućem stvari koja ne pripada nikome, pronalaskom, priraštajem, 
dosjelošću; ili pravnim poslovima kao što su: kupoprodaja, opo¬ 
ručno nasljeđivanja, primanje darova, nametanje određenih dopri¬ 
nosa, naplaćivanje taksa, itd. 

Doprinosi za potrebe Crkve i naknada vjernicima 

za poslove u Crkvi 

Vjernicima je slobodno, a na to su i obvezani, svojim vremenitim 
dobrima pomagati Crkvu kojoj pripadaju {kan. 1260, 1262 i 222, § 
1), a i Crkva ima pravo od vjernika, svojih članova, zahtijevati što joj 
je potrebno za vlastite svrhe {kan. 1261, §1). 

Tako dijecezanski biskup ima pravo za potrebe biskupije namet¬ 
nuti javnim pravnim osobama pod svojom vlašću umjeren doprinos, 
razmjeran njihovim prihodima; dopušteno mu je također da ostalim 
fizičkim i pravnim osobama, kad to traže velike potrebe, nametne 
izvanredan i umjeren namet {kan. 1263). 

Mjesni ordinarij može narediti da se u svim crkvama i kapelama 
koje su otvorene i pristupačne vjernicima prikupljaju posebni milo¬ 
dari za određene namjene i pothvate, bilo župne, biskupijske, nacio¬ 
nalne ili opće {kan. 1266). 

Osim darova i dobrovoljnih priloga za određene namjene, od vjer¬ 
nika se uzimaju i određene pristojbe za čine izvršne i sudbene vlasti 
{kan. 1264 i 1649), npr. za izdavanje različitih isprava, za vođenje 
ženidbenih parnica i donošenje presuda, ili prilozi koji se uzimaju 
prigodom podjeljivanja nekih sakramenata i blagoslovina. Visinu tih 
pristojbi ili taksa određuje dijecezanski biskup ili biskupska konfe¬ 
rencija {kan. 1264, 848 i 952, § 1). 

Dok vjernici, s jedne strane, imaju dužnost doprinositi iz svojih 
dobara u korist Crkve, s druge strane oni imaju pravo na dostojnu 
naknadu i pravednu i poštenu plaću za službu koju u Crkvi vrše i za 
poslove koje obavljaju {kan. 231, § 2 i 1286, 2°). 




Upravljanje crkvenim vremenitim dobrima 

U svakoj biskupiji, kako smo ranije vidjeli, treba biti ekonom 
koji upravlja biskupijskim dobrima pod vlašću biskupa. Upravitelj 

župnih dobara je župnik, i treba se brinuti da se tim dobrima uprav¬ 
lja prema odredbama prava (kan. 532), a u upravljanju mu pomaže 
župno ekonomsko vijeće sastavljeno od vjernika (kan. 537). 

Dobrima koja pripadaju nekoj pravnoj osobi, bilo redovničkoj 
ustanovi, vjerničkoj udruzi ili drugoj kojoj crkvenoj ustanovi, uprav¬ 
lja onaj tko upravlja osobom kojoj ta dobra pripadaju, ili posebni 
upravitelj postavljen prema odredbama krajevnog prava ili statuta 
dotične pravne osobe (kan. 1279, § 1). Mogu upravitelji tih dobara 
biti kako klerici tako i laici, koji svoju zadaću obavljaju u ime Crkve 
i pridržavajući se crkvenih odredba (kan. 1282). 


Upravitelji svih crkvenih dobara koja nisu izuzeta od vlasti uprav¬ 
ljanja dijecezanskog biskupa, bili oni klerici ili laici, dužni su svake 
godine podnijeti račune upravljanja mjesnom ordinariju (kan. 1287, 
$ 1). hi vjernici koji doprinose za potrebe Crkve imaju pravo znati 
kako se dobra koja oni daju troše. Stoga upravitelji crkvenih dobara 
trebaju, prema odredbama koje se utvrđuju krajevnim pravom, vjer¬ 
nicima podnositi izvješća ili polagati račune o dobrima koja oni da¬ 
ruju Crkvi (kan. 1287, §2). 

Deseto poglavlje 
KAZNE I KAŽNJAVANJE 
U CRKVI 


Crkva koja je od Krista ustanovljena i uređena na ovom svijetu 
kao društvo, i koju je on opskrbio prikladnim sredstvima vidljivog i 
društvenog jedinstva, kako kaže Drugi vatikanski sabor u Dogmatskoj 
konstituciji o Crkvi, a ponavlja i u Pastoralnoj konstituciji o Crkvi 
u suvremenom svijetu (LG 8 i 9; GS 40), ima prirođeno i vlastito 
pravo - kao svaka ljudska, vidljiva, u svom redu savršena i neovisna 
zajednici - kažnjavati vjernike prekršitelje kaznenim mjerama {kan. 
1311). To joj je potrebno radi osiguranja provedbe svojih zakona, 
a time i radi zaštite prava pojedinih vjernika te promicanja i zaštite 
javnog reda i općeg dobra u Crkvi. 

Dobra koja se kažnjavanjem uskraćuju ili oduzimaju, 
i svrha kažnjavanja 

Kaznama u Crkvi njezini članovi bivaju lišeni određenog do¬ 
bra, duhovnog ili vremenitog, ili dobra vremenitoga povezanog s 
duhovnim. Općenito crkvenom kaznom se netko lišava dobra koje 
je takve naravi da Crkva njime može raspolagati. Ona, npr., ne može 
raspolagati čisto unutarnjim dobrima, kao što je milost koju Bog po 
svojoj dobroti udjeljuje neposredno; a može raspolagati vanjskim ili 
mješovitim duhovnim dobrima, npr. sakramentima, koji su povjere¬ 
ni Crkvi da ih dijeli vjernicima. Vremenitim dobrima koja su pod 
njezinom vlašću Crkva slobodno raspolaže, i može kaznama svoje 
članove lišavati tih dobara ili im ih uskraćivati. 




VODIČ KROZ CRKVENO PRAVO ZA VJERNIKE 

Kazne u Crkvi imaju višestruku svrhu. Nekima je svrha popravak 
osobe koja je počinila zlodjelo, i takve kazne se u crkvenom pravu 
nazivaju cenzurama ili popravnim kaznama; drugima je svrha obnav¬ 
ljanje ili popravljanje poremećenog socijalnog reda i uspostavljanje 
povrijeđene pravednosti, nadoknada štete i davanje zadovoljštine, 
te otklanjanje sablazni, i nazivaju se okajničkim ili ispaštajućim ka¬ 
znama {kan. 1312, $ 1). 


Kaznene mjere koje Crkva primjenjuje 

Cenzurama se, a tu spadaju izopćenje ili isključivanje iz vidljivog 
zajedništva Crkve (ekskomunikacija) i zabrana bogoslužja (interdikt), 
koje se mogu primijeniti na sve članove Crkve, i obustava crkvene 
vlasti ili službe (suspenzija), koja se primjenjuje samo na klerike, 
vjernici se lišavaju duhovnih dobara. Okajničkim kaznama članovi 
Crkve se lišavaju dobara vremenitih ili duhovnih. 

Tko je izopćen iz Crkve njemu se zabranjuje: svako služiteljsko 
sudjelovanje u slavljenju euharistijske žrtve i u bilo kojem drugom 
bogoštovnom obredu; slavljenje sakramenata i blagoslovina i prima¬ 
nje sakramenata; obavljanje bilo koje crkvene službe i zadaće ili 
vršenja čina upravljanja {kan. 1331, § 1). I onima koji su kažnjeni 
zabranom bogoslužja također se zabranjuje svako služiteljsko 
sudjelovanje u euharistijskoj žrtvi i u drugim bogoštovnim obredima 
kao i slavljenje sakramenata i blagoslovina i primanje sakramenata 
{kan. 1332). 

Okajničke kazne se uglavnom primjenjuju na klerike, i mogu biti 
različite, npr.: zabrana boravka u određenom mjestu ili na određenom 
području, ili naredba da se mora boraviti u određenom mjestu ili 
na određenom području; oduzimanje vlasti, službe, zadaće, prava, 
povlastice, ovlasti, milosti, ili zabrana služenja vlašću, pravom, po¬ 
vlasticom, milošću; premještaj na drugu službu; otpust iz kleričkog 
staleža {kan. 1336, $ 1). 

Uz kazne u pravom smislu, primjenjuju se također kazneni lije¬ 
kovi, u što spadaju opomena, ukor i razna djela pokore. Kazneni 
lijekovi se primjenjuju kako bi se predusrela kažnjiva djela, a pokore 
ponekad u zamjenu ili za povećanje kazne u pravom smislu (kan. 
1312, §3). 


Zlodjela i prekršaji koji podliježu kažnjavanju 

Nekoga se kažnjava, ili se može kazniti za izvršenje djela koje je 
zabranjeno, ili za propust djela koje je naređeno, samo ako je zako¬ 
nom ili zapovijeđu izričito određeno da prekršitelj zakona, odnosno 
zapovijedi upada smjesta u određenu kaznu, ili da mjerodavna vlast 
treba prekršitelja zakona ili zapovijedi kazniti kaznom koja je zako¬ 
nom već određena, ili koju mjerodavna vlast treba odrediti (kan. 
1315, §2). 


Kazniti se može nekoga samo za izvanjski prekršaj zakona ili zapo¬ 
vijedi, te ako je povreda zakona ili zapovijedi objektivno teška, a 
zlodjelo je počinjeno potpuno svjesno i namjerno, ili ako ono zbog 
teškog nemara nije spriječeno (kan. 1321, $ 1). 


Primjenjivanje kazna u Crkvi 

Ako se radi o kazni u koju se zakonskom odredbom upada samim 
izvršenjem zlodjela, nije potrebna nikakva posebna odluka crkvene 
vlasti da kazna nastupi. A ako je zakonom predviđeno da kaznu tre¬ 
ba izreći, sudski postupak za izricanje ili proglašavanje kazne treba 
pokrenuti samo onda kad se ne može ni bratskom opomenom ni 
ukorom ni drugim sredstvima pastoralne skrbi dovoljno ukloniti 
sablazan, uspostaviti pravednost i popraviti krivac (kan. 1341). 

Kad god opravdani razlozi sprečavaju sudski postupak, ukoliko 
se ne radi o trajnim kaznama, ili o kaznama za koje nije izričito 
određeno da se ne mogu izricati odlukom, kazna se može izreći ili 

proglasiti izvansudskom odlukom mjerodavnog crkvenog poglavara 
{kan. 1342, $ 1-2). 

Kad treba kazniti neko zlodjelo za koje je kazna zakonom ili 
zapovijeđu već određena, tu kaznu treba primijeniti. A kad je odre¬ 
đeno da zlodjelo treba kazniti pravednom kaznom, prepušta se sucu 
ili poglavaru da odredi odgovarajuću kaznu. Ako zakon ili zapovijed 
daje sucu vlast da kaznu primijeni ili ne primijeni, on može, prema 
svojoj savjesti i razboritosti, odustati od kažnjavanja, kaznu ublažiti 
i mjesto nje nametnuti pokoru {kan. 1343). 


Čini koje crkveno pravo tretira kao zlodjela, 
i kako se oni kažnjavaju 


Zakonik kanonskog prava razvrstava kažnjiva djela u više skupina. 
Ovdje se navode samo ona zlodjela ili delikti koje mogu počiniti 
obični vjernici, te kakve se kazne ili kažnjavanje za ta zlodjela pred¬ 
viđaju. 


a) Zlodjela protiv vjere i jedinstva Crkve: 

- otpad od vjere, krivovjerje ili raskol povlače za sobom kaznu 
izopćenja u koju se upada samim izvršenjem kojeg od tih 
zlodjela {kan. 1364); 

- onoga tko sudjeluje u zabranjenom zajedništvu u bogoslužju 
s odijeljenim kršćanima, treba kazniti pravednom kaznom 
{kan. 1365)', 

- roditelje i one koji ih zamjenjuju, ako dadnu krstiti i odgajati 
djecu u nekatoličkoj vjeri, treba kazniti cenzurom ili drugom 
pravednom kaznom {kan. 1366); 

- tko obeščasti posvećene čestice bacivši ih, ili ih u svetogrdne 
svrhe uzme ili drži, upada u izopćenje {kan. 1367); 

- tko pred crkvenom vlašću počini krivokletstvo, nešto tvrdeći 
ili obećavajući, treba biti kažnjen pravednom kaznom (kan. 
1368); 

- tko u javnoj predstavi ili govoru, ili u objavljenom spisu, ili 
služeći se drugim sredstvima društvenog priopćavanja, huli na 
Boga, ili teško vrijeđa ćudoređe, ili govori uvrede protiv vjere 
i Crkve, ili izaziva mržnju i prezir, treba biti kažnjen praved¬ 
nom kaznom (kan. 1369). 


b) Zlodjela protiv crkvenih vlasti i slobode Crkve: 

- upotreba fizičke sile protiv Rimskog prvosvećenika ili pape 
kažnjava se upadanjem u izopćenje samim izvršenje takvog 
čina; a ako se to učini protiv nekoga koji ima biskupski biljeg, 
upada se u zabranu bogoslužja; a onoga tko iz prezira prema 
vjeri i Crkvi, ili crkvenoj vlasti i službi, upotrijebi fizičku silu 
protiv klerika ili redovničke osobe treba kazniti pravednom 
kaznom (kan. 1370, § 1-3); 

- tko naučava nauku osuđenu od Rimskog biskupa ili općeg 
sabora, ili uporno odbija da prihvati nauku koju, makar da 
nije proglašena kao konačna, o vjeri i ćudoređu izriču bilo 
papa bilo biskupski zbor, ili tko se ne pokorava Apostolskoj 
Stolici ili svom ordinariju, treba biti kažnjen pravednom ka¬ 
znom (kan. 1371); 

- javno izazivanje neprijateljstva ili mržnje protiv Apostolske 
Stolice ili ordinarija zbog nekog čina crkvene vlasti ili službe, 
ili pozivanje podložnika ne neposluh prema Apostolskoj Stoli¬ 
ci ili ordinariju, treba biti kažnjeno zabranom bogoslužja ili 
nekom drugom pravednom kaznom (kan. 1373); 

- tko se učlani u društvo koje rovari protiv Crkve, ili tko takvo 
društvo promiče ili vodi, treba biti kažnjen zabranom bogo¬ 
služja (kan. 1374); 

- onoga tko sprečava slobodu crkvenog služenja, slobodu izbo¬ 
ra i vršenja crkvene vlasti, ili sprečava zakonitu upotrebu po¬ 
svećenih i drugih crkvenih dobara, ili zastrašuje izbornike ili 
izabranoga, ili nekoga tko vrši vlast ili crkveno služenje, može 
se kazniti pravednom kaznom {kan. 1375)', 

- ako netko obeščasti posvećeni predmet, pokretni ili nepokret¬ 
ni, treba ga kazniti pravednom kaznom {kan. 1376)', 

- tko otuđi crkvena dobra bez propisanog dopuštenja, ima se 
kazniti pravednom kaznom {kan. 1377). 


c) Zlodjela protupravnog prisvajanja crkvenih služba i kažnjiva dje¬ 
la u njihovu vršenju: 


- tko pokuša vršiti bogoslužni čin euharistijske žrtve, a nije 
primio svećenički red, upada samim činom u kaznu zabrane 

^ bogoslužja {kan. 1378, §2, lj; 

- tko hini dijeljenje sakramenata treba biti kažnjen pravednom 
kaznom {kan. 1379)', 


- ako netko prima sakramente po simoniji (kupovanjem), treba 
ga kazniti zabranom bogoslužja {kan. 1380)', 

- tko god protupravno prisvoji neku crkvenu službu, treba biti 
kažnjen pravednom kaznom {kan. 1381)', 

- onoga tko bilo što drugome daruje ili obeća da bi taj učinio 
nešto nezakonito, ili propustio učiniti nešto što je dužan, a i 
onoga tko je takve darove ili obećanja primio, treba kazniti 
pravednom kaznom {kan. 1386); 

- ako se povrijedi ispovjedna tajna na koju su obvezani i obični 
vjernici do kojih je na bilo koji način iz ispovijedi doprlo 
znanje o grijesima, povreda tajne treba biti kažnjena praved¬ 
nom kaznom, ne isključivši ni izopćenje {kan. 1388, § 2); a 

tko tehničkim sredstvima snima što u sakramentu ispovijedi 
govore ispovjednik ili pokornik, ili društvenim sredstvima pri¬ 
općivanja to razglašava, upada smjesta u izopćenje; 

- tko zloupotrebljava crkvenu vlast ili službu, treba biti kažnjen 
prema težini čina ili propusta, ne isključujući oduzimanje 
službe; isto tako onoga tko zbog skrivljenog nemara neza¬ 
konito obavi, ili propusti da obavi čin crkvene vlasti, služenja 
ili službe na štetu drugoga, treba kazniti pravednom kaznom 
(kan. 1389, § 1-2). 


d) Zlodjela potvore i krivotvorenja: 

- tko lažno crkvenom poglavaru prijavi ispovjednika za navo¬ 
đenje na grijeh protiv šeste Božje zapovijedi, upada u zabranu 
bogoslužja; a ako crkvenom poglavaru podnese drugu kle¬ 
vetničku prijavu o nekom kažnjivom djelu ili na drugi način 
povrijedi dobar glas drugoga, može biti kažnjen pravednom 
kaznom (kan. 1390); 


- tko krivotvori javnu crkvenu ispravu, ili pravu mijenja, uni¬ 
štava ili krije, kao i onaj tko se služi krivotvorenom ili izmi¬ 
jenjenom ispravom, može, prema težini kažnjivog djela, biti 
kažnjen pravednom kaznom; isto tako može biti kažnjen tko 
u javnoj crkvenoj ispravi potvrdi nešto lažno, kao i onaj tko se 
služi drugom kakvom krivotvorenom ili izmijenjenom ispra¬ 
vom u crkvenoj stvari, ili tko u javnoj crkvenoj službi potvrdi 
nešto lažno (kan. 1391). 


e) Zlodjela protiv posebnih obveza: 

- tko ne ispunjava ili krši obveze koje su mu kaznom nametnu¬ 
te, može biti kažnjen dodatno pravednom kaznom (kan. 
1393). 

f) Zlodjela protiv ljudskog života: 

- tko počini ubojstvo, silom ili prijevarom izvrši otmicu neke 
osobe, ili je nasilno zadržava, ili tko osakati ili teško rani čo¬ 
vjeka, treba biti kažnjen prema težini kažnjivog djela {kan. 

1397); 

- oni koji poduzmu nešto da se pobačaj izvrši, ako do učinka 
dođe, upadaju u kaznu izopćenja {kan. 1398). 


Kažnjavanje prekršaja koje kazneni zakoni 
ili zapovijedi ne predviđaju 


Rekli smo naprijed, i vrijedi kao opća norma, da se kaznom mogu 
sankcionirati prekršaji ili povrede kaznenih zakona i zapovijedi. 
Ipak, uz slučajeve određene u Zakoniku kanonskog prava ili u drugim 
crkvenim zakonima, vanjski prekršaji božanskog ili crkvenog zakona 
mogu se kazniti pravednom kaznom kad posebna težina prekršaja 
zahtijeva kažnjavanje, a prijeka potreba sili da se kazna izrekne radi 
predusretanja ili popravka sablazni {kan. 1399). 

Jedanaesto poglavlje 
CRKVENO SUDSTVO 
I SUDSKI POSTUPCI 


Crkva ima svu vlast koja joj je kao najvišoj zajednici duhovnog 
reda potrebna. Osim zakonodavne i izvršne, ima i sudbenu vlast 
kojom štiti svoja prava i prava vjernika, osigurava provedbu zakon¬ 
skih odredaba glede izvršenja obveza, promiče pravdu i obnavlja 
narušeni red. 

Crkva sudi vlastitim i isključivim pravom u parnicama koje se tiču 
duhovnih stvari i stvari povezanih s duhovnim, o povredama crkvenih 
zakona, te o svemu vezanom uz grijeh kad treba utvrditi krivnju i 
izreći crkvenu kaznu {kan. 1401). Predmet suđenja na crkvenim su¬ 
dovima su potraživanje ili zaštita prava fizičkih ili pravnih osoba, ili 
utvrđivanje pravnih činjenica te utvrđivanje kažnjivih dijela u cilju 
izricanja ili proglašenja kazna {kan. 1400, § 1). 




Različite vrste i stupnjevi crkvenih sudova 

Rimski prvosvećenik ili papa ima u Crkvi ne samo vrhovnu zako¬ 
nodavnu nego i sudbenu vlast, koju može vršiti bilo osobno bilo 
preko sudaca koje sam ovlasti, ili preko redovitog suda Apostolske 
Stolice, a to je Rimska rota, ili preko vrhovnog suda, a to je Apo¬ 
stolska signatura {kan. 1442, 1443 i 1445). U biskupijama sudbenu 
vlast ima dijecezanski biskup, a vrši je ili osobno ili preko sudskog 
vikara kojeg sam postavlja, ili preko sudaca koje ovlasti {kan. 391, $ 
2 i 1419, $1). 

Postoje različiti stupnjevi crkvenih sudova, kako pri Apostolskoj 
Stolici tako i na razini mjesnih Crkava. Sudske tužbe se redovito po¬ 
dižu i parnice pokreću na dijecezanskom ili biskupijskom sudu {kan. 
1419), a s tog suda ili sa suda biskupa sufragana priziva se na sud 
metropolitanski, kao drugostupanjski; u parnicama koje su u prvom 
stupnju vođene pred metropolitanskim sudom priziv se ulaže na sud 
sufragane biskupije kojeg je metropolit, s odobrenjem Apostolske 
Stolice, za stalno odabrao {kan. 1438). 


Pravo vjernika da se utječu crkvenim sudovima 


Ranije smo već vidjeli da vjernici mogu na mjerodavnom crkve¬ 
nom sudu tražiti ostvarivanje ili zaštitu svojih prava, i ta prava, prema 
pravnim normama, na sudu braniti {kan. 221, $ 1); ako su pozvani 
na sud da budu suđeni prema propisima prava koje treba primje¬ 
njivati pravično {kan. 221, § 2); te ako u nečemu pogriješe, da ne 
mogu biti samovoljno kažnjavani kanonskim kaznama, nego samo uz 
obdržavanje zakonskih odredaba (kan. 221, §3), bilo u pogledu samog 
vođenja kaznenog postupka, bilo u pogledu vrste i težine kazne. 


Vjernici ta svoja prava redovito ostvaruju na dijecezanskom ili bi¬ 
skupijskom sudu, a svakom je vjerniku slobodno da svoj spor, bilo par¬ 
nični bilo kazneni, u bilo kojem stupnju suđenja i u bilo kojem stanju 
parnice, podnese na suđenje Apostolskoj Stolci (kan. 1417, § 1). 


Stranke u parnici 

Vidjeli smo ranije da čovjek postaje osobom ili subjektom prava 
samo krštenjem, i da je služenje pravima u Crkvi uvjetovano punim 
crkvenim zajedništvom. Sto se tiče prava na sudsku zaštitu, od tog 
općeg načela se odstupa, tako da na crkvenom sudu može kao tužitelj 
nastupiti svatko, bio kršten ili nekršten (kan. 1476). U nekim par¬ 
nicama, npr. ženidbenim, i nekršteni može biti tužena stranka radi 
predmeta koji je u nadležnosti Crkve. Svatko može na sudu nastu- 

Crkveno sudstvo i sudski postupci 




pati osobno, ili sebi postaviti zastupnika, a također i odvjetnika, koji 
moraju biti na dobru glasu, a odvjetnik mora biti katolik osim ako 
dijecezanski biskup dopusti drukčije, te doktor kanonskog prava ili 
inače doista stručan i odobren od biskupa (kan. 1481 i 1483). 

U kaznenom suđenju tužena stranka mora uvijek imati odvjetni¬ 
ka, bilo da ga sama postavi ili joj ga dodijeli sudac (kan. 1481, § 2). 
Maloljetnici do navršenih 18 godina i oni koji nisu sposobni služiti 
se razumom mogu na sudu nastupiti samo preko svojih roditelja ili 
zaštitnika i skrbnika (kan. 1478, § 1). 


Sudački pravorijeci i pobijanje presuda 

Svaki sudski spor treba razriješiti presudom, a za izricanje bilo 
koje presude zahtijeva se da sudac ima moralnu sigurnost o stvari 
koju rješava; ta se sigurnost mora temeljiti ili proizlaziti iz vjerodo¬ 
stojnih spisa i dokaza. Ako sudac ne može steći takvu sigurnost, 
mora izjaviti da nije utvrđeno pravo tužitelja, te tuženoga osloboditi 
(kan. 1608). 


Stranka koja je nezadovoljna sudskom presudom ili se smatra 
oštećenom, odnosno promicatelj pravde i branitelj veze, kad sudje¬ 
luju u vođenju parnice, imaju pravo na pobijanje presude. To se može 
učiniti podizanjem tzv. ništavne žalbe protiv presude i ulaganjem 
priziva na sud višeg stupnja (kan. 1621, 1626, $ 1 i kan. 1628). 

Presuda se smatra pravomoćnom ako između istih stranaka o is¬ 
tom zahtjevu i zbog istog razloga zahtijevanja postoji dvostruka jedna¬ 
ka presuda; ako se protiv presude u iskoristivom vremenu ne uloži 
priziv; ako se tijek parnice prekine ili se od nje odustane u prizivnom 
stupnju i ako se donese konačna presuda protiv koje, prema odredbi 
zakona, nema mogućnosti priziva (kan. 1641). 

ŽENIDBENI SUDSKI POSTUPCI 


Parnice za proglašenje ništavosti ženidbe 

Sakramentalne ženidbe sklopljene među krštenim osobama, ako 
su izvršene spolnim činom na ljudski način, ne mogu se razriješiti, 
i o tome se ne može pokretati sudska parnica. Ženidba, međutim, 
može biti sklopljena nevaljano zbog različitih razloga, i na crkvenom 
sudu se može pokrenuti postupak za proglašenje njezine nevaljanosti 
ili nepostojanja prave ženidbe. 

Takvu parnicu mogu pokrenuti i dokazivati nevaljanost svoje 
ženidbe samo ženidbeni drugovi, a i promicatelj pravde kad je ni- 
štavost ženidbe već razglašena {kan. 1674). Za vođenje takvih par¬ 
nica mjerodavni su: sud biskupije u kojoj je ženidba sklopljena; 
sud biskupije u kojoj tužena stranka ima prebivalište ili boravište; 
^ sud biskupije u kojoj ima prebivalište stranka tužiteljica, ako obje 

stranke borave na području iste biskupske konferencije i sudski vi¬ 
kar prebivališta tužene stranke pristane na to; sud biskupije u kojoj 
stvarno treba da se prikupi većina dokaza, samo ako na to pristane 
sudski vikar prebivališta tužene stranke {kan. 1673). 


Parnice rastave ženidbenih drugova 

Vidjeli smo naprijed da može doći da rastave ženidbenih dru¬ 
gova, a da na snazi ostaje ženidbena veza, te da se rastava može 
provesti zbog preljuba ili brakolomstva jednog od bračnih drugo¬ 
va, a također i zbog drugih razloga koji dovode u veliku duševnu ili 
tjelesnu pogibelj kojeg od ženidbenih drugova ili djecu, ili na drugi 
način čini zajednički život u braku osobito teškim {kan. 1152, $ 1 
i 1153, $ 1). Ta se rastava može provesti ili ozakoniti odlukom dije¬ 
cezanskog biskupa ili, ako je potrebno, sučevom presudom {kan. 
1692, § 1). 

Što se tiče mjerodavnosti dijecezanskog biskupa ili suda, vrijedi 
što je naprijed rečeno o parnici za proglašenje ništavosti ženidbe 
(kan. 1694). 


Postupak za oprost od tvrde a neizvršene ženidbe 

Sakramentalna ili tvrda i izvršena ženidba apsolutno je nerazrješiva. 
Ali ako nakon sklapanja ženidbe ona nije izvršena bračnim činom po 
sebi prikladnim za rađanje djece, takva se ženidba može razriješiti. 
Nakon postupka provedenog u vlastitoj biskupiji u kojem je utvrđena 
činjenica neizvršenosti ženidbe i postojanje opravdanog razloga da se 
dadne oprost, njega daje samo Rimski prvosvećenik ili papa (kan. 
1698). Moliti oprost od tvrde i neizvršene ženidbe mogu samo muž 
i žena, ili jedno od njih (kan. 1697). 


Za primanje molbe za oprost od neizvršene ženidbe mjeroda¬ 
van je dijecezanski biskup moliteljeva prebivališta ili boravišta i on 
odlučuje o utemeljenosti molbe i pokretanju daljnjeg postupa (kan. 
1699, §1). 


Vođenje odgovarajućeg postupka biskup povjerava sudu svoje ili 
tuđe biskupije, ili prikladnom svećeniku (kan. 1700, $ 1), a nakon 
što je postupak proveden, biskup treba sve spise, zajedno sa svojim 
mišljenjem i primjedbama branitelja ženidbene veze, dostaviti Apo¬ 
stolskoj Stolici (kan. 1705, $ 1). 


Postupak u pretpostavljenoj smrti ženidbenog druga 

Zenidbena veza tvrde i izvršene ženidbe razrješuje se samo smrću 
(usp. kan. 1141). Stoga, da bi netko tko je već bio vezan jednom 
ženidbom mogao sklopiti novu, mora se utvrditi da je ženidbena 
veza prethodne ženidbe prestala smrću njegova ženidbenog druga. 
Nije, međutim, uvijek moguće sa sigurnošću dokazati smrt nekoga 
tko je nestao, npr. u ratu, zemljotresu, poplavi, požaru, brodolomu 

ili drugoj kakvoj katastrofi. U takvim situacijama se pribjegava prav¬ 
nom institutu tzv. pretpostavljene smrti. 

Radi se o slučajevima kad nije moguće vjerodostojnim crkvenim 
ili građanskim ispravama dokazati nečiju smrt, pa dijecezanski bisk¬ 
up, na zahtjev njegova bračnog druga, izda izjavu o pretpostavljenoj 
smrti drugog bračnog druga {kan. 1707, $ 1). Takvu izjavu dijece¬ 
zanski biskup može izdati nakon provedenog sudskog postupka i 
određene istrage samo ako se iz iskaza svjedoka, javnog mišljenja ili 
pokazatelja i okolnosti stekne moralna sigurnost o smrti neke os¬ 
obe. Sam nestanak, nejavljanje i odsutnost ženidbenog druga, ma 
kako dugotrajni bili, nisu dovoljni da se može dati takva izjava {kan. 
1707, §2). 

POGOVOR 


Laici ili obični vjernici nisu u Crkvi promatrači, i nisu samo 
‘korisnici usluga koje im pružaju crkvena hijerarhija i posvećeni 
službenici. Obični vjernici tvore Crkvu kao njezin aktivni i većinski 
dio. Pozvani su i u stanju su da u posvećujućoj ili svećeničkoj, u 
učiteljskoj ili proročkoj, i u pastirskoj ili kraljevskoj službi Crkve 
djelotvorno surađuju sa svećenicima i pastirima Crkve, a puno toga 
mogu činiti i posve samostalno. Drugi vatikanski sabor u Dogmats¬ 
koj konstituciji o Crkvi vrlo jasno se o tome očitovao. 

O svećeničkoj službi laika on kaže: 

- Budući da je vrhovni i vječni Svećenik Isus Krist htio i po la¬ 
icima nastaviti svoje svjedočanstvo i svoju službu, oživljuje ih svojim 
Duhom i neprestano potiče na svako dobro i savršeno djelo. 

Onima naime koje tijesno spaja sa svojim životom i svojim po¬ 
slanjem daje također dio svoje svećeničke službe da vrše duhovno 
bogoslužje, da se slavi Bog i da se ljudi spašavaju. Zato su laici, budući 
da su posvećeni Kristu i pomazani od Duha Svetoga, divno pozvani 
i poučeni, da se u njima proizvedu sve obilniji plodovi Duha. Jer sva 
njihova djela, molitve i apostolski pothvati, bračni i obiteljski život, 
svagdanji rad, odmor duha i tijela, ako se vrše u Duhu, dapače i tegobe 
života, ako se strpljivo podnose, postaju duhovne žrtve ugodne Bogu 
po Isusu Kristu (usp. 1 Petr 2,5), koje se u služenju Euharistije pobožno 
prinose Ocu s prinosom Gospodinova Tijela. Tako i laici, sveto radeći 
posvuda kao klanjaoci, posvećuju Bogu sam svijet (LG 34). 

U spomenutom Dekretu o proročkoj službi laika čitamo: 

- Krist, veliki prorok, koji je svjedočanstvom života i snagom rije¬ 
či proglasio Očevo Kraljevstvo, ispunja svoju proročku službu sve 
do punog očitovanja svoje slave, ne samo po hijerarhiji, koja uči u 
njegovo ime i po njegovoj vlasti, nego i po laicima, koje zato čini 
svojim svjedocima i poučava ih osjećajem vjere i milošću riječi (usp. 
Dj ap 2,17-18; Otkr 19,10), da sila Evanđelja svijetli u svagdanjem, 
obiteljskom i društvenom životu. /.../. 

Kao što sakramenti Novoga Zakona, kojima se hrani život i 
apostolat vjernika, naznačuje novo nebo i novu zemlju (usp. Otkr 
21,1), tako i laici postaju moćni glasnici vjere u stvarima kojima se 
nadamo (usp. Hebr 11,1), ako sa životom po vjeri nepokolebljivo 
spajaju ispovijedanje vjere. Ovo propovijedanje Evanđelja, to jest 
navješćivanje Krista i svjedočanstvom života i riječju, dobiva neku 
specifičnu i osobitu uspješnost po tome što se izvršava u običnim 
prilikama svijeta. /.../. 

Zato laici, i kad su zabavljeni vremenitim brigama, mogu i mora¬ 
ju vršiti dragocjeno djelovanje za naviještanje Evanđelja svijetu. / .../. 
Zato neka laici marljivo nastoje da steknu dublju spoznaju objav¬ 
ljene istine i neka ustrajno mole od Boga dar mudrosti (LG 35). 

O kraljevskoj službi laika, posebno u društvenim zajednicama i u 
svijetu, u spomenutom saborskom dokumentu se kaže: 

- Gospodin želi da svoje Kraljevstvo širi i po laicima, to jest kra¬ 
ljevstvo istine i života, kraljevstvo svetosti i milosti, kraljevstvo pravde, 
ljubav i mira. U tom će kraljevstvu i sami stvorovi biti oslobođeni 
ropstva raspadljivosti, da učestvuju u slavnoj slobodi Božje djece 
(usp. Rim 8,21). /.../. 

Vjernici dakle moraju spoznati nutarnju narav, vrijednost i 
uređenje svega stvorenja na slavu Božju, i također po svjetovnim 
djelima trebaju međusobno jedni druge pomagati u svetijem životu, 
tako da se svijet prožme Kristovim duhom i da u pravednosti, ljuba¬ 
vi i miru uspješnije postigne svoju svrhu. U izvršavanju te dužnosti 
laici zauzimaju posebno mjesto. Svojom kompetentnošću u profa- 

nim strukama i svojom aktivnošću, iznutra uzdignutom Kristo¬ 
vom milošću, neka snažno rade da po određenju Stvoriteljevu i 
rasvjetljenju njegove Riječi, ljudskim radom, tehnikom i kulturom 
poljepšavaju stvorena dobra na korist svih ljudi uopće, da se priklad¬ 
nije među njih razdijele i da na svoj način dovedu do općeg napretka 
u ljudskoj i kršćanskoj slobodi. Tako će Krist po članovima Crkve 
svojim spasonosnim svjetlom sve više i više rasvjetljavati cijelo ljud¬ 
sko društvo. 

Osim toga neka laici, i ujedinjenim silama, ustanove i prilike u 
svijetu, ako gdje na grijeh potiču, tako ozdravljaju da sve budu dove¬ 
dene u sklad s normama pravde, i da ne smetaju, nego pogoduju 
vršenju kreposti. Tako radeći prožet će moralnom vrijednošću kul¬ 
turu i ljudska djela. Na taj se način polje svijeta bolje pripravlja za 
sjeme božanske riječi i ujedno se vrata Crkve šire otvaraju, da kroz 
njih vijest mira uđe u svijet. 

Zbog same ekonomije spasenja neka vjernici nauče pomno raz¬ 
likovati prava i dužnosti što na njih spadaju ukoliko su članovi Crk¬ 
ve od onih što im pripadaju ukoliko su članovi ljudskog društva. 
Neka nastoje da oboje dovedu u sklad, imajući na pameti da se u 
svakoj vremenitoj stvari moraju voditi kršćanskom savješću, jer se 
nikakva ljudska djelatnost ni u naravnim stvarima ne može izmaći 
ispod Božje vrhove vlasti. /.../ (LG 36). 

U ovom Vodiču su ukratko prikazana područja i službe u kojima 
vjernici laici mogu i trebaju dati svoj doprinos u vršenju cjelokup¬ 
nog poslanja Crkve. 

A ako je još uvijek malen broj laika koji su angažirani u 
različitim službama i zaduženjima u Crkvi i u svijetu, razlog nije u 
ograničenjima koja bi proizlazila sa strane Crkve i njezine vlasti, niti 
je smetnja u Zakoniku kanonskog prava i crkvenim propisima koji 
bi to onemogućavali ili zabranjivali. Razlog zašto nema više laika na 
crkvenim položajima i u crkvenim službama leži najviše u nepozna¬ 
vanju takvih mogućnosti, zatim u nezainteresiranosti samih laika za 

angažiranje u takvim službama, kao i u njihovoj neosposobljenosti 
za njih, a svakako, i ne rijetko, u uskogrudnosti i nepovjerenju, pa i 
u autokratičnosti nekih između klera i crkvene hijerarhije. 

Da se vjernici laici što više i što djelotvornije uključuju u život i 
poslanje Crkve, a da im se na tom putu stavlja što manje smetnji i 
prepreka, možda će moći poslužiti i ovaj Vodič, čije pojavljivanje bi 
tek time dobilo svoje opravdanje! 

